ꠎꠣꠁꠞꠣ ꠇꠣꠟꠣꠝ.
6.
ꠛꠣꠖꠦ ꠀꠝꠤ ꠖꠦꠈꠟꠣꠝ, ꠢꠃ ꠝꠦꠠꠣ-ꠛꠣꠁꠌ꠆ꠌꠣꠄ ꠎꠦꠛꠟꠣ ꠡꠣꠔꠅ ꠡꠤꠟ-ꠌꠣꠙ꠆ꠙꠠꠞ ꠝꠣꠎ ꠕꠣꠇꠤ ꠙꠄꠟꠣ ꠡꠤꠟ ꠜꠣꠋꠉꠤꠞꠣ, ꠅꠃ ꠡꠝꠄ ꠢꠃ ꠌꠣꠁꠞꠅ ꠎꠣꠘꠖꠣꠞꠞ ꠝꠣꠎꠞ ꠄꠇꠎꠘꠦ ꠑꠣꠐꠣ ꠙꠠꠣꠞ ꠀꠅꠀꠎꠞ ꠟꠣꠈꠣꠘ ꠎꠥꠞꠦ ꠇꠁꠟꠣ, “ꠀꠅ।” 
ꠔꠦꠃ ꠀꠝꠤ ꠌꠣꠁꠀ ꠖꠦꠈꠟꠣꠝ, ꠗꠟꠣ ꠄꠇꠐꠣ ꠊꠥꠠꠣ, ꠄꠞ ꠃꠙꠞꠦ ꠎꠦꠁꠘ ꠍꠅꠀꠞ ꠅꠁꠍꠂꠘ ꠔꠣꠘ ꠀꠔꠅ ꠔꠤꠞ-ꠗꠘꠥꠇ ꠀꠍꠦ। ꠔꠣꠘ ꠝꠣꠕꠣꠔ ꠔꠣꠎ ꠟꠣꠉꠣꠁꠟ ꠅꠁꠟ, ꠔꠣꠁꠘ ꠎꠄ ꠇꠞꠣꠞ ꠟꠣꠉꠤ ꠎꠄ ꠇꠞꠤ ꠇꠞꠤ ꠞꠅꠀꠘꠣ ꠅꠁꠟꠣ। 
ꠀꠞ ꠔꠣꠁꠘ ꠎꠦꠛꠟꠣ ꠖꠥꠍꠞꠣ ꠡꠤꠟ ꠜꠣꠋꠉꠤꠟꠣ, ꠅꠃ ꠡꠝꠄ ꠀꠝꠤ ꠖꠥꠍꠞꠣ ꠎꠣꠘꠖꠣꠞꠞ ꠀꠅꠀꠎ ꠢꠥꠘꠟꠣꠝ, ꠄꠁꠘ ꠇꠁꠟꠣ, “ꠀꠅ।” 
ꠔꠦꠃ ꠟꠣꠟ ꠌꠥꠞꠥꠇ ꠀꠞꠇꠐꠣ ꠊꠥꠠꠣ ꠛꠣꠞ ꠅꠁꠟ, ꠀꠞ ꠄꠞ ꠃꠙꠞꠦ ꠎꠦꠁꠘ ꠍꠅꠀꠞ ꠅꠁꠍꠂꠘ, ꠄꠘꠞꠦ ꠅꠃ ꠈꠦꠝꠔꠣ ꠖꠦꠅꠀ ꠅꠁꠟ, ꠎꠣꠔꠦ ꠔꠣꠁꠘ ꠖꠥꠘꠤꠀ ꠕꠣꠇꠤ ꠢꠇꠟ ꠡꠣꠘ꠆ꠔꠤ ꠇꠣꠠꠤꠀ ꠘꠦꠁꠘꠉꠤ, ꠝꠣꠘꠡꠦ ꠄꠇꠦ-ꠅꠁꠘ꠆ꠘꠞꠦ ꠈꠥꠘ ꠇꠞꠂꠘ, ꠄꠘꠞꠦ ꠛꠠ ꠄꠇꠈꠣꠘ ꠔꠟꠥꠀꠞꠅ ꠖꠦꠅꠀ ꠅꠁꠟ। 
ꠛꠣꠖꠦ ꠝꠦꠠꠣ-ꠛꠣꠁꠌ꠆ꠌꠣꠄ ꠎꠦꠛꠟꠣ ꠔꠤꠘ ꠘꠝ꠆ꠛꠞ ꠡꠤꠟ ꠜꠣꠋꠉꠤꠟꠣ, ꠅꠃ ꠡꠝꠄ ꠀꠝꠤ ꠔꠤꠘ ꠘꠝ꠆ꠛꠞ ꠎꠣꠘꠖꠣꠞꠞ ꠀꠅꠀꠎ ꠢꠥꠘꠟꠣꠝ, ꠔꠣꠁꠘ ꠇꠁꠟꠣ, “ꠀꠅ।” ꠔꠦꠃ ꠀꠝꠤ ꠖꠦꠈꠟꠣꠝ, ꠄꠇꠐꠣ ꠇꠣꠟꠣ ꠊꠥꠠꠣ। ꠄꠞ ꠃꠙꠞꠦ ꠎꠦꠁꠘ ꠍꠅꠀꠞ ꠅꠁꠍꠂꠘ, ꠔꠣꠘ ꠀꠔꠅ ꠄꠇꠈꠣꠘ ꠙꠣꠟ꠆ꠟꠣ ꠀꠍꠦ। 
ꠀꠞ ꠀꠝꠤ ꠢꠥꠘꠟꠣꠝ, ꠢꠃ ꠌꠣꠁꠞꠎꠘ ꠎꠣꠘꠖꠣꠞꠞ ꠝꠣꠎꠈꠣꠘ ꠕꠣꠇꠤ ꠇꠦꠃ ꠎꠣꠘꠥ ꠇꠁꠞꠣ, “ꠄꠇ ꠖꠤꠘꠣꠞꠦ ꠈꠣꠟꠤ ꠄꠇ ꠡꠦꠞ ꠉꠝ ꠛꠣ ꠄꠇ ꠖꠤꠘꠣꠞꠦ ꠔꠤꠘ ꠡꠦꠞ ꠛꠣꠞ꠆ꠟꠤ ꠝꠤꠟꠦ। ꠅꠁꠟꠦ ꠔꠥꠝꠤ ꠎꠄꠔꠥꠘ ꠀꠞ ꠀꠋꠉꠥꠞ ꠉꠣꠍꠞ ꠈꠦꠔꠤ ꠇꠞꠤꠅ ꠘꠣ।” 
ꠅꠃ ꠝꠦꠠꠣ-ꠛꠣꠁꠌ꠆ꠌꠣꠄ ꠎꠦꠛꠟꠣ ꠌꠣꠁꠞ ꠘꠝ꠆ꠛꠞ ꠡꠤꠟ ꠜꠣꠋꠉꠤꠟꠣ, ꠅꠃ ꠡꠝꠄ ꠀꠝꠤ ꠢꠥꠘꠟꠣꠝ, ꠌꠣꠁꠞ ꠘꠝ꠆ꠛꠞ ꠎꠣꠘꠖꠣꠞꠦ ꠇꠁꠟꠣ, “ꠀꠅ।” 
ꠔꠦꠃ ꠀꠝꠤ ꠌꠣꠁꠀ ꠖꠦꠈꠟꠣꠝ, ꠍꠣꠟꠤ ꠞꠋꠉꠞ ꠄꠇ ꠊꠥꠠꠣ, ꠅꠃ ꠊꠥꠠꠣꠞ ꠎꠦꠁꠘ ꠍꠅꠀꠞ, ꠄꠘ ꠘꠣꠝ ꠅꠁꠟ ꠝꠃꠔ ꠀꠞ ꠔꠣꠘ ꠈꠞꠦ ꠈꠞꠦ ꠇꠄꠛꠞꠦ ꠀꠐꠦꠞ। ꠄꠞꠣꠞꠦ ꠖꠥꠘꠤꠀꠞ ꠌꠣꠁꠞ ꠛꠣꠐꠞ ꠝꠣꠎꠞ ꠄꠇ ꠛꠣꠐꠞ ꠃꠙꠞꠦ ꠈꠦꠝꠔꠣ ꠖꠦꠅꠀ ꠅꠁꠟ, ꠎꠣꠔꠦ ꠔꠣꠞꠣ ꠔꠟꠥꠀꠞ ꠖꠤꠀ, ꠘꠤꠖꠣꠘ ꠖꠤꠀ, ꠉꠎꠛꠤ ꠝꠃꠔ ꠀꠞ ꠎꠋꠟꠤ ꠎꠣꠘꠥꠀꠞ ꠖꠤꠀ ꠝꠣꠘꠡꠞ ꠎꠣꠘ ꠘꠦꠁꠘ। 
ꠛꠣꠖꠦ ꠔꠣꠁꠘ ꠎꠦꠛꠟꠣ ꠙꠣꠌ ꠘꠝ꠆ꠛꠞ ꠡꠤꠟ ꠜꠣꠋꠉꠤꠟꠣ, ꠅꠃ ꠡꠝꠄ ꠀꠝꠤ ꠖꠦꠈꠟꠣꠝ, ꠇꠥꠞꠛꠣꠘꠤ ꠈꠣꠘꠣꠞ ꠔꠟꠦ ꠅꠃ ꠟꠣꠈꠣꠘ ꠝꠣꠘꠡꠞ ꠞꠥꠢꠥ ꠅꠇꠟ ꠀꠍꠦ, ꠎꠦꠞꠣꠞꠦ ꠀꠟ꠆ꠟꠣꠞ ꠇꠣꠟꠣꠝꠞ ꠟꠣꠉꠤ ꠀꠞ ꠢꠎꠞꠔ ꠁꠍꠣꠞ ꠙꠇ꠆ꠇꠦ ꠎꠛꠣꠘꠛꠘ꠆ꠖꠤ ꠖꠦꠅꠀꠞ ꠟꠣꠉꠤ ꠎꠣꠘꠦ ꠝꠣꠞꠣ ꠅꠁꠍꠦ। 
ꠄꠞꠣ ꠎꠥꠞꠦ ꠎꠥꠞꠦ ꠇꠁꠟꠣ, “ꠅ ꠙꠣꠇ-ꠙꠛꠤꠔ꠆ꠞ ꠢꠇ꠆ꠇꠣꠘꠤ ꠝꠃꠟꠣ, ꠀꠝꠞꠣꠞꠦ ꠈꠥꠘ ꠇꠞꠣꠞ ꠛꠤꠌꠣꠞ ꠇꠞꠔꠦ ꠀꠞ ꠛꠖꠟꠣ ꠟꠁꠔꠦ, ꠔꠥꠝꠤ ꠖꠥꠘꠤꠀꠞ ꠝꠣꠘꠡꠞꠦ ꠀꠞ ꠇꠔꠖꠤꠘ ꠡꠝꠄ ꠖꠤꠔꠣꠄ?” 
ꠔꠦꠃ ꠄꠞꠣ ꠢꠇꠟꠞꠦ ꠗꠟꠣ ꠟꠦꠛꠣꠍ ꠖꠣꠘ ꠇꠞꠣ ꠅꠁꠟ, ꠀꠞ ꠇꠅꠀ ꠅꠁꠟ, ꠔꠣꠞꠣꠞ ꠟꠉꠞ ꠈꠦꠎꠝꠔꠉꠣꠞ ꠀꠞ ꠔꠣꠞꠣꠞ ꠎꠔ ꠜꠣꠁꠀꠁꠘꠞꠦ ꠔꠣꠞꠣꠞ ꠘꠝꠥꠘꠣꠄ ꠡꠢꠤꠖ ꠇꠞꠣ ꠅꠁꠛ, ꠄꠞꠣꠞ ꠡꠋꠈꠣ ꠙꠥꠞꠣ ꠘꠣ ꠅꠀ ꠙꠞ꠆ꠎꠘ꠆ꠔ, ꠀꠞꠅ ꠇꠤꠍꠥ ꠖꠤꠘ ꠛꠣꠞ ꠌꠣꠁꠔꠦ ꠅꠁꠛ। 
ꠛꠣꠖꠦ ꠀꠝꠤ ꠖꠦꠈꠟꠣꠝ, ꠝꠦꠠꠣ-ꠛꠣꠁꠌ꠆ꠌꠣꠄ ꠍꠄ ꠘꠝ꠆ꠛꠞ ꠡꠤꠟ ꠜꠣꠋꠉꠤꠟꠣ, ꠅꠃ ꠡꠝꠄ ꠈꠥꠛ ꠛꠠ ꠜꠂꠍꠣꠟ ꠅꠁꠟ। ꠡꠥꠞꠥꠎꠞ ꠞꠋ ꠅꠁꠉꠦꠟ ꠇꠣꠟꠣ ꠍꠤꠀꠁ ꠀꠞ ꠜꠞꠣ ꠌꠣꠘ꠆ꠖꠞ ꠞꠋ ꠅꠁꠟ ꠟꠃꠞ ꠟꠣꠈꠣꠘ ꠟꠣꠟ। 
ꠔꠥꠚꠣꠘ ꠀꠁꠟꠦ ꠎꠦꠟꠣ ꠒꠥꠝꠥꠞ ꠉꠣꠍ ꠕꠣꠇꠤ ꠇꠣꠌꠣ ꠚꠟꠅ ꠔꠥꠚꠣꠘꠦ ꠚꠣꠟꠣꠁ ꠖꠦꠄ, ꠑꠤꠇ ꠅꠃꠟꠣ ꠀꠍꠝꠣꠘꠞ ꠔꠦꠞꠣ ꠅꠇꠟ ꠈꠥꠟꠤꠀ ꠎꠝꠤꠘꠞ ꠃꠙꠞꠦ ꠙꠠꠤꠉꠦꠟ। 
ꠀꠡ꠆ꠔꠣ ꠀꠍꠝꠣꠘ ꠖꠟꠣ ꠅꠁꠀ ꠇꠣꠉꠎꠞ ꠙꠥꠐꠟꠣ ꠟꠣꠈꠣꠘ ꠛꠘꠤꠀ ꠉꠣꠁꠛ ꠅꠁꠉꠦꠟ। ꠙꠣꠠ-ꠙꠞꠛꠔ ꠀꠞ ꠖꠤꠙ ꠅꠇꠟꠅ ꠎꠣꠞꠎꠤꠞ ꠎꠣꠉꠣ ꠕꠣꠇꠤ ꠢꠞꠤꠉꠦꠟ। 
ꠀꠞ ꠖꠥꠘꠤꠀꠞ ꠢꠇꠟ ꠞꠣꠎꠣ-ꠛꠣꠖꠡꠣꠁꠘ, ꠘꠣꠝꠇꠞꠣ ꠎꠘ, ꠍꠤꠙꠣꠁꠞ ꠙꠞꠗꠣꠘ, ꠎꠝꠤꠖꠣꠞ, ꠙꠄꠟꠥꠀꠘ, ꠉꠥꠟꠣꠝ ꠛꠣ ꠀꠎꠣꠖ ꠙꠞꠔꠦꠇ ꠎꠘꠃ ꠙꠣꠠꠞ ꠉꠣꠔꠦ ꠉꠣꠔꠦ, ꠙꠣꠔ꠆ꠔꠞꠞ ꠀꠅꠠꠦ ꠟꠥꠇꠣꠁꠟ। 
ꠔꠣꠞꠣ ꠅꠃ ꠙꠣꠠ ꠀꠞ ꠙꠣꠔ꠆ꠔꠞ ꠅꠇꠟꠞꠦ ꠇꠁꠟ, “ꠀꠝꠞꠣꠞ ꠃꠙꠞꠦ ꠀꠁꠀ ꠙꠠꠅ, ꠎꠦꠁꠘ ꠔꠈ꠆ꠔꠅ ꠛꠅꠀꠔ ꠀꠍꠂꠘ ꠔꠣꠘ ꠌꠃꠈꠞ ꠍꠣꠝꠘ ꠕꠣꠇꠤ ꠀꠞ ꠝꠦꠠꠣ-ꠛꠣꠁꠌ꠆ꠌꠣꠞ ꠉꠎꠛ ꠕꠣꠇꠤ ꠀꠝꠞꠣꠞꠦ ꠟꠥꠇꠣꠅ। 
ꠔꠣꠞꠣꠞ ꠉꠎꠛꠤ ꠢꠃ ꠇꠤꠀꠝꠔꠞ ꠖꠤꠘ ꠔ ꠀꠁꠌ꠆ꠍꠦ, ꠅꠈꠘ ꠀꠞ ꠐꠤꠇꠤꠀ ꠕꠣꠇꠣꠞ ꠡꠣꠁꠖ꠆ꠖ ꠇꠣꠞ ꠀꠍꠦ?” 
