ꠞꠥꠔ.
4.
ꠛꠤꠀꠘꠦ ꠃꠑꠤꠀ ꠛꠥꠀꠎ ꠉꠣꠃꠞ ꠙꠣꠁꠘ꠆ꠌꠣꠁꠔꠤ ꠛꠂꠑꠇ ꠈꠣꠘꠣꠔ ꠀꠁꠀ ꠛꠁꠞꠁꠟꠣ, ꠝꠘꠦ ꠝꠘꠦ, ꠢꠃ ꠇꠥꠐꠥꠝꠞ ꠛꠣꠞ ꠌꠣꠁꠞꠣ ꠎꠣꠞ ꠇꠕꠣ ꠔꠣꠁꠘ ꠇꠁꠍꠟꠣ। ꠀꠈꠔꠣꠃ ꠖꠦꠈꠟꠣ, ꠢꠃ ꠝꠣꠘꠥꠡ ꠙꠕꠦꠖꠤ ꠀꠐꠤꠀ ꠎꠣꠁꠞꠣ, ꠖꠦꠈꠤꠀ ꠔꠣꠁꠘ ꠄꠘꠞꠦ ꠒꠣꠇ ꠖꠤꠀ ꠇꠁꠟꠣ, “ꠅ ꠜꠣꠁ ꠍꠣꠛ, ꠅꠛꠣꠄ ꠕꠥꠠꠣ ꠢꠥꠘꠤ ꠎꠣꠅ।” ꠔꠦꠃ ꠢꠦꠁꠘ ꠀꠁꠟꠣ, 
ꠀꠞ ꠛꠥꠀꠎꠦ ꠉꠣꠃꠞ ꠛꠥꠎꠖꠣꠞ ꠝꠄ-ꠝꠥꠞꠛ꠆ꠛꠤ ꠖꠡ ꠎꠘꠞꠦ ꠀꠘꠤꠀ ꠛꠅꠀꠁꠟꠣ। 
ꠛꠁꠀ ꠢꠣꠞꠟꠦ ꠛꠥꠀꠎꠦ ꠢꠇꠟꠞ ꠍꠣꠝꠘꠦ ꠢꠃ ꠎꠘꠞꠦ ꠇꠁꠟꠣ, “ꠘꠄꠅꠝꠤ ꠛꠦꠐꠤꠄ ꠝꠥꠀꠛ ꠖꠦꠡ ꠕꠣꠇꠤ ꠚꠤꠞꠤꠀ ꠀꠁꠀ ꠅꠈꠘ ꠀꠝꠞꠣꠞ ꠇꠥꠐꠥꠝ ꠀꠟꠤ ꠝꠣꠟꠤꠇꠞ ꠎꠣꠉꠣ-ꠎꠝꠤꠘ ꠅꠔꠣ ꠛꠦꠌꠤꠟꠣꠁꠔꠣ ꠌꠣꠁꠞꠣ। 
ꠀꠝꠤ ꠢꠇꠟꠞꠦ ꠄꠇꠟꠉꠦ ꠖꠟꠣ ꠇꠞꠍꠤ, ꠔꠦ ꠔꠥꠝꠤ ꠅꠁꠟꠣꠄ ꠔꠣꠘ ꠇꠞꠤꠛ ꠝꠣꠘꠥꠡ, ꠄꠞꠟꠣꠉꠤ ꠅꠃ ꠝꠥꠞꠛ꠆ꠛꠤ ꠅꠇꠟ ꠀꠞ ꠉꠥꠡ꠆ꠐꠤꠞ ꠢꠇꠟꠞ ꠍꠣꠝꠘꠦ ꠅꠈꠘꠣꠁꠘꠔꠣ ꠈꠣꠟꠣꠍ ꠇꠞꠣꠞ ꠟꠣꠉꠤ ꠔꠥꠝꠤ ꠟꠁꠟꠣꠅ। ꠀꠞ ꠔꠥꠝꠤ ꠎꠥꠖꠤ ꠘꠣ ꠘꠦꠅ, ꠔꠦ ꠀꠝꠣꠞꠦ ꠇꠅ, ꠀꠝꠤ ꠘꠤꠝꠥ। ꠁ ꠙꠞꠤꠛꠣꠞꠞ ꠟꠣꠉꠤ ꠔꠥꠝꠤꠃ ꠛꠠ ꠇꠞꠤꠛ, ꠄꠞꠛꠣꠖꠦ ꠅꠁꠟꠣꠝ ꠀꠝꠤ।” ꠁꠈꠣꠘ ꠢꠥꠘꠤꠀ ꠢꠦꠁꠘ ꠇꠁꠟꠣ, “ꠀꠁꠌ꠆ꠍꠣ, ꠀꠝꠤ ꠟꠁꠝꠥꠘꠦ।” 
ꠔꠦꠃ ꠛꠥꠀꠎꠦ ꠃꠑꠤꠀ ꠇꠁꠟꠣ, “ꠔꠦ ꠔꠥꠝꠤ ꠀꠞꠅ ꠄꠇꠈꠣꠘ ꠇꠣꠝ ꠇꠞꠔꠦ ꠅꠁꠛ, ꠔꠥꠝꠤ ꠘꠄꠅꠝꠤ ꠛꠦꠐꠤꠞ ꠎꠝꠤꠘꠞ ꠟꠉꠦ ꠇꠞꠤ ꠝꠞꠣꠞ ꠈꠣꠘ꠆ꠖꠣꠘꠈꠣꠘ ꠇꠣꠁꠝ ꠞꠣꠈꠣꠞ ꠟꠣꠉꠤ, ꠔꠣꠞ ꠠꠣꠠꠤ ꠛꠃ ꠝꠥꠀꠛ ꠖꠦꠡꠞ ꠞꠥꠔꠞꠦꠅ ꠡꠣꠖꠤ ꠇꠞꠣ ꠟꠣꠉꠛ।” 
ꠔꠦꠃ ꠢꠦꠁꠘ ꠎꠥꠀꠙ ꠖꠤꠟꠣ, “ꠘꠣ, ꠔꠦ ꠀꠝꠤ ꠙꠣꠞꠔꠣꠝ ꠘꠣꠄ। ꠀꠞꠘꠣꠄ ꠀꠝꠣꠞ ꠘꠤꠎꠞꠔꠣ ꠟꠁꠀꠃ ꠜꠦꠎꠣꠟ ꠟꠣꠉꠤꠎꠤꠛ। ꠀꠞ ꠀꠝꠤ ꠎꠦꠛꠟꠣ ꠙꠣꠞꠤꠀꠞ ꠘꠣ, ꠔꠦ ꠀꠙꠘꠦꠃ ꠁꠔꠣ ꠉꠍꠤꠟꠣꠃꠇ꠆ꠇꠣ।” 
ꠅꠈꠣꠘ ꠇꠁꠀ ꠢꠣꠞꠤ ꠢꠤ ꠀꠝꠟꠞ ꠡꠞꠤꠅꠔꠞ ꠀꠁꠘ, ꠀꠞ ꠁꠍꠞꠣꠁꠟ ꠡꠝꠣꠎꠞ ꠇꠥꠐꠝꠞ ꠎꠣꠉꠣ-ꠎꠝꠤꠘ ꠈꠞꠤꠖ-ꠛꠤꠇꠤꠞ ꠞꠦꠅꠀꠎ ꠝꠣꠚꠤꠇ ꠢꠦꠁꠘ ꠔꠣꠘ ꠙꠣꠅꠞ ꠎꠥꠔꠣ ꠈꠥꠟꠤꠀ ꠛꠥꠀꠎꠞꠦ ꠖꠤꠟꠣꠁꠟꠣ, ꠀꠞ ꠇꠁꠟꠣ, “ꠀꠙꠘꠦꠃ ꠁꠔꠣ ꠟꠁꠟꠣꠃꠇ꠆ꠇꠣ।” 
ꠔꠦꠃ ꠛꠥꠀꠎꠦ ꠇꠁꠟꠣ, “ꠔꠦ ꠀꠝꠤ ꠝꠄ-ꠝꠥꠞꠛ꠆ꠛꠤ ꠀꠞ ꠛꠣꠇꠤ ꠢꠇꠟꠞꠦ ꠡꠣꠇ꠆ꠇꠤ ꠞꠣꠈꠤꠀ ꠇꠁꠀꠞ, ꠀꠝꠤ ꠘꠄꠅꠝꠤ ꠛꠦꠐꠤꠞ ꠉꠦꠍ ꠕꠘꠦ ꠀꠟꠤ ꠝꠣꠟꠤꠇꠞ ꠢꠇ꠆ꠇꠟꠔꠣ ꠀꠞ ꠔꠣꠘ ꠖꠥꠁ ꠙꠥꠀ ꠝꠢꠟꠥꠘ ꠀꠞ ꠇꠤꠟꠤꠅꠘꠞ ꠢꠇ꠆ꠇꠟꠔꠣꠅ ꠟꠁꠟꠤꠟꠣꠝ। 
ꠀꠞ ꠝꠞꠣ ꠝꠣꠘꠡꠞ ꠘꠣꠝ ꠎꠤꠘ꠆ꠖꠣ ꠞꠣꠈꠣꠞ ꠟꠣꠉꠤ, ꠔꠣꠞ ꠗꠘ-ꠍꠣꠝꠣꠘꠣ ꠀꠞ ꠎꠝꠤ-ꠝꠤꠞꠣꠡ ꠛꠣꠌꠣꠘꠤꠞ ꠟꠣꠉꠤ ꠀꠝꠤ ꠝꠢꠟꠥꠘꠞ ꠠꠣꠠꠤ ꠛꠃ ꠝꠥꠀꠛ ꠖꠦꠡꠞ ꠞꠥꠔꠞꠦꠅ ꠇꠛꠥꠟ ꠇꠞꠤꠟ꠆ꠟꠣꠝ, ꠎꠣꠔꠦ ꠁ ꠉꠣꠃ ꠀꠞ ꠉꠥꠡ꠆ꠐꠤꠞ ꠝꠣꠎꠦ ꠝꠞꠣꠞ ꠘꠣꠝꠈꠣꠘ ꠇꠣꠁꠝ ꠞꠄ। ꠀꠁꠎ ꠀꠙꠘꠣꠞꠣ ꠁꠔꠣ ꠢꠇ꠆ꠇꠟꠔꠣꠞ ꠡꠣꠇ꠆ꠇꠤ ꠞꠁꠟꠣ।” 
ꠔꠦꠃ ꠝꠎꠟꠤꠍꠞ ꠢꠇꠟꠦ ꠇꠁꠟꠣ, “ꠅꠄ, ꠀꠝꠞꠣ ꠁꠔꠣꠞ ꠡꠣꠇ꠆ꠇꠤ ꠞꠁꠟꠣꠝ।” ꠅꠈꠣꠘ ꠇꠁꠀꠃ ꠔꠣꠞꠣ ꠖꠥꠀ ꠇꠞꠟꠣ, “ꠅꠃ ꠎꠦ ꠇꠁꠘꠣꠞꠦ ꠀꠙꠘꠦ ꠇꠛꠥꠟ ꠇꠞꠟꠣ, ꠝꠣꠛꠥꠖꠦ ꠁꠀꠇꠥꠛ ꠘꠛꠤꠞ ꠖꠥꠁ ꠛꠤꠛꠤ ꠞꠣꠢꠦꠟꠣ ꠀꠞ ꠟꠦꠀ, ꠎꠦ ꠖꠥꠁꠎꠘꠦ ꠀꠡ꠆ꠔꠣ ꠛꠘꠤ ꠁꠍꠞꠣꠁꠟ ꠎꠣꠔꠤꠞꠦ ꠉꠠꠤꠀ ꠔꠥꠟꠍꠦ, ꠄꠞꠣꠞ ꠟꠣꠈꠣꠘꠃ ꠁ ꠇꠁꠘꠣꠞꠦ ꠃꠎꠤꠟꠣ ꠇꠞꠃꠇ꠆ꠇꠣ। ꠀꠡ꠆ꠔꠣ ꠛꠦꠕꠦꠟꠢꠣꠝ ꠉꠣꠃꠔ ꠀꠙꠘꠣꠞ ꠡꠥꠘꠣꠝ ꠛꠣꠠꠃꠇ, ꠁꠚ꠆ꠞꠣꠕꠣ ꠉꠥꠡ꠆ꠐꠤꠞ ꠝꠣꠎꠦ ꠀꠟ꠆ꠟꠣꠄ ꠀꠙꠘꠣꠞꠦ ꠗꠘꠤ-ꠍꠣꠝꠘꠤ ꠛꠣꠘꠣꠃꠇ। 
ꠞꠥꠔꠞ ꠙꠦꠐꠅ ꠕꠣꠇꠤ ꠀꠟ꠆ꠟꠣꠄ ꠀꠙꠘꠣꠞꠦ ꠎꠔ ꠀꠅꠟꠣꠖ ꠖꠤꠛꠣ, ꠄꠞꠣ ꠎꠣꠘꠥ ꠔꠣꠝꠣꠞ ꠀꠞ ꠄꠢꠥꠖꠣꠞ ꠙꠥꠔ ꠚꠤꠞꠥꠎꠞ ꠈꠣꠘ꠆ꠖꠣꠘꠞ ꠟꠣꠈꠣꠘ ꠅꠁꠘ।” 
ꠛꠥꠀꠎꠦ ꠛꠤꠛꠤ ꠞꠥꠔꠞꠦ ꠡꠣꠖꠤ ꠇꠞꠤꠀ ꠔꠣꠘ ꠛꠣꠠꠤꠔ ꠟꠁꠀ ꠉꠦꠟꠣ, ꠔꠣꠞꠣ ꠖꠥꠁꠅꠎꠘꠦ ꠊꠞ-ꠡꠋꠡꠣꠞ ꠇꠞꠟꠣ, ꠛꠣꠖꠦ ꠝꠣꠛꠥꠖꠞ ꠞꠢꠝꠔꠦ ꠔꠣꠞꠣꠞ ꠄꠇ ꠙꠥꠀ ꠅꠁꠟ। 
ꠔꠦꠃ ꠀꠞꠤ-ꠚꠞꠤꠞ ꠛꠦꠐꠤꠘ꠆ꠔꠦ ꠀꠁꠀ ꠢꠥꠞꠥꠔ꠆ꠔꠣ ꠖꠦꠈꠤꠀ ꠘꠄꠅꠝꠤꠞꠦ ꠇꠁꠟꠣ, “ꠀꠟꠢꠣꠝꠖꠥꠟꠤꠟ꠆ꠟꠣ, ꠔꠥꠝꠣꠞꠦ ꠉ ꠡꠥꠘꠣ, ꠀꠟ꠆ꠟꠣꠄ ꠀꠁꠎ ꠀꠎꠣꠖ ꠇꠞꠣꠞ ꠟꠣꠉꠤ ꠄꠇ ꠘꠄꠀ ꠎꠣꠝꠣꠁ ꠖꠤꠍꠂꠘ। ꠀꠡ꠆ꠔꠣ ꠁꠍꠞꠣꠁꠟ ꠖꠦꠡ ꠎꠥꠠꠤ ꠄꠘ ꠡꠥꠘꠣꠝ ꠅꠃꠇ। 
ꠄꠁꠘ ꠔꠥꠝꠣꠞꠦ ꠛꠥꠠꠣ ꠇꠣꠟꠅ ꠚꠥꠞꠚꠥꠞꠣ ꠇꠞꠤ ꠔꠥꠟꠃꠇ꠆ꠇꠣ, ꠛꠥꠠꠤꠞ ꠈꠦꠎꠝꠔ ꠇꠞꠃꠇ꠆ꠇꠣ। ꠔꠥꠝꠣꠞ ꠙꠥꠔꠞ ꠅꠃ ꠛꠃ ꠔ ꠔꠥꠝꠣꠞ ꠟꠣꠉꠤ ꠡꠣꠔ ꠙꠥꠀ ꠕꠣꠇꠤꠅ ꠖꠣꠝꠤ, ꠔꠣꠁ ꠔꠥꠝꠣꠞꠦ ꠖꠤꠟꠦ-ꠎꠣꠘꠦ ꠝꠣꠄꠀ ꠇꠞꠦ, ꠅꠃ ꠛꠃꠞ ꠙꠦꠐ ꠕꠘꠦꠃ ꠁ ꠀꠅꠟꠣꠖꠞ ꠎꠘꠝ ꠅꠁꠍꠦ।” 
ꠔꠦꠃ ꠛꠤꠛꠤ ꠘꠄꠅꠝꠤꠄ ꠁ ꠘꠣꠔꠤꠞꠦ ꠃꠞꠅ ꠟꠁꠀ ꠔꠣꠞ ꠎꠄ-ꠎꠔꠘ ꠇꠞꠟꠣ। 
ꠀꠞ ꠀꠞꠤ-ꠚꠞꠤꠞ ꠛꠦꠐꠤꠘ꠆ꠔꠦ ꠒꠋ ꠇꠞꠤ ꠇꠁꠔꠞꠣ, “ꠅꠈꠘ ꠘꠄꠅꠝꠤꠄ ꠄꠇ ꠘꠄꠀ ꠢꠣꠁ ꠙꠣꠁꠍꠦ।” ꠇꠁꠀ ꠔꠣꠞꠣ ꠁ ꠉꠦꠖꠣ ꠛꠣꠁꠌ꠆ꠌꠣꠞ ꠘꠣꠝ ꠞꠣꠈꠟꠣ ꠃꠛꠣꠄꠖ। ꠃꠛꠣꠄꠖꠞ ꠙꠥꠀꠞ ꠘꠣꠝ ꠁꠀꠍ, ꠀꠞ ꠁꠀꠍꠞ ꠙꠥꠀꠞ ꠘꠣꠝ ꠢꠎꠞꠔ ꠖꠣꠃꠖ। 
ꠅꠃ ꠅꠁꠟ ꠁꠀꠇꠥꠛꠞ ꠘꠣꠔꠤ ꠚꠤꠞꠥꠎꠞ ꠈꠣꠘ꠆ꠖꠣꠘ-ꠘꠣꠝꠣ। ꠚꠤꠞꠥꠎꠞ ꠙꠥꠀꠞ ꠘꠣꠝ ꠢꠣꠍꠤꠞ, 
ꠢꠣꠍꠤꠞꠞ ꠙꠥꠀ ꠞꠣꠄꠀꠝ, ꠞꠣꠄꠀꠝꠞ ꠙꠥꠀ ꠀꠝꠤꠘꠣꠖꠣꠛ, 
ꠀꠝꠤꠘꠣꠖꠣꠛꠞ ꠙꠥꠀ ꠘꠣꠢꠤꠡ, ꠘꠣꠢꠤꠡꠞ ꠙꠥꠀ ꠍꠦꠟꠤꠝ, 
ꠍꠦꠟꠤꠝꠞ ꠙꠥꠀ ꠛꠥꠀꠎ, ꠛꠥꠀꠎꠞ ꠙꠥꠀ ꠃꠛꠣꠄꠖ, 
ꠃꠛꠣꠄꠖꠞ ꠙꠥꠀ ꠁꠀꠍ, ꠁꠀꠍꠞ ꠙꠥꠀ ꠢꠎꠞꠔ ꠖꠣꠃꠖ॥
