ꠝꠣꠞ꠆ꠇꠥꠍ.
6.
ꠢꠎꠞꠔ ꠁꠍꠣ ꠢꠘ ꠕꠘꠦ ꠘꠤꠎꠞ ꠉꠣꠃ ꠘꠣꠍꠣꠞꠔꠅ ꠔꠡꠞꠤꠚ ꠀꠘꠟꠣ। ꠔꠣꠘ ꠍꠣꠢꠣꠛꠤ ꠅꠇꠟꠅ ꠟꠉꠦ ꠀꠍꠟꠣ। 
ꠎꠥꠝ꠆ꠝꠣꠛꠣꠞꠦ ꠔꠣꠁꠘ ꠝꠍꠤꠖꠅ ꠉꠤꠀ ꠔꠣꠟꠤꠝ ꠖꠤꠟꠣ। ꠛꠃꠔ ꠝꠣꠘꠡꠦ ꠔꠣꠘ ꠔꠣꠟꠤꠝ ꠢꠥꠘꠟꠣ, ꠢꠥꠘꠤꠀ ꠔꠣꠁꠎ꠆ꠎꠥꠛ ꠅꠁꠀ ꠇꠁꠟꠣ, “ꠁ ꠛꠦꠐꠣꠄ ꠁꠔꠣ ꠔꠣꠟꠤꠝ ꠇꠥꠀꠁ ꠕꠣꠇꠤ ꠙꠣꠁꠟ? ꠢꠦ ꠇꠦꠝꠘꠦ ꠁꠔꠣ ꠁꠟꠤꠝ ꠢꠣꠍꠤꠟ ꠇꠞꠍꠦ, ꠀꠞ ꠎꠦꠔꠣ ꠝꠥꠎꠦꠎꠣ ꠅꠇꠟ ꠖꠦꠈꠣꠞ, ꠁꠔꠣꠞ ꠜꠦꠖ ꠇꠤꠔꠣ? 
ꠄ ꠔ ꠢꠃ ꠝꠞꠤꠅꠝꠞ ꠙꠥꠀ ꠇꠣꠑ-ꠝꠦꠡ꠆ꠔꠁꠞ ꠘꠣꠄ ꠘꠤ? ꠢꠦ ꠁꠀꠇꠥꠛ, ꠁꠃꠍꠤ, ꠄꠢꠥꠖꠣ ꠀꠞ ꠍꠣꠁꠝꠘꠞ ꠜꠣꠁ ꠘꠣꠄ ꠘꠤ? ꠔꠣꠞ ꠛꠘꠤꠘ ꠔ ꠀꠝꠞꠣꠞ ꠉꠣꠃꠔꠃ ꠞꠁꠞꠣ।” ꠁꠍꠣꠞ ꠛꠦꠙꠣꠞ ꠟꠁꠀ ꠝꠣꠘꠡꠞ ꠖꠤꠟꠞ ꠝꠣꠎꠦ ꠛꠤꠔꠤꠡꠘꠣ ꠖꠦꠈꠣ ꠖꠤꠟ। 
ꠔꠦꠃ ꠁꠍꠣꠄ ꠔꠣꠞꠣꠞꠦ ꠇꠁꠟꠣ, “ꠎꠦꠇꠥꠘꠥ ꠘꠛꠤꠃ ꠘꠤꠎꠞ ꠉꠣꠃ, ꠘꠤꠎꠞ ꠖꠦꠡ, ꠘꠤꠎꠞ ꠛꠣꠠꠤ, ꠈꠦꠡ-ꠇꠥꠐꠥꠝꠞ ꠛꠣꠁꠞꠣꠈꠣꠘꠅ ꠁꠎ꠆ꠎꠔ ꠙꠣꠁꠘ।” 
ꠛꠣꠖꠦ ꠔꠣꠁꠘ ꠇꠄꠎꠘ ꠛꠦꠝꠣꠞꠤꠞꠦ ꠀꠔꠣꠁ ꠖꠤꠀ ꠛꠦꠝꠣꠞ ꠡꠤꠚꠣ ꠇꠞꠟꠣ। ꠅꠁꠟꠦ ꠢꠤꠘꠅ ꠀꠞ ꠇꠥꠘꠥ ꠝꠥꠎꠦꠎꠣ ꠎꠣꠁꠞ ꠇꠞꠣꠞ ꠃꠙꠣꠄ ꠅꠁꠟ ꠘꠣ। 
ꠝꠣꠘꠡꠦ ꠔꠣꠘ ꠃꠙꠞꠦ ꠁꠝꠣꠘ ꠘꠣ ꠀꠘꠣꠄ ꠔꠣꠁꠘ ꠈꠥꠛ ꠔꠣꠁꠎ꠆ꠎꠥꠛ ꠅꠁꠉꠦꠟꠣ। ꠛꠣꠖꠦ ꠔꠣꠁꠘ ꠉꠣꠃꠄ ꠉꠣꠃꠄ ꠌꠣꠁꠞꠅꠛꠣꠄ ꠍꠚꠞ ꠇꠞꠤꠀ ꠝꠣꠘꠡꠞꠦ ꠔꠣꠟꠤꠝ ꠖꠤꠟꠣ। 
ꠁꠍꠣꠄ ꠔꠣꠘ ꠛꠣꠞꠅꠎꠘ ꠍꠣꠢꠣꠛꠤꠞꠦ ꠘꠤꠎꠞ ꠗꠣꠞꠅ ꠀꠘꠤꠀ, ꠎꠤꠘ-ꠜꠥꠔꠞ ꠃꠙꠞꠦ ꠈꠦꠝꠔꠣ ꠖꠤꠀ, ꠖꠥꠁꠎꠘ ꠖꠥꠁꠎꠘ ꠇꠞꠤ ꠔꠛꠟꠤꠉ ꠇꠣꠝꠅ ꠙꠣꠑꠣꠁꠟꠣ। 
ꠍꠚꠞꠞ ꠡꠝꠄ ꠈꠣꠟꠤ ꠀꠔꠞ ꠟꠣꠑꠤ ꠍꠣꠠꠣ ꠀꠞ ꠇꠥꠘ꠆ꠔꠣꠃ ꠄꠞꠣꠞꠦ ꠟꠉꠦ ꠘꠤꠔꠦ ꠖꠤꠟꠣ ꠘꠣ। ꠈꠣꠘꠤ-ꠈꠥꠞꠣꠇꠤ, ꠛꠦꠉ ꠛꠣ ꠇꠝꠞꠞ ꠕꠟꠤꠔ ꠛꠣꠘ꠆ꠖꠤꠀ ꠇꠥꠘꠥ ꠙꠄꠡꠣ-ꠇꠠꠤ ꠘꠤꠔꠦꠅ ꠘꠣ ꠇꠞꠟꠣ। 
ꠔꠣꠁꠘ ꠇꠁꠟꠣ, “ꠙꠣꠅꠔ ꠎꠥꠔꠣ ꠚꠤꠘ꠆ꠖꠤꠔꠣꠄ ꠙꠣꠞꠛꠣꠄ, ꠅꠁꠟꠦ ꠚꠤꠘ꠆ꠘꠞ ꠄꠇ ꠇꠣꠙꠠ ꠛꠣꠖꠦ ꠀꠞ ꠇꠥꠘꠥ ꠇꠣꠙꠠ-ꠌꠥꠙꠠ ꠘꠤꠅ ꠘꠣ।” 
ꠀꠞ ꠢꠥꠇꠥꠝ ꠖꠤꠟꠣ, “ꠔꠥꠝꠞꠣ ꠉꠤꠀ ꠙꠄꠟꠣ ꠎꠦ ꠛꠣꠠꠤꠔ ꠢꠣꠝꠣꠁꠛꠣꠄ, ꠁ ꠉꠣꠃ ꠍꠣꠠꠤꠀ ꠎꠣꠅꠀꠞ ꠀꠉ ꠙꠞ꠆ꠎꠘ꠆ꠔ ꠅꠃ ꠛꠣꠠꠤꠔꠃ ꠞꠁꠅ। 
ꠇꠥꠘꠥ ꠎꠣꠉꠣꠞ ꠝꠣꠘꠡꠦ ꠎꠥꠖꠤ ꠔꠥꠝꠞꠣꠞꠦ ꠇꠛꠥꠟ ꠘꠣ ꠇꠞꠦ, ꠀꠞ ꠔꠥꠝꠞꠣꠞ ꠛꠄꠀꠘ ꠘꠣ ꠢꠥꠘꠦ, ꠔꠦ ꠢꠘ ꠕꠣꠇꠤ ꠛꠣꠞꠘꠤꠞ ꠛꠣꠟꠣ ꠔꠥꠝꠞꠣꠞ ꠙꠣꠅꠞ ꠗꠥꠁꠟ ꠏꠣꠠꠤꠀ ꠚꠣꠟꠣꠁꠅ, ꠅꠃ ꠗꠥꠁꠟ ꠔꠣꠞꠣꠞ ꠘꠣꠚꠞꠝꠣꠘꠤꠞ ꠡꠣꠇ꠆ꠇꠤ ꠞꠁꠛ।” 
ꠔꠦꠃ ꠍꠣꠢꠣꠛꠤ ꠅꠇꠟꠦ ꠉꠤꠀ ꠔꠛꠟꠤꠉ ꠇꠞꠟꠣ, ꠝꠣꠘꠡꠞꠦ ꠔꠣꠉꠤꠖ ꠖꠤꠟꠣ ꠔꠃꠛꠣ ꠇꠞꠣꠞ ꠟꠣꠉꠤ। 
ꠄꠞꠣ ꠛꠃꠔ ꠜꠥꠔ ꠍꠣꠠꠣꠁꠟꠣ, ꠀꠞ ꠛꠃꠔ ꠛꠦꠝꠣꠞꠤ ꠝꠣꠘꠡꠞ ꠝꠣꠕꠣꠔ ꠔꠦꠟ ꠝꠣꠈꠣꠁꠀ ꠛꠦꠝꠣꠞꠞꠦ ꠡꠤꠚꠣ ꠇꠞꠟꠣ। 
ꠢꠎꠞꠔ ꠁꠍꠣꠞ ꠡꠥꠘꠣꠝ ꠌꠣꠁꠞꠅꠛꠣꠄ ꠞꠐꠤ ꠎꠣꠅꠀꠄ ꠞꠣꠎꠣ ꠢꠦꠞꠥꠖꠞ ꠇꠣꠘꠅ-ꠅ ꠉꠤꠀ ꠀꠎꠤꠟ। ꠇꠥꠘꠥ ꠇꠥꠘꠥ ꠝꠣꠘꠡꠦ ꠇꠁꠟꠣ, ꠔꠣꠁꠘ ꠅꠁꠟꠣ ꠄꠢꠤꠀ ꠘꠛꠤ, ꠄꠁꠘ ꠢꠤꠞꠛꠣꠞ ꠎꠤꠘ꠆ꠖꠣ ꠅꠁꠀ ꠃꠑꠤꠀ ꠀꠁꠍꠂꠘ ꠇꠞꠤꠃ ꠅꠃ ꠇꠦꠞꠣꠝꠔꠤ ꠖꠦꠈꠣꠁꠞꠣ। 
ꠇꠦꠃ ꠇꠁꠟ, ꠄꠁꠘ ꠅꠁꠟꠣ ꠢꠎꠞꠔ ꠁꠟꠤꠀꠍ ꠘꠛꠤ। ꠀꠞ ꠇꠦꠃ ꠇꠦꠃ ꠇꠁꠟ, ꠄꠁꠘ ꠙꠥꠞꠣꠘꠣ ꠎꠝꠣꠘꠣꠞ ꠇꠥꠘꠥ ꠘꠛꠤꠞ ꠟꠣꠈꠣꠘ ꠘꠄꠀ ꠄꠇ ꠘꠛꠤ। 
ꠁꠔꠣ ꠢꠥꠘꠤꠀ ꠢꠦꠞꠥꠖꠦ ꠇꠁꠟ, “ꠄꠁꠘ ꠔ ꠢꠃ ꠄꠢꠤꠀ, ꠎꠦꠘ ꠇꠟ꠆ꠟꠣ ꠀꠝꠤ ꠇꠣꠐꠣꠁꠍꠟꠣꠝ। ꠔꠣꠁꠘ ꠢꠤꠞꠛꠣꠞ ꠎꠤꠘ꠆ꠖꠣ ꠅꠁꠀ ꠃꠑꠍꠂꠘ।” 
ꠄꠞ ꠀꠉꠦ ꠢꠦꠞꠥꠖꠦ ꠔꠣꠞ ꠜꠣꠛꠤ ꠢꠦꠞꠥꠖꠤꠀꠞ ꠝꠘ ꠎꠥꠉꠣꠘꠤꠞ ꠟꠣꠉꠤ, ꠄꠢꠤꠀ ꠘꠛꠤꠞꠦ ꠀꠐꠇ ꠇꠞꠣꠁꠀ ꠎꠦꠟꠅ ꠢꠣꠞꠣꠁ ꠕꠁꠍꠤꠟ। ꠢꠦ ꠔꠣꠞ ꠜꠣꠁ ꠚꠤꠟꠤꠚꠞ ꠛꠃꠞꠦ ꠢꠣꠋꠉꠣ ꠇꠞꠣꠄ ꠘꠛꠤꠄ ꠔꠣꠞꠦ ꠢꠣꠝꠦꠡꠣ ꠇꠁꠔꠣ, “ꠀꠙꠘ ꠜꠣꠁꠞ ꠛꠃꠞꠦ ꠘꠤꠀ ꠢꠣꠋꠉꠣ ꠇꠞꠣ ꠔꠥꠝꠣꠞ ꠎꠣꠁꠎ ꠅꠁꠍꠦ ꠘꠣ।” 
ꠄꠞꠖꠣꠄ ꠄꠢꠤꠀ ꠘꠛꠤꠞ ꠛꠣꠄ ꠢꠦꠞꠥꠖꠤꠀꠞ ꠈꠥꠛ ꠉꠥꠍꠣ ꠀꠍꠤꠟ। ꠔꠣꠁ ꠄꠘꠞꠦ ꠎꠣꠘꠦ ꠝꠣꠞꠤꠟꠤꠛꠣꠞ ꠘꠤꠅꠔ ꠇꠞꠟ, ꠅꠁꠟꠦ ꠙꠣꠞꠟ ꠘꠣ। 
ꠢꠦꠞꠥꠖꠦ ꠄꠘꠞꠦ ꠒꠞꠣꠁꠔ ꠀꠞ ꠎꠣꠘꠔ, ꠄꠁꠘ ꠄꠇꠎꠘ ꠙꠣꠇ-ꠙꠞꠦꠎꠉꠣꠞ ꠇꠣꠝꠤꠟ ꠝꠣꠘꠥꠡ, ꠄꠞꠖꠣꠄ ꠢꠣꠝꠦꠡꠣ ꠄꠘꠞꠦ ꠔꠣꠁꠞ ꠀꠔ ꠕꠣꠇꠤ ꠛꠣꠌꠣꠁꠔ। ꠄꠘ ꠘꠍꠤꠅꠔ ꠢꠥꠘꠔꠦ ꠔꠣꠞ ꠜꠤꠔꠞꠦ ꠗꠠꠚꠠ ꠇꠞꠟꠦꠅ ꠢꠦ ꠁꠔꠣ ꠈꠥꠛ ꠙꠍꠘ꠆ꠖ ꠇꠞꠔ। 
ꠢꠦꠡꠦ ꠔꠣꠁ ꠄꠇ ꠡꠥꠎꠥꠉ ꠙꠣꠁꠟ, ꠢꠦꠞꠥꠖꠞ ꠎꠘꠝ ꠖꠤꠘꠞ ꠅꠘꠥꠡ꠆ꠑꠣꠘꠅ ꠔꠣꠞ ꠃꠎꠤꠞ-ꠘꠣꠎꠤꠞ, ꠍꠤꠙꠣꠁꠞ ꠅꠚꠤꠡꠣꠞ ꠅꠇꠟ, ꠀꠞ ꠉꠣꠟꠤꠟ ꠎꠤꠟꠣꠞ ꠉꠁꠘ꠆ꠘ-ꠝꠣꠁꠘ꠆ꠘ ꠢꠇꠟ ꠝꠣꠘꠡꠞ ꠟꠣꠉꠤ ꠈꠣꠘꠤ ꠎꠥꠁꠔ ꠇꠞꠣ ꠅꠁꠟ। 
ꠅꠃ ꠅꠘꠥꠡ꠆ꠑꠣꠘꠅ ꠢꠦꠞꠥꠖꠤꠀꠞ ꠙꠥꠠꠤꠄ ꠀꠁꠀ ꠘꠣꠌ ꠖꠦꠈꠣꠁꠀ ꠢꠇꠟ ꠝꠦꠝꠣꠘ ꠀꠞ ꠢꠦꠞꠥꠖꠞꠦ ꠈꠥꠡꠤ ꠇꠞꠟ। ꠈꠥꠡꠤ ꠅꠁꠀ ꠢꠦꠞꠥꠖ ꠞꠣꠎꠣꠄ ꠙꠥꠠꠤꠞꠦ ꠇꠁꠟ, “ꠅ ꠝꠣ, ꠔꠥꠝꠤ ꠀꠝꠣꠞ ꠉꠦꠍꠦ ꠇꠤꠔꠣ ꠌꠣꠅ? ꠎꠦꠔꠣ ꠌꠣꠁꠛꠣꠄ, ꠅꠔꠣꠃ ꠙꠣꠁꠛꠣꠄ।” 
ꠢꠦ ꠇꠍꠝ ꠈꠣꠁꠀ ꠇꠁꠟ, “ꠔꠥꠝꠤ ꠀꠝꠣꠞ ꠉꠦꠍꠦ ꠎꠦꠔꠣ ꠌꠣꠁꠛꠣꠄ, ꠅꠔꠣꠃ ꠖꠤꠝꠥ। ꠀꠝꠣꠞ ꠞꠣꠁꠎ꠆ꠎꠞ ꠅꠞ꠆ꠗꠦꠇ ꠌꠣꠁꠟꠦꠅ ꠖꠤꠟꠣꠁꠝꠥ।” 
ꠅꠃ ꠙꠥꠠꠤꠄ ꠔꠣꠁꠞ ꠝꠣʼꠞ ꠉꠦꠍꠦ ꠉꠤꠀ ꠎꠤꠇꠣꠁꠟ, “ꠝꠣꠁ ꠉ, ꠀꠝꠤ ꠇꠤꠔꠣ ꠌꠣꠁꠔꠣꠝ?” ꠝꠣ ꠢꠦꠞꠥꠖꠤꠀꠄ ꠢꠤꠇꠣꠁ ꠖꠤꠟ, “ꠔꠥꠝꠤ ꠢꠃ ꠄꠢꠤꠀꠞ ꠇꠟ꠆ꠟꠣ ꠌꠣꠁꠅ।” 
ꠙꠥꠠꠤꠄ ꠎꠟꠖꠤ ꠇꠞꠤ ꠀꠁꠀ ꠞꠣꠎꠣꠞꠦ ꠇꠁꠟ, “ꠀꠝꠤ ꠌꠣꠁꠞꠣꠝ, ꠀꠙꠘꠦ ꠢꠃ ꠄꠢꠤꠀꠞ ꠇꠟ꠆ꠟꠣ ꠇꠣꠐꠤꠀ ꠄꠇ ꠕꠣꠟꠅ ꠇꠞꠤ ꠀꠝꠣꠞꠦ ꠖꠦꠃꠇ꠆ꠇꠣ।” 
ꠁꠈꠣꠘ ꠢꠥꠘꠤꠀ ꠞꠣꠎꠣ ꠈꠥꠛ ꠛꠦꠎꠣꠞ ꠅꠁꠉꠦꠟ, ꠅꠁꠟꠦ ꠅꠘꠥꠡ꠆ꠑꠣꠘꠞ ꠝꠦꠝꠣꠘ ꠅꠇꠟꠞ ꠍꠣꠝꠘꠦ ꠇꠍꠝ ꠇꠞꠣꠄ ꠅꠃ ꠙꠥꠠꠤꠞꠦ ꠘꠣ ꠇꠞꠣꠞ ꠇꠥꠘꠥ ꠃꠙꠣꠄ ꠀꠍꠤꠟ ꠘꠣ। 
ꠔꠦꠃ ꠟꠉꠦ ꠟꠉꠦ ꠞꠣꠎꠣꠄ ꠎꠟ꠆ꠟꠣꠖꠞꠦ ꠢꠥꠇꠥꠝ ꠖꠤꠟ ꠄꠢꠤꠀꠞ ꠝꠣꠕꠣ ꠇꠣꠐꠤꠀ ꠀꠘꠣꠞ ꠟꠣꠉꠤ। ꠎꠟ꠆ꠟꠣꠖꠦ ꠉꠤꠀ ꠎꠦꠟ ꠈꠣꠘꠣꠔ ꠛꠘ꠆ꠖꠤ ꠢꠎꠞꠔ ꠄꠢꠤꠀꠞ ꠝꠣꠕꠣ ꠇꠣꠐꠤꠀ ꠄꠇ ꠕꠣꠟꠅ ꠇꠞꠤ ꠟꠁꠀ ꠀꠁꠟ। ꠞꠣꠎꠣꠄ ꠁ ꠕꠣꠟ ꠅꠃ ꠙꠥꠠꠤꠞ ꠀꠔꠅ ꠖꠤꠟꠦ, ꠔꠣꠁ ꠘꠤꠀ ꠔꠣꠁꠞ ꠝꠣʼꠞ ꠉꠦꠍꠦ ꠖꠤꠟ। 
ꠄꠢꠤꠀ ꠘꠛꠤꠞ ꠡꠣꠉꠞꠤꠖ ꠅꠇꠟꠦ ꠁ ꠈꠛꠞ ꠢꠥꠘꠤꠀ ꠎꠦꠟ ꠕꠘꠦ ꠔꠣꠘ ꠟꠣꠡ ꠘꠤꠀ ꠖꠣꠚꠘ ꠇꠞꠟꠣ। 
ꠢꠎꠞꠔ ꠁꠍꠣꠞ ꠛꠣꠞꠅꠎꠘ ꠍꠣꠢꠣꠛꠤꠄ ꠔꠛꠟꠤꠉ ꠕꠘꠦ ꠚꠤꠞꠤꠀ ꠀꠁꠀ ꠔꠣꠘꠞꠦ ꠎꠣꠘꠣꠁꠟꠣ, ꠔꠛꠟꠤꠉꠅ ꠉꠤꠀ ꠇꠤꠔꠣ ꠇꠤꠔꠣ ꠇꠞꠍꠂꠘ, ꠇꠤꠟꠣꠈꠣꠘ ꠔꠣꠟꠤꠝ ꠖꠤꠍꠂꠘ। 
ꠅꠃ ꠡꠝꠄ ꠛꠃꠔ ꠝꠣꠘꠥꠡ ꠁꠍꠣꠞ ꠉꠦꠍꠦ ꠀꠅꠀ-ꠎꠣꠅꠀꠔ ꠕꠣꠇꠣꠄ ꠍꠣꠢꠣꠛꠤ ꠅꠇꠟꠦ ꠇꠥꠘꠥ ꠈꠣꠘꠣ-ꠙꠤꠘꠣꠞꠅ ꠡꠥꠎꠥꠉ ꠙꠣꠁꠟꠣ ꠘꠣ। ꠄꠞꠖꠣꠄ ꠔꠣꠁꠘ ꠍꠣꠢꠣꠛꠤ ꠅꠇꠟꠞꠦ ꠇꠁꠟꠣ, “ꠔꠥꠝꠞꠣ ꠀꠝꠣꠞ ꠟꠉꠦ ꠇꠥꠘꠥ ꠘꠤꠞꠣꠁ ꠎꠣꠉꠣꠔ ꠀꠁꠀ ꠕꠥꠠꠣ ꠎꠤꠞꠣꠅ।” 
ꠇꠁꠀ ꠘꠣꠅꠔ ꠃꠑꠤꠀ ꠄꠇ ꠘꠤꠞꠣꠁ ꠎꠣꠉꠣꠔ ꠞꠅꠀꠘꠣ ꠅꠁꠟꠣ। 
ꠄꠞꠣꠞꠦ ꠎꠣꠅꠀꠔ ꠖꠦꠈꠤꠀ ꠛꠃꠔ ꠝꠣꠘꠡꠦ ꠌꠤꠘꠤꠟꠤꠟꠣ, ꠔꠦꠃ ꠄꠞꠣ ꠙꠃꠍꠣꠞ ꠀꠉꠦꠃ ꠀꠡ-ꠙꠣꠡꠞ ꠉꠣꠃꠀꠁꠘ ꠕꠣꠇꠤ ꠝꠣꠘꠥꠡ ꠖꠃꠠꠣꠁꠀ ꠉꠤꠀ ꠢꠘꠅ ꠙꠃꠍꠤꠉꠦꠟꠣ। 
ꠁꠍꠣ ꠘꠣꠅ ꠕꠣꠇꠤ ꠟꠣꠝꠤꠀꠃ ꠖꠦꠈꠟꠣ, ꠛꠃꠔ ꠝꠣꠘꠡꠦ ꠔꠣꠘ ꠛꠣꠞ ꠌꠣꠁꠞꠣ। ꠖꠦꠈꠤꠀ ꠄꠞꠣꠞ ꠛꠣꠄ ꠔꠣꠘ ꠛꠠ ꠖꠞꠖ ꠢꠣꠝꠣꠁꠟ। ꠄꠞꠣ ꠀꠍꠤꠟ ꠀ-ꠞꠣꠈꠣꠟꠤ ꠝꠦꠠꠣꠞ ꠟꠣꠈꠣꠘ। ꠅꠃ ꠁꠍꠣꠄ ꠄꠞꠣꠞꠦ ꠛꠃꠔ ꠟꠣꠈꠣꠘ ꠔꠣꠟꠤꠝ ꠖꠤꠟꠣ। 
ꠢꠣꠁꠘ꠆ꠎꠣ ꠅꠁꠀ ꠢꠣꠞꠟꠦ ꠔꠣꠘ ꠍꠣꠢꠣꠛꠤ ꠅꠇꠟꠦ ꠇꠁꠟꠣ, “ꠢꠥꠎꠥꠞ, ꠁꠈꠣꠘ ꠈꠥꠛ ꠘꠤꠞꠣꠁ ꠎꠣꠉꠣ, ꠀꠞ ꠢꠣꠁꠘ꠆ꠎꠣꠅ ꠅꠁꠉꠦꠍꠦ, 
ꠔꠦ ꠅꠔꠣ ꠝꠣꠘꠡꠞꠦ ꠛꠤꠖꠣꠄ ꠖꠤꠟꠣꠃꠇ꠆ꠇꠣ, ꠄꠞꠣ ꠇꠣꠘ꠆ꠖꠣ-ꠇꠣꠍꠣꠞ ꠅꠔꠣ ꠉꠣꠃꠀꠁꠘ꠆ꠔꠅ ꠉꠤꠀ ꠔꠣꠞꠣꠞ ꠈꠣꠘꠤ-ꠈꠥꠞꠣꠇꠤ ꠟꠃꠇ।” 
ꠁꠍꠣꠄ ꠇꠁꠟꠣ, “ꠔꠥꠝꠞꠣꠃ ꠄꠞꠣꠞ ꠈꠣꠘꠤꠞ ꠁꠘ꠆ꠔꠦꠎꠣꠝ ꠇꠞꠅ।” ꠍꠣꠢꠣꠛꠤ ꠅꠇꠟꠦ ꠎꠥꠀꠙ ꠖꠤꠟꠣ, “ꠀꠝꠞꠣ ꠇꠤꠔꠣ ꠖꠥꠁ-ꠡ ꠖꠤꠘꠣꠞꠞ ꠈꠣꠘꠤ ꠟꠁꠀ ꠀꠘꠤꠀ ꠄꠞꠣꠞꠦ ꠈꠣꠅꠀꠁꠔꠣꠝ ꠘꠤ?” ꠖꠥꠁ-ꠡ ꠖꠤꠘꠣꠞ ꠔ ꠙꠁꠘ꠆ꠌꠣꠡ ꠀꠎꠣꠞ ꠐꠦꠇꠣꠞ ꠢꠝꠣꠘ। 
ꠔꠣꠁꠘ ꠇꠁꠟꠣ, “ꠔꠥꠝꠞꠣ ꠌꠣꠁꠀ ꠖꠦꠈꠅ, ꠔꠥꠝꠞꠣꠞ ꠉꠦꠍꠦ ꠇꠤ ꠙꠞꠤꠝꠣꠘ ꠞꠥꠐꠤ ꠀꠍꠦ।” ꠔꠣꠞꠣ ꠖꠦꠈꠤꠀ ꠇꠁꠟꠣ, “ꠍꠣꠛ, ꠙꠣꠌꠈꠣꠘ ꠞꠥꠐꠤ ꠀꠞ ꠖꠥꠁꠐꠣ ꠛꠤꠞꠣꠘ ꠝꠣꠍ ꠀꠍꠦ।” 
ꠔꠣꠁꠘ ꠍꠣꠢꠣꠛꠤ ꠅꠇꠟꠞꠦ ꠢꠥꠇꠥꠝ ꠖꠤꠟꠣ, “ꠔꠥꠝꠞꠣ ꠅꠃ ꠊꠣꠡꠞ ꠃꠙꠞꠦ ꠟꠣꠁꠘ ꠗꠞꠣꠁꠀ ꠝꠣꠘꠡꠞꠦ ꠛꠅꠀꠁ ꠖꠦꠅ।” 
ꠔꠦꠃ ꠝꠣꠘꠡꠦ ꠄꠇ-ꠡ ꠎꠘ ꠇꠞꠤ ꠇꠣꠔꠣꠞ ꠛꠣꠘ꠆ꠖꠤꠀ ꠙꠁꠘ꠆ꠌꠣꠡ ꠇꠣꠔꠣꠞ ꠛꠁꠟꠣ। 
ꠁꠍꠣꠄ ꠢꠃ ꠙꠣꠌꠈꠣꠘ ꠞꠥꠐꠤ ꠀꠞ ꠖꠥꠁꠐꠣ ꠛꠤꠞꠣꠘ ꠝꠣꠍ ꠀꠔꠅ ꠟꠁꠀ ꠀꠟ꠆ꠟꠣꠞ ꠀꠞꠡꠞ ꠛꠣꠄ ꠌꠣꠁꠀ ꠡꠥꠇꠞꠤꠀ ꠀꠖꠣꠄ ꠇꠞꠤꠀ, ꠝꠣꠘꠡꠞꠦ ꠛꠣꠐꠤꠀ ꠖꠤꠛꠣꠞ ꠟꠣꠉꠤ ꠅꠃ ꠞꠥꠐꠤ ꠐꠥꠇꠞꠣ ꠐꠥꠇꠞꠣ ꠇꠞꠤ ꠍꠣꠢꠣꠛꠤ ꠅꠇꠟꠞ ꠀꠔꠅ ꠖꠤꠟꠣ। ꠅꠃ ꠟꠣꠈꠣꠘ ꠝꠣꠍ ꠖꠥꠁꠐꠣꠅ ꠛꠣꠐꠤꠀ ꠖꠤꠟꠣ। 
ꠢꠇꠟ ꠝꠣꠘꠡꠦ ꠙꠦꠐ ꠜꠞꠤ ꠈꠣꠁꠟꠣ। 
ꠈꠣꠁꠀ ꠢꠣꠞꠟꠦ ꠛꠣꠠꠔꠤ ꠞꠥꠐꠤ ꠀꠞ ꠝꠣꠍꠞ ꠐꠥꠇꠞꠣꠁꠘ ꠘꠤꠀ ꠛꠣꠞꠅꠐꠣ ꠐꠥꠇꠞꠤ ꠜꠞꠟꠣ। 
ꠁ ꠖꠟꠞ ꠝꠣꠎꠦ ꠈꠣꠟꠤ ꠛꠦꠐꠣ ꠝꠣꠘꠥꠡꠃ ꠙꠣꠌ ꠀꠎꠣꠞ ꠎꠘꠦ ꠛꠁꠀ ꠈꠣꠁꠟꠣ। 
ꠈꠣꠘꠤꠞ ꠛꠣꠖꠦꠃ ꠢꠎꠞꠔ ꠁꠍꠣꠄ ꠍꠣꠢꠣꠛꠤ ꠅꠇꠟꠞꠦ ꠔꠣꠉꠖꠣ ꠖꠤꠟꠣ, ꠔꠣꠞꠣ ꠘꠣꠅꠔ ꠇꠞꠤ ꠀꠅꠞꠞ ꠢꠙꠣꠞꠅ ꠛꠣꠄꠔ-ꠍꠄꠖꠣ ꠉꠣꠃꠔ ꠎꠣꠅꠀꠞ ꠟꠣꠉꠤ, ꠔꠣꠁꠘ ꠅꠘꠞ ꠝꠣꠘꠡꠞꠦꠅ ꠛꠤꠖꠣꠄ ꠖꠤꠟꠣ। 
ꠝꠣꠘꠥꠡ ꠛꠤꠖꠣꠄ ꠅꠁꠀ ꠢꠣꠞꠟꠦ ꠔꠣꠁꠘ ꠖꠥꠀ ꠇꠞꠣꠞ ꠟꠣꠉꠤ ꠙꠣꠠꠞ ꠃꠙꠞꠦ ꠃꠑꠤꠟꠣ। 
ꠞꠣꠁꠔꠞ ꠛꠣꠟꠣ ꠍꠣꠢꠣꠛꠤ ꠅꠇꠟꠞ ꠘꠣꠅ ꠀꠅꠞꠞ ꠝꠣꠎꠈꠣꠘꠅ ꠀꠍꠤꠟ, ꠅꠁꠟꠦ ꠁꠍꠣ ꠄꠇꠟꠣ ꠢꠥꠇꠘꠣꠔ ꠀꠍꠟꠣ। 
ꠔꠣꠁꠘ ꠖꠦꠈꠟꠣ, ꠃꠚꠔꠣ ꠛꠣꠔꠣꠡꠞ ꠝꠣꠎꠦ ꠄꠞꠣ ꠈꠥꠛ ꠇꠡ꠆ꠐ ꠇꠞꠤ ꠖꠣꠠ ꠛꠣꠁꠞꠣ। ꠙꠔꠣꠛꠣꠟꠣ ꠁꠍꠣꠄ ꠅꠃ ꠀꠅꠞꠞ ꠙꠣꠘꠤꠞ ꠃꠙꠞꠦꠖꠤ ꠀꠐꠤꠀ, ꠍꠣꠢꠣꠛꠤ ꠅꠇꠟꠞ ꠉꠣꠟꠣꠛꠣꠄ ꠔꠣꠞꠣꠞꠦ ꠙꠣꠞ ꠅꠁꠀ ꠀꠉꠦꠖꠤ ꠎꠣꠁꠞꠣ। 
ꠔꠣꠘꠞꠦ ꠀꠅꠞꠞ ꠙꠣꠘꠤꠞ ꠃꠙꠞꠦꠖꠤ ꠀꠐꠤꠀ ꠎꠣꠅꠀꠔ ꠖꠦꠈꠤꠀ, ꠜꠥꠔ ꠝꠘꠅ ꠇꠞꠤꠀ ꠒꠞꠣꠁꠀ ꠄꠞꠣ ꠢꠇꠟꠦ ꠌꠤꠇ-ꠌꠤꠟ꠆ꠟꠣꠘꠤ ꠟꠣꠉꠣꠁꠟꠣ। ꠅꠃ ꠔꠣꠁꠘ ꠇꠁꠟꠣ, “ꠒꠞꠣꠁꠅ ꠘꠣ, ꠢꠤꠝ꠆ꠝꠔ ꠇꠞꠅ, ꠁ ꠔ ꠀꠝꠤ।” 
ꠔꠣꠁꠘ ꠀꠁꠀ ꠍꠣꠢꠣꠛꠤ ꠅꠇꠟꠞ ꠘꠣꠅꠔ ꠃꠑꠔꠦꠃ ꠃꠚꠔꠣ ꠛꠣꠔꠣꠡ ꠖꠝ ꠟꠁꠟꠤꠟ। ꠁꠔꠣ ꠖꠦꠈꠤꠀ ꠄꠞꠣ ꠀꠌꠣꠘꠇ ꠔꠣꠁꠎ꠆ꠎꠥꠛ ꠛꠘꠤꠉꠦꠟꠣ। 
ꠅꠁꠟꠦ ꠀꠉꠞ ꠢꠃ ꠞꠥꠐꠤ-ꠝꠣꠍꠞ ꠉꠣꠁꠛꠤ ꠈꠣꠘꠤꠞ ꠜꠦꠖ ꠄꠞꠣ ꠛꠥꠎꠟꠣ ꠘꠣ। ꠄꠞꠣꠞ ꠖꠤꠟꠞ ꠖꠥꠀꠞ ꠔ ꠛꠘ꠆ꠖ ꠀꠍꠤꠟ। 
ꠀꠅꠞ ꠙꠣꠠꠤ ꠖꠦꠅꠀꠞ ꠛꠣꠖꠦ ꠄꠞꠣ ꠉꠤꠘꠦꠡꠞꠔ ꠄꠟꠣꠇꠣꠔ ꠀꠁꠀ ꠘꠣꠅ ꠜꠤꠠꠣꠁꠟꠣ। 
ꠘꠣꠅ ꠕꠣꠇꠤ ꠟꠣꠝꠔꠦꠃ ꠔꠣꠘꠦ ꠖꠦꠈꠤꠀ ꠝꠣꠘꠡꠦ ꠌꠤꠘꠤꠟꠤꠟꠣ, ꠀꠞ ꠌꠣꠁꠞꠅꠛꠣꠄ ꠖꠃꠠꠣ-ꠖꠃꠠꠤ ꠟꠣꠉꠣꠁꠟꠣ। ꠖꠃꠠꠣꠁꠀ ꠔꠣꠞꠣ ꠎꠣꠞꠎꠤꠞ ꠛꠦꠝꠣꠞꠤ ꠅꠇꠟꠞꠦ ꠙꠟꠅꠖꠤ ꠛꠁꠀ ꠀꠘꠤꠀ, ꠔꠣꠁꠘ ꠎꠦ ꠎꠣꠉꠣꠔ ꠀꠍꠟꠣ ꠅꠃ ꠎꠣꠉꠣꠔ ꠟꠁꠀ ꠀꠁꠟ। 
ꠐꠣꠃꠘꠅ ꠛꠣ ꠉꠣꠃꠔ, ꠅꠟ꠆ꠟꠤꠄ-ꠉꠟ꠆ꠟꠤꠄ ꠔꠣꠁꠘ ꠎꠦꠘꠅꠃ ꠔꠡꠞꠤꠚ ꠘꠤꠔꠣ, ꠅꠘꠅꠃ ꠝꠣꠘꠡꠦ ꠛꠦꠝꠣꠞꠤ ꠅꠇꠟꠞꠦ ꠀꠘꠤꠀ ꠛꠣꠎꠣꠞꠅ ꠖꠟꠣ ꠇꠞꠔꠣ। ꠀꠞ ꠔꠣꠘꠞꠦ ꠝꠤꠘꠔ-ꠇꠣꠎ꠆ꠎꠤ ꠇꠞꠤꠀ ꠇꠁꠔꠣ, ꠛꠦꠝꠣꠞꠤ ꠅꠇꠟꠦ ꠎꠣꠘꠥ ꠔꠣꠘ ꠌꠣꠖ꠆ꠖꠞꠞ ꠇꠥꠘꠣꠈꠣꠘꠅ ꠍꠁꠔꠣ ꠙꠣꠞꠂꠘ। ꠀꠞ ꠎꠦꠞꠣ ꠍꠁꠔꠣ, ꠢꠣꠍꠣꠃ ꠄꠞꠣꠞ ꠛꠦꠝꠣꠞ ꠡꠤꠚꠣ ꠅꠁꠎꠤꠔ। 
