ꠍꠣꠢꠣꠛꠤ ꠘꠣꠝꠣ.
19.
ꠀꠙꠟ꠆ꠟꠍ ꠎꠦꠛꠟꠣ ꠇꠞꠤꠘ꠆ꠔꠔ ꠀꠍꠟꠣ, ꠅꠃ ꠡꠝꠄ ꠢꠎꠞꠔ ꠙꠣꠃꠟꠥꠍ ꠀꠍꠤꠀ ꠖꠦꠡꠞ ꠝꠣꠎꠦꠖꠤ ꠁꠚꠤꠍ ꠐꠣꠃꠘꠅ ꠀꠁꠟꠣ। ꠢꠤꠈꠣꠘꠅ ꠇꠄꠎꠘ ꠃꠝ꠆ꠝꠔꠞ ꠟꠉꠦ ꠖꠦꠈꠣ ꠅꠀꠄ, 
ꠔꠣꠁꠘ ꠄꠞꠣꠞꠦ ꠎꠤꠇꠣꠁꠟꠣ, “ꠀꠙꠘꠣꠞꠣ ꠁꠝꠣꠘ ꠀꠘꠣꠞ ꠡꠝꠄ ꠇꠤꠔꠣ ꠙꠣꠇ ꠞꠥꠢꠥ ꠢꠣꠍꠤꠟ ꠇꠞꠍꠟꠣ ꠘꠤ?” ꠔꠣꠞꠣ ꠎꠥꠀꠙ ꠖꠤꠟꠣ, “ꠙꠣꠇ ꠞꠥꠢꠥ ꠀꠞꠇꠔꠣ ꠇꠤꠔꠣ, ꠁꠔꠣ ꠔ ꠀꠝꠞꠣ ꠢꠥꠘꠍꠤꠃ ꠘꠣ।” 
ꠙꠣꠃꠟꠥꠍꠦ ꠔꠣꠞꠣꠞꠦ ꠇꠁꠟꠣ, “ꠔꠦ ꠀꠙꠘꠣꠞꠣ ꠇꠥꠘ ꠔꠞꠤꠇꠣꠄ ꠔꠃꠛꠣꠞ ꠉꠥꠍꠟ ꠇꠞꠍꠟꠣ?” ꠔꠣꠞꠣ ꠇꠁꠟꠣ, “ꠄꠢꠤꠀ ꠘꠛꠤꠞ ꠔꠞꠤꠇꠣꠄ।” 
ꠅꠃ ꠔꠣꠁꠘ ꠇꠁꠟꠣ, “ꠉꠥꠘꠣ ꠕꠣꠇꠤ ꠝꠘ ꠛꠖꠟꠣꠁꠟꠦ ꠎꠦ ꠉꠥꠍꠟ ꠇꠞꠣꠁꠟ ꠅꠄ, ꠅꠐꠣꠃ ꠅꠁꠟ ꠢꠎꠞꠔ ꠄꠢꠤꠀꠞ ꠔꠞꠤꠇꠣꠞ ꠉꠥꠍꠟ, ꠅꠁꠟꠦ ꠄꠢꠤꠀꠄ ꠔ ꠔꠣꠟꠤꠝ ꠖꠤꠍꠟꠣ, ꠔꠣꠘ ꠛꠣꠖꠦ ꠎꠦꠁꠘ ꠔꠡꠞꠤꠚ ꠀꠘꠞꠣ, ꠝꠣꠘꠤ ꠢꠎꠞꠔ ꠁꠍꠣꠞ ꠃꠙꠞꠦꠅ ꠁꠝꠣꠘ ꠀꠘꠣ ꠟꠣꠉꠛ।” 
ꠁ ꠘꠍꠤꠅꠔ ꠢꠥꠘꠣꠞ ꠛꠣꠖꠦ ꠔꠣꠞꠣ ꠢꠎꠞꠔ ꠁꠍꠣꠞ ꠘꠣꠝꠦ ꠔꠃꠛꠣꠞ ꠉꠥꠍꠟ ꠇꠞꠟꠣ। 
ꠛꠣꠖꠦ ꠙꠣꠃꠟꠥꠍꠦ ꠔꠣꠞꠣꠞ ꠃꠙꠞꠦ ꠀꠔ ꠞꠣꠈꠟꠦ ꠔꠣꠞꠣ ꠙꠣꠇ ꠞꠥꠢꠥ ꠙꠣꠁꠟꠣ, ꠔꠦꠃ ꠄꠞꠣ ꠘꠣꠘꠣꠘ ꠉꠣꠁꠛꠤ ꠜꠣꠡꠣꠄ ꠝꠣꠔꠤꠟꠣ ꠀꠞ ꠙꠤꠞꠣꠇꠤ ꠝꠣꠔ ꠝꠣꠔꠣ ꠗꠞꠟꠣ। 
ꠄꠞꠣ ꠢꠇꠟꠦ ꠝꠤꠟꠤꠀ ꠅꠘꠥꠝꠣꠘ ꠛꠣꠞꠅ ꠎꠘ ꠀꠍꠟꠣ। 
ꠛꠣꠖꠦ ꠔꠣꠁꠘ ꠁꠢꠥꠖꠤꠞ ꠝꠍꠤꠖꠅ ꠉꠤꠀ ꠄꠇꠟꠣꠉꠣꠞꠦ ꠔꠤꠘ ꠝꠣꠡ ꠢꠤꠝ꠆ꠝꠔ ꠇꠞꠤꠀ ꠔꠛꠟꠤꠉ ꠇꠞꠟꠣ, ꠀꠟ꠆ꠟꠣꠞ ꠛꠣꠖꠡꠣꠁꠞ ꠛꠦꠙꠣꠞꠦ ꠎꠥꠇ꠆ꠔꠤ-ꠔꠞ꠆ꠇ ꠖꠦꠈꠣꠁꠀ ꠔꠣꠞꠣꠞꠦ ꠛꠥꠎꠣꠁꠟꠣ। 
ꠄꠞꠣꠞ ꠝꠣꠎꠦ ꠇꠄꠎꠘꠞ ꠖꠤꠟ ꠘꠣ-ꠢꠥꠝꠣꠞ ꠅꠀꠄ ꠔꠣꠞꠣ ꠁꠝꠣꠘ ꠀꠘꠟꠣ ꠘꠣ, ꠔꠣꠞꠣ ꠢꠇꠟꠞ ꠉꠦꠍꠦ ꠁꠍꠣꠞ ꠔꠞꠤꠇꠣꠞ ꠉꠤꠛꠔ ꠉꠣꠁꠔꠣ। ꠔꠦꠃ ꠙꠣꠃꠟꠥꠍꠦ ꠄꠞꠣꠞ ꠉꠦꠍ ꠕꠣꠇꠤ ꠢꠞꠤꠀ ꠃꠝ꠆ꠝꠔ ꠅꠇꠟꠞꠦ ꠀꠟꠉꠣꠁꠀ ꠔꠣꠘ ꠟꠉꠦ ꠞꠣꠈꠟꠣ, ꠀꠞ ꠙꠞꠔꠦꠇ ꠖꠤꠘ ꠔꠥꠞꠣꠘ꠆ꠘ ꠘꠣꠝꠞ ꠄꠇ ꠃꠡ꠆ꠔꠣꠖꠞ ꠐꠋꠉꠤꠔ ꠉꠤꠀ ꠔꠣꠞꠣꠞꠦ ꠔꠣꠟꠤꠝ ꠖꠤꠟꠣ। 
ꠅꠃꠟꠣ ꠖꠥꠁ ꠛꠍꠞ ꠉꠥꠎꠞꠣꠞ ꠛꠣꠖꠦ ꠀꠍꠤꠀ ꠖꠦꠡꠞ ꠁꠢꠥꠖꠤ ꠀꠞ ꠁꠃꠘꠣꠘꠤ, ꠢꠇ꠆ꠇꠟꠞ ꠇꠣꠘꠅꠃ ꠝꠣꠛꠥꠖꠞ ꠇꠣꠟꠣꠝ ꠙꠃꠍꠤ ꠉꠦꠟ। 
ꠀꠟ꠆ꠟꠣꠄ ꠢꠎꠞꠔ ꠙꠣꠃꠟꠥꠍꠞ ꠀꠔꠣꠘꠦ ꠀꠌꠣꠘꠇ ꠇꠦꠞꠣꠝꠔꠤ ꠇꠣꠝ ꠎꠣꠁꠞ ꠇꠞꠣꠁꠟꠣ। 
ꠢꠦꠡꠦ ꠅꠃꠟꠣꠅ ꠅꠁꠟ ꠎꠦꠘ, ꠔꠣꠘ ꠉꠔꠞꠞ ꠇꠣꠙꠠ ꠛꠣ ꠉꠣꠝꠍꠣ ꠈꠣꠘꠅ ꠇꠥꠘꠥ ꠛꠦꠝꠣꠞꠤ ꠝꠣꠘꠡꠞ ꠇꠣꠍꠣꠔ ꠘꠤꠟꠦꠃ ꠛꠦꠝꠣꠞ ꠜꠣꠟꠣ ꠅꠁꠎꠤꠔ, ꠀꠞ ꠎꠤꠘ-ꠜꠥꠔꠦꠅ ꠛꠦꠝꠣꠞꠤ ꠍꠣꠠꠤꠀ ꠜꠣꠉꠤꠔꠣ। 
ꠄꠞꠝꠣꠎꠦ ꠇꠄꠎꠘ ꠊꠥꠞꠤꠀ ꠙꠣꠈꠣꠁꠀ ꠈꠣꠅꠞꠣ ꠁꠢꠥꠖꠤ ꠔꠣꠛꠎꠣꠔꠤ ꠝꠥꠟ꠆ꠟꠣꠄꠅ ꠢꠎꠞꠔ ꠁꠍꠣꠞ ꠘꠣꠝ ꠟꠁꠀ ꠎꠤꠘ-ꠜꠥꠔ ꠍꠣꠠꠣꠁꠔ ꠌꠣꠁꠟ, ꠔꠣꠞꠣ ꠅꠃꠟꠣ ꠇꠁꠔ, “ꠙꠣꠃꠟꠥꠍꠦ ꠎꠦꠘ ꠘꠣꠝꠦ ꠔꠛꠟꠤꠉ ꠇꠞꠂꠘ, ꠢꠃ ꠁꠍꠣꠞ ꠖꠥꠀꠁ ꠖꠤꠀ, ꠀꠝꠤ ꠔꠥꠝꠞꠣꠞꠦ ꠛꠣꠞ ꠅꠁꠀ ꠎꠣꠅꠀꠞ ꠢꠥꠇꠥꠝ ꠖꠤꠞꠣꠝ।” 
ꠄꠞꠣꠞ ꠝꠣꠎꠦ ꠡ꠆ꠇꠤꠛꠣ ꠘꠣꠝꠞ ꠄꠇꠎꠘ ꠁꠢꠥꠖꠤ ꠙꠞꠗꠣꠘ ꠁꠝꠣꠝꠞ ꠡꠣꠔ ꠙꠥꠀꠄꠅ ꠅꠃꠟꠣ ꠇꠞꠔ। 
ꠔꠦꠃ ꠄꠇꠖꠤꠘ ꠜꠥꠔꠦ ꠔꠣꠞꠣꠞꠦ ꠎꠥꠀꠙ ꠖꠤꠟ, “ꠀꠝꠤ ꠁꠍꠣꠞꠦꠅ ꠌꠤꠘꠤ, ꠙꠣꠃꠟꠥꠍꠞꠦꠅ ꠌꠤꠘꠤ, ꠅꠁꠟꠦ ꠔꠥꠝꠞꠣ ꠇꠦ?” 
ꠇꠁꠀꠃ ꠎꠦ ꠛꠦꠐꠣꠞꠦ ꠜꠥꠔꠦ ꠗꠞꠍꠤꠟ ꠢꠤ ꠛꠦꠐꠣꠄ ꠔꠣꠞꠣꠞ ꠃꠙꠞꠦ ꠚꠣꠟ ꠖꠤꠀ ꠙꠠꠤꠀ ꠝꠣꠁꠞ-ꠗꠁꠞ ꠇꠞꠤꠀ ꠔꠣꠞꠣ ꠡꠣꠔꠅ ꠎꠘꠞꠦ ꠀꠞꠣꠁꠟ। ꠝꠣꠁꠞꠦ ꠔꠣꠞꠣꠞ ꠡꠞꠤꠟ ꠍꠤꠠꠤꠀ-ꠛꠤꠠꠤꠀ ꠎꠈꠝ ꠅꠁꠉꠦꠟ, ꠔꠣꠞꠣ ꠟꠦꠝꠐꠣ ꠅꠁꠀ ꠁ ꠛꠣꠠꠤ ꠕꠣꠇꠤ ꠜꠣꠉꠤꠟꠣ। 
ꠁ ꠈꠛꠞ ꠎꠦꠛꠟꠣ ꠁꠚꠤꠍꠞ ꠁꠢꠥꠖꠤ ꠀꠞ ꠁꠃꠘꠣꠘꠤ ꠅꠇꠟꠦ ꠎꠣꠘꠟꠣ, ꠔꠦ ꠔꠣꠞꠣ ꠢꠇ꠆ꠇꠟꠦ ꠒꠞꠣꠁꠉꠦꠟꠣ, ꠀꠞ ꠌꠣꠁꠞꠅꠛꠣꠄ ꠢꠎꠞꠔ ꠁꠍꠣꠞ ꠘꠣꠝꠞ ꠝꠢꠤꠝꠣ ꠎꠣꠁꠞ ꠅꠁꠟ। 
ꠎꠦꠞꠣ ꠢꠎꠞꠔ ꠁꠍꠣꠞ ꠃꠙꠞꠦ ꠁꠝꠣꠘ ꠀꠘꠍꠤꠟ, ꠄꠞꠣ ꠛꠃꠔꠦ ꠀꠁꠀ ꠢꠣꠞꠤ ꠈꠥꠟꠣ-ꠝꠦꠟꠣ ꠇꠞꠤ ꠔꠣꠞꠣꠞ ꠛꠣꠖ ꠇꠣꠝꠞ ꠇꠕꠣ ꠡ꠆ꠛꠤꠇꠣꠞ ꠀꠞ ꠎꠣꠁꠞ ꠇꠞꠟꠣ। 
ꠀꠞ ꠎꠦꠞꠣ ꠎꠣꠖꠥ-ꠐꠥꠘꠣꠞ ꠇꠣꠝ ꠇꠞꠔ, ꠔꠣꠞꠣꠞ ꠝꠣꠎꠦꠅ ꠛꠃꠔꠦ ꠔꠣꠞꠣꠞ ꠎꠣꠖꠥ-ꠐꠥꠘꠣꠞ ꠛꠁꠀꠁꠘ ꠀꠘꠤꠀ ꠖꠟꠣ ꠇꠞꠤ ꠢꠇꠟꠞ ꠍꠣꠝꠘꠦ ꠎꠣꠟꠣꠁꠟꠤꠟꠣ। ꠁ ꠛꠁꠀꠁꠘ꠆ꠔꠞ ꠖꠣꠝ ꠢꠤꠡꠣꠛ ꠇꠞꠤꠀ ꠖꠦꠈꠣ ꠉꠦꠟ ꠙꠁꠘ꠆ꠌꠣꠡ ꠀꠎꠣꠞ ꠞꠥꠙꠣꠞ ꠖꠤꠘꠣꠞ। 
ꠅꠃ ꠟꠣꠈꠣꠘ ꠇꠞꠤ ꠝꠣꠟꠤꠇꠞ ꠇꠣꠟꠣꠝ ꠛꠃꠔ ꠛꠣꠠꠤꠟ ꠀꠞ ꠝꠣꠘꠡꠞ ꠝꠣꠎꠦ ꠈꠥꠛ ꠇꠣꠝ ꠇꠞꠟ। 
ꠁꠔꠣ ꠊꠐꠣꠞ ꠛꠣꠖꠦ ꠙꠣꠃꠟꠥꠍꠦ ꠝꠘꠦ ꠝꠘꠦ ꠘꠤꠅꠔ ꠇꠞꠟꠣ, ꠔꠣꠁꠘ ꠝꠣꠇꠤꠖꠘꠤꠀ ꠀꠞ ꠉ꠆ꠞꠤꠍ ꠅꠁꠀ ꠎꠦꠞꠥꠎꠣꠟꠦꠝꠅ ꠎꠣꠁꠔꠣꠉꠤ, ꠔꠣꠁꠘ ꠇꠁꠟꠣ, “ꠎꠦꠞꠥꠎꠣꠟꠦꠝ ꠎꠣꠅꠀꠞ ꠛꠣꠖꠦ ꠀꠝꠤ ꠞꠥꠝ ꠐꠣꠃꠘꠅ-ꠅ ꠎꠣꠅꠀ ꠎꠞꠥꠞ।” 
ꠛꠣꠖꠦ ꠔꠣꠁꠘ ꠔꠤꠝꠕꠤ ꠀꠞ ꠁꠞꠣꠡ꠆ꠔꠣꠍ ꠘꠣꠝꠞ ꠔꠣꠘ ꠖꠥꠁꠅ ꠈꠣꠖꠤꠝꠞꠦ ꠝꠣꠇꠤꠖꠘꠤꠀꠔ ꠙꠣꠑꠣꠁꠀ, ꠘꠤꠎꠦ ꠀꠞꠅ ꠇꠄꠖꠤꠘ ꠀꠍꠤꠀ ꠖꠦꠡꠅ ꠞꠁꠟꠣ। 
ꠅꠃ ꠡꠝꠄ ꠁꠍꠣꠞ ꠔꠞꠤꠇꠣꠞ ꠛꠤꠡꠄ ꠟꠁꠀ ꠛꠃꠔ ꠉꠘ꠆ꠒꠉꠥꠟ ꠟꠣꠉꠟ। 
ꠇꠣꠞꠘ ꠖꠤꠝꠤꠔ꠆ꠞꠤ ꠘꠣꠝꠦ ꠄꠇꠎꠘ ꠛꠣꠘꠤꠀꠄ ꠀꠞ꠆ꠔꠦꠝꠤꠍ ꠖꠦꠛꠤꠞ ꠝꠘ꠆ꠖꠤꠞꠞ ꠘꠝꠥꠘꠣꠄ ꠞꠥꠙꠣꠖꠤ ꠢꠥꠞꠥ ꠢꠥꠞꠥ ꠝꠘ꠆ꠖꠤꠞ ꠛꠣꠘꠣꠁꠔ, ꠀꠞꠅ ꠛꠃꠔ ꠛꠣꠘꠤꠀꠄꠅ ꠅꠃ ꠇꠣꠝ ꠇꠞꠤꠀ ꠛꠃꠔ ꠟꠣꠜ ꠇꠞꠔ। 
ꠢꠦ ꠅꠃ ꠛꠣꠘꠤꠀ ꠅꠇꠟꠞꠦ ꠀꠞ ꠔꠣꠞꠣꠞ ꠟꠉꠤ ꠅꠇꠟꠞꠦꠅ ꠄꠇꠈꠣꠘꠅ ꠖꠟꠣ ꠇꠞꠤꠀ ꠇꠁꠟ, “ꠜꠣꠁ ꠅꠇꠟ, ꠔꠥꠝꠞꠣ ꠔ ꠎꠣꠘꠞꠣꠄ, ꠁ ꠇꠣꠞꠛꠣꠞ ꠕꠣꠇꠤ ꠀꠝꠞꠣ ꠜꠣꠟꠣ ꠟꠣꠜ ꠙꠣꠁꠞꠣꠝ। 
ꠅꠁꠟꠦ ꠔꠥꠝꠞꠣ ꠖꠦꠈꠞꠣꠄ ꠀꠞ ꠢꠥꠘꠞꠣꠄꠅ, ꠙꠣꠃꠟꠥꠍ ꠘꠣꠝꠞ ꠅꠃ ꠛꠦꠐꠣꠄ ꠈꠣꠟꠤ ꠀꠝꠞꠣꠞ ꠁꠚꠤꠍꠅꠃ ꠘꠣꠄ, ꠇꠁꠔꠦ ꠉꠦꠟꠦ ꠀꠡ꠆ꠔꠣ ꠀꠍꠤꠀ ꠎꠥꠠꠤ ꠛꠃꠔ ꠝꠣꠘꠡꠞꠦ ꠇꠁꠍꠦ ꠀꠞ ꠄꠇꠤꠘ ꠇꠞꠣꠁꠍꠦ, ꠀꠔꠞ ꠛꠣꠘꠣꠁꠟ ꠖꠦꠛ-ꠖꠦꠛꠤ ꠅꠇꠟ ꠛꠥꠟꠦ ꠇꠥꠘꠥ ꠖꠦꠛꠔꠣꠃ ꠘꠣꠄ। 
ꠄꠞꠟꠣꠉꠤ ꠅꠈꠘ ꠒꠞ ꠇꠞꠦꠞ, ꠈꠣꠟꠤ ꠀꠝꠞꠣꠞ ꠇꠣꠞꠛꠣꠞꠞꠃ ꠛꠖꠘꠣꠝ ꠅꠁꠛ ꠁꠟꠣ ꠘꠣꠄ, ꠅꠁꠟꠦ ꠝꠢꠣꠖꠦꠛꠤ ꠀꠞ꠆ꠔꠦꠝꠤꠍꠞ ꠝꠘ꠆ꠖꠤꠞꠅ ꠛꠦꠇꠣꠝꠣ ꠅꠁꠎꠤꠛ, ꠀꠞ ꠀꠍꠤꠀ ꠖꠦꠡꠞ ꠢꠇ꠆ꠇꠟ ꠝꠣꠘꠡꠦ ꠀꠞ ꠢꠣꠞꠣ ꠖꠥꠘꠤꠀꠁꠄ ꠝꠤꠟꠤꠀ ꠎꠦꠘ ꠙꠥꠎꠣ ꠇꠞꠦ, ꠔꠣꠁꠘꠅ ꠘꠤꠎꠞ ꠁꠎ꠆ꠎꠔ ꠀꠞꠣꠁꠛꠣ।” 
ꠁꠔꠣ ꠢꠥꠘꠤꠀ ꠔꠣꠞꠣ ꠉꠥꠍꠣꠄ ꠀꠉꠥꠁꠘ ꠅꠁꠀ ꠎꠥꠞꠦ ꠎꠥꠞꠦ ꠌꠤꠟ꠆ꠟꠣꠁꠀ ꠇꠁꠟꠣ, “ꠁꠚꠤꠍꠤꠀꠞ ꠀꠞ꠆ꠔꠦꠝꠤꠍ ꠖꠦꠛꠤ, ꠎꠤꠘ꠆ꠖꠣꠛꠣꠖ!” 
ꠟꠉꠦ ꠟꠉꠦ ꠀꠡ꠆ꠔꠣ ꠐꠣꠃꠘꠅ ꠉꠘ꠆ꠒꠉꠥꠟ ꠟꠣꠉꠤꠉꠦꠟ; ꠝꠣꠘꠡꠦ ꠝꠣꠇꠤꠖꠘꠤꠀꠞ ꠉꠃꠍ ꠀꠞ ꠀꠞꠤꠡ꠆ꠔꠣꠇꠥꠍ ꠘꠣꠝꠞ ꠙꠣꠃꠟꠥꠍꠞ ꠟꠉꠞ ꠖꠥꠁꠎꠘꠞꠦ ꠗꠞꠤꠀ, ꠄꠇꠟꠉꠦ ꠙꠣꠟ ꠛꠣꠘ꠆ꠖꠤꠀ ꠖꠃꠠꠣꠁꠀ ꠡ꠆ꠐꠦꠒꠤꠀꠝꠅ ꠟꠁꠀ ꠉꠦꠟꠣ। 
ꠢꠎꠞꠔ ꠙꠣꠃꠟꠥꠍ ꠅꠃ ꠜꠤꠠꠞ ꠍꠣꠝꠘꠦ ꠎꠣꠁꠔꠣ ꠌꠣꠁꠟꠣ, ꠅꠁꠟꠦ ꠝꠥꠝꠤꠘ ꠅꠇꠟꠦ ꠔꠣꠘꠞꠦ ꠀꠐꠇꠣꠁꠟ꠆ꠟꠣ। 
ꠀꠍꠤꠀ ꠖꠦꠡꠞ ꠡꠞꠇꠣꠞꠤ ꠅꠚꠤꠡꠣꠞꠞ ꠝꠣꠎꠦ ꠇꠄꠎꠘ ꠀꠍꠟꠣ ꠙꠣꠃꠟꠥꠍꠞ ꠖꠥꠡ꠆ꠔ, ꠄꠞꠣ ꠈꠛꠞꠤꠀꠖꠤ ꠔꠣꠘꠞꠦ ꠎꠣꠘꠣꠁꠟꠣ, ꠔꠣꠁꠘ ꠢꠤ ꠜꠤꠠꠞ ꠍꠣꠝꠘꠦ ꠉꠤꠀ ꠘꠤꠎꠞ ꠝꠍꠤꠛꠔ ꠒꠣꠇꠤꠀ ꠀꠘꠔꠣ ꠘꠣ। 
ꠜꠤꠠꠞ ꠝꠣꠎꠦ ꠝꠣꠘꠡꠦ ꠈꠥꠛ ꠌꠤꠟ꠆ꠟꠣ-ꠌꠤꠟ꠆ꠟꠤ ꠀꠞ ꠉꠦꠁꠘꠎꠣꠝ ꠟꠣꠉꠣꠁꠟꠣ। ꠛꠦꠡꠤꠞ ꠜꠣꠉ ꠝꠣꠘꠡꠦ ꠎꠣꠘꠔꠣꠃ ꠘꠣ ꠁꠘꠅ ꠇꠤꠔꠣ ꠅꠁꠍꠦ, ꠔꠣꠞꠣ ꠄꠇꠎꠘꠦ ꠄꠇꠟꠣꠈꠣꠘ, ꠀꠞꠇ ꠎꠘꠦ ꠀꠞꠇ ꠟꠣꠈꠣꠘ ꠝꠣꠔꠤꠟꠣ। 
ꠔꠦꠃ ꠇꠄꠎꠘ ꠁꠢꠥꠖꠤꠄ ꠍꠤꠇꠘ꠆ꠖꠞ ꠘꠣꠝꠞ ꠄꠇꠎꠘꠞꠦ ꠍꠣꠝꠘꠦ ꠑꠦꠟꠤꠀ ꠖꠤꠟ ꠜꠣꠡꠘ ꠖꠤꠛꠣꠞ ꠟꠣꠉꠤ। ꠔꠣꠁꠘ ꠀꠔꠖꠤ ꠁꠡꠣꠞꠣ ꠖꠤꠟꠣ, ꠎꠣꠔꠦ ꠝꠣꠘꠥꠡ ꠘꠤꠞꠣꠁ ꠅꠁꠀ ꠔꠣꠘ ꠛꠇ꠆ꠔꠤꠔꠣ ꠢꠥꠘꠂꠘ। 
ꠅꠁꠟꠦ ꠝꠣꠘꠡꠦ ꠎꠦꠛꠟꠣ ꠛꠥꠎꠟꠣ, ꠄꠁꠘꠅ ꠁꠢꠥꠖꠤ, ꠔꠦꠃ ꠔꠣꠞꠣ ꠀꠞꠅ ꠎꠥꠞꠦ ꠎꠥꠞꠦ ꠅꠘꠥꠝꠣꠘ ꠖꠥꠁ ꠊꠘ꠆ꠐꠣ ꠗꠞꠤ ꠌꠤꠟ꠆ꠟꠣꠁꠀ ꠇꠁꠟꠣ, “ꠁꠚꠤꠍꠤꠀꠞ ꠀꠞ꠆ꠔꠦꠝꠤꠍ ꠖꠦꠛꠤ, ꠎꠤꠘ꠆ꠖꠣꠛꠣꠖ!” 
ꠢꠦꠡꠦ ꠐꠣꠃꠘꠞ ꠌꠦꠀꠞꠝꠣꠘꠦ ꠝꠣꠘꠡꠞꠦ ꠘꠤꠞꠣꠁ ꠇꠞꠣꠁꠀ ꠇꠁꠟꠣ, “ꠅ ꠁꠚꠤꠍꠤꠀ ꠅꠇꠟ, ꠇꠃꠇ꠆ꠇꠣ ꠌꠣꠁꠘ, ꠇꠥꠘ ꠝꠣꠘꠥꠡꠉꠥꠄ ꠘꠣ ꠎꠣꠘꠦ ꠎꠦꠘ, ꠁ ꠁꠚꠤꠍ ꠐꠣꠃꠘ ꠅꠁꠟ ꠝꠢꠣꠘ ꠀꠞ꠆ꠔꠦꠝꠤꠍ ꠖꠦꠛꠤꠞ ꠝꠘ꠆ꠖꠤꠞ ꠀꠞ ꠀꠍꠝꠣꠘ ꠕꠣꠇꠤ ꠔꠣꠘ ꠎꠦꠔꠣ ꠝꠥꠞ꠆ꠔꠤ ꠟꠣꠝꠣꠔ ꠙꠠꠍꠦ ꠄꠞ ꠞꠁꠇ꠆ꠇꠣ ꠇꠞꠘꠦꠀꠟꠣ? 
ꠀꠞ ꠁ ꠢꠣꠍꠣ ꠇꠕꠣ ꠇꠦꠃ ꠎꠦꠛꠟꠣ ꠈꠘ꠆ꠒꠣꠁꠔ ꠙꠣꠞꠔ ꠘꠣꠄ, ꠔꠦ ꠛꠦꠛꠥꠔꠣꠞ ꠟꠣꠈꠣꠘ ꠇꠥꠘꠥ ꠇꠣꠝ ꠘꠣ ꠇꠞꠤꠀ ꠔꠥꠝꠞꠣ ꠘꠤꠞꠣꠁ ꠅꠅ। 
ꠅꠃ ꠝꠣꠘꠡꠦ ꠔ ꠀꠝꠞꠣꠞ ꠝꠘ꠆ꠖꠤꠞꠅ ꠌꠥꠞꠤꠅ ꠇꠞꠍꠦ ꠘꠣ, ꠀꠝꠞꠣꠞ ꠖꠦꠛꠤꠞ ꠇꠥꠘꠥ ꠛꠖꠘꠣꠝꠅ ꠇꠞꠦꠞ ꠘꠣ, ꠔꠣ-ꠅ ꠔꠥꠝꠞꠣ ꠄꠞꠣꠞꠦ ꠗꠞꠤꠀ ꠀꠘꠍ। 
ꠔꠦ ꠢꠥꠘꠅ, ꠖꠤꠝꠤꠔ꠆ꠞꠤ ꠀꠞ ꠔꠣꠞ ꠟꠉꠞ ꠛꠣꠘꠤꠀ ꠅꠇꠟꠞ ꠎꠥꠖꠤ ꠇꠥꠘꠥ ꠘꠣꠟꠤꠡ ꠕꠣꠇꠦ, ꠔꠦ ꠀꠖꠣꠟꠔ ꠔ ꠈꠥꠟꠣ ꠀꠍꠦ, ꠢꠣꠇꠤꠝ ꠅꠇꠟꠅ ꠀꠍꠂꠘ, ꠔꠣꠞꠣ ꠢꠘꠅ ꠉꠤꠀ ꠎꠣꠞꠎꠤꠞ ꠝꠣꠝꠟꠣ-ꠝꠇꠖ꠆ꠖꠝꠣ ꠇꠞꠃꠇ। 
ꠅꠁꠟꠦ ꠔꠥꠝꠞꠣꠞ ꠀꠞ ꠇꠥꠘꠥ ꠖꠣꠛꠤ-ꠖꠣꠅꠀ ꠕꠣꠇꠟꠦ ꠁꠔꠣ ꠘꠤꠅꠝ ꠝꠣꠚꠤꠇ ꠝꠎꠟꠤꠍꠅ ꠛꠁꠀ ꠝꠤꠐ-ꠝꠣꠐ ꠇꠞꠣ ꠅꠁꠛ। 
ꠀꠍꠟꠦ ꠀꠁꠎꠇꠥꠞ ꠁ ꠉꠦꠁꠘꠎꠣꠝ ꠟꠣꠉꠣꠘꠤꠞ ꠟꠣꠉꠤ ꠀꠝꠞꠣꠞ ꠃꠙꠞꠦꠃ ꠖꠥꠡ ꠙꠠꠔ ꠙꠣꠞꠦ, ꠁ ꠉꠘ꠆ꠒꠉꠥꠟ ꠟꠣꠉꠣꠘꠤꠞ ꠇꠥꠘꠥ ꠇꠣꠞꠘ ꠖꠦꠈꠣꠁꠔꠣꠝ ꠙꠣꠞꠔꠣꠝ ꠘꠣꠄ।” 
ꠅꠈꠣꠘ ꠇꠁꠀ ꠔꠣꠁꠘ ꠝꠎꠟꠤꠍ ꠜꠣꠋꠉꠤ ꠖꠤꠟꠣ। 
