ꠢꠤꠎꠞꠔ.
32.
ꠝꠥꠍꠣ ꠘꠛꠤ ꠙꠣꠠ ꠕꠣꠇꠤ ꠟꠣꠝꠤꠀ ꠀꠁꠔꠦ ꠖꠦꠞꠤ ꠅꠞ ꠖꠦꠈꠤꠀ, ꠝꠣꠘꠡꠦ ꠀꠁꠀ ꠢꠣꠞꠥꠘꠞ ꠌꠣꠁꠞꠅꠛꠣꠄ ꠖꠟꠣ ꠅꠁꠀ ꠇꠁꠟꠣ, “ꠀꠝꠞꠣꠞꠦ ꠙꠕ ꠌꠤꠘꠣꠁꠀ ꠘꠦꠅꠀꠞ ꠟꠣꠉꠤ, ꠀꠙꠘꠦ ꠀꠝꠞꠣꠞꠦ ꠖꠦꠛꠔꠣ ꠛꠣꠘꠣꠁ ꠖꠦꠃꠇ꠆ꠇꠣ। ꠇꠣꠞꠘ, ꠎꠦ ꠝꠥꠍꠣꠄ ꠀꠝꠞꠣꠞꠦ ꠝꠤꠡꠞ ꠕꠣꠇꠤ ꠛꠣꠞ ꠇꠞꠤ ꠀꠘꠍꠦ, ꠔꠣꠞ ꠇꠤꠔꠣ ꠊꠐꠍꠦ ꠀꠝꠞꠣ ꠔ ꠎꠣꠘꠤ ꠘꠣ।” 
ꠁꠈꠣꠘ ꠢꠥꠘꠤꠀ ꠢꠣꠞꠥꠘꠦ ꠔꠣꠞꠣꠞꠦ ꠇꠁꠟꠣ, “ꠔꠥꠝꠞꠣ ꠎꠣꠞꠎꠤꠞ ꠛꠃ ꠀꠞ ꠙꠥꠀ-ꠙꠥꠠꠤꠘ꠆ꠔꠞ ꠇꠣꠘꠅ ꠕꠣꠇꠤ ꠡꠥꠘꠣꠞ ꠉꠄꠘꠣ ꠈꠥꠟꠤꠀ ꠀꠝꠣꠞ ꠉꠦꠍꠦ ꠀꠘꠅ।” 
ꠔꠦꠃ ꠢꠇꠟꠦ ꠔꠣꠞꠣꠞ ꠇꠣꠘꠞ ꠉꠄꠘꠣ ꠈꠥꠟꠤꠀ ꠢꠣꠞꠥꠘꠞ ꠉꠦꠍꠦ ꠀꠘꠤꠀ ꠖꠤꠟ। 
ꠝꠣꠘꠡꠦ ꠎꠦꠔꠣ ꠡꠥꠘꠣ ꠀꠘꠤꠀ ꠖꠤꠟꠣ, ꠢꠣꠞꠥꠘꠦ ꠅꠔꠣ ꠘꠤꠀ ꠀꠉꠥꠁꠘꠖꠤ ꠉꠟꠣꠁꠀ, ꠢꠥꠘꠣꠞꠞ ꠀꠔꠤꠀꠞꠖꠤ ꠄꠇ ꠛꠣꠍꠥꠞꠞ ꠝꠥꠞ꠆ꠔꠤ ꠛꠣꠘꠣꠁꠟꠣ। ꠅꠉꠥ ꠖꠦꠈꠤꠀ ꠛꠘꠤ ꠁꠍꠞꠣꠁꠟꠦ ꠇꠁꠟꠣ, “ꠜꠣꠁ ꠅꠇꠟ, ꠅꠃ ꠄꠁꠘꠃ ꠔꠥꠝꠞꠣꠞ ꠖꠦꠛꠔꠣ, ꠎꠦꠁꠘ ꠔꠥꠝꠞꠣꠞꠦ ꠝꠤꠡꠞ ꠖꠦꠡ ꠕꠣꠇꠤ ꠛꠣꠞ ꠇꠞꠤ ꠀꠘꠍꠂꠘ।” 
ꠁ ꠢꠣꠟꠔ ꠖꠦꠈꠤꠀ ꠢꠣꠞꠥꠘꠦ ꠢꠃ ꠛꠣꠍꠥꠞꠞ ꠍꠣꠝꠘꠦ ꠄꠇ ꠛꠟꠤ ꠈꠣꠘꠣ ꠛꠣꠘꠣꠁꠀ ꠎꠣꠘꠣꠁ ꠖꠤꠟꠣ, “ꠍꠣꠝꠘꠞ ꠇꠣꠁꠟ ꠝꠣꠛꠥꠖꠞ ꠘꠣꠝꠦ ꠈꠥꠡꠤ-ꠛꠣꠡꠤ ꠇꠞꠣ ꠅꠁꠛ।” 
ꠔꠦꠃ ꠛꠣꠖꠞ ꠖꠤꠘ ꠈꠥꠛ ꠍꠛꠞꠦ ꠃꠑꠤꠀ ꠝꠣꠘꠡꠦ ꠖꠦꠛꠔꠣꠞ ꠍꠣꠝꠘꠦ ꠀꠁꠀ ꠝꠋꠉꠟ ꠛꠟꠤ ꠀꠞ ꠙꠡꠥ ꠎꠣꠟꠣꠁꠀ ꠛꠟꠤ ꠖꠤꠟꠣ। ꠛꠣꠖꠦ ꠔꠣꠞꠣ ꠈꠣꠅꠀ-ꠖꠣꠅꠀ ꠇꠞꠤꠀ ꠢꠣꠞꠤ, ꠢꠂ-ꠢꠥꠟ꠆ꠟꠣ ꠇꠞꠤ ꠘꠣꠌ-ꠉꠣꠘ, ꠚꠥꠞ꠆ꠔꠤ-ꠀꠝꠥꠖ ꠇꠞꠣꠔ ꠟꠣꠉꠟꠣ। 
ꠅꠃ ꠝꠣꠛꠥꠖꠦ ꠝꠥꠍꠣꠞꠦ ꠇꠁꠟꠣ, “ꠔꠥꠝꠤ ꠙꠣꠠꠞ ꠟꠣꠝꠣꠔ ꠎꠣꠅ। ꠔꠥꠝꠣꠞ ꠅꠃ ꠎꠦꠔꠣ ꠝꠣꠘꠡꠞꠦ ꠝꠤꠡꠞ ꠖꠦꠡ ꠕꠣꠇꠤ ꠛꠣꠞ ꠇꠞꠤ ꠀꠘꠍ, ꠁꠔꠣ ꠔ ꠘꠣꠚꠞꠝꠣꠘ ꠛꠘꠤꠉꠦꠍꠦ। 
ꠀꠝꠤ ꠔꠣꠞꠣꠞꠦ ꠎꠦꠟꠣ ꠌꠟꠣꠞ ꠢꠥꠇꠥꠝ ꠖꠤꠍꠟꠣꠝ, ꠔꠣꠞꠣ ꠁꠔꠣ ꠛꠣꠖ ꠖꠤꠀ ꠘꠤꠎꠞ ꠟꠣꠉꠤ ꠄꠇ ꠛꠣꠍꠥꠞꠞ ꠝꠥꠞ꠆ꠔꠤ ꠛꠣꠘꠣꠁꠀ, ꠝꠣꠐꠤꠔ ꠙꠠꠤꠀ ꠅꠉꠥꠞꠦ ꠙꠞꠘꠣꠝ ꠇꠞꠦꠞ। ꠅꠉꠥꠞ ꠘꠣꠝꠦ ꠔꠣꠞꠣ ꠙꠡꠥ ꠛꠟꠤ ꠖꠦꠞ ꠀꠞ ꠇꠞ, ꠜꠣꠁ ꠅꠇꠟ, ꠅꠃ ꠄꠁꠘꠃ ꠔꠥꠝꠞꠣꠞ ꠖꠦꠛꠔꠣ, ꠎꠦꠁꠘ ꠔꠥꠝꠞꠣꠞꠦ ꠝꠤꠡꠞ ꠖꠦꠡ ꠕꠣꠇꠤ ꠛꠣꠞ ꠇꠞꠤ ꠀꠘꠍꠂꠘ।” 
ꠝꠣꠛꠥꠖꠦ ꠝꠥꠍꠣꠞꠦ ꠇꠁꠟꠣ, “ꠀꠝꠤ ꠁꠔꠣ ꠝꠣꠘꠡꠞꠦ ꠌꠤꠘꠤ, ꠁꠔꠣ ꠔ ꠉꠣꠠꠔꠦꠠꠣ-ꠄꠇꠉꠥꠁꠀ ꠎꠣꠔ। 
ꠅꠈꠘ ꠔꠥꠝꠤ ꠀꠝꠣꠞꠦ ꠛꠣꠗꠣ ꠖꠤꠅ ꠘꠣ, ꠁꠔꠣꠞ ꠃꠙꠞꠦ ꠀꠝꠣꠞ ꠉꠥꠍꠣ ꠀꠉꠥꠁꠘꠞ ꠟꠣꠈꠣꠘ ꠖꠣꠃ ꠖꠣꠃ ꠇꠞꠤ ꠎꠟꠦꠞ, ꠀꠝꠤ ꠁꠔꠣꠞꠦ ꠍꠣꠞꠈꠣꠞ ꠇꠞꠤꠟꠤꠝꠥ। ꠛꠣꠖꠦ ꠀꠝꠤ ꠔꠥꠝꠣꠞ ꠝꠣꠎ ꠕꠣꠇꠤ ꠄꠇ ꠝꠢꠣ ꠎꠣꠔꠤ ꠙꠄꠖꠣ ꠇꠞꠝꠥ।” 
ꠔꠦꠃ ꠝꠥꠍꠣꠄ ꠔꠣꠘ ꠝꠣꠛꠥꠖ ꠀꠟ꠆ꠟꠣꠞꠦ ꠝꠤꠘꠔ-ꠇꠣꠎ꠆ꠎꠤ ꠇꠞꠤꠀ ꠇꠁꠟꠣ, “ꠅ ꠝꠣꠛꠥꠖ, ꠔꠥꠝꠤ ꠔꠥꠝꠣꠞ ꠇꠥꠖꠞꠔꠤ ꠀꠔ ꠖꠤꠀ ꠔꠥꠝꠣꠞ ꠝꠢꠣ ꠇꠥꠖꠞꠔꠤ ꠛꠟꠦ ꠎꠦꠔꠣꠞꠦ ꠝꠤꠡꠞ ꠕꠣꠇꠤ ꠛꠣꠞ ꠇꠞꠤ ꠀꠘꠍ, ꠔꠣꠞꠣꠞ ꠃꠙꠞꠦ ꠔꠥꠝꠤ ꠇꠦꠘꠦ ꠅꠔ ꠉꠥꠍꠣ ꠅꠁꠟꠣꠄ? 
ꠝꠤꠡꠞꠤ ꠅꠇꠟꠦ ꠇꠦꠘꠦ ꠁꠈꠣꠘ ꠝꠣꠔꠣꠞ ꠡꠥꠎꠥꠉ ꠙꠣꠁꠔꠣ, ꠙꠣꠠꠤꠀ ꠄꠟꠣꠇꠣꠔ ꠀꠘꠤꠀ ꠔꠣꠞꠣꠞꠦ ꠈꠔꠝ ꠇꠞꠤꠀ, ꠖꠥꠘꠤꠀ ꠕꠣꠇꠤ ꠔꠣꠞꠣꠞ ꠘꠣꠝ ꠝꠤꠐꠣꠁꠟꠤꠛꠣꠞ ꠟꠣꠉꠤ ꠔꠥꠝꠤ ꠔꠣꠞꠣꠞꠦ ꠝꠤꠡꠞ ꠕꠣꠇꠤ ꠛꠣꠞ ꠇꠞꠤꠀ ꠀꠘꠍ? ꠝꠣꠛꠥꠖ ꠉ, ꠔꠥꠝꠣꠞ ꠁ ꠛꠦꠕꠣꠄꠀ ꠉꠥꠍꠣꠈꠣꠘ ꠔꠥꠝꠤ ꠕꠣꠝꠣꠁꠟꠣꠅ। ꠝꠦꠢꠦꠞꠛꠣꠘꠤ ꠇꠞꠤ, ꠔꠥꠝꠣꠞ ꠛꠘ꠆ꠖꠣ ꠅꠇꠟꠞ ꠃꠙꠞꠦ ꠁ ꠉꠎꠛꠈꠣꠘ ꠀꠘꠤꠅ ꠘꠣ। 
ꠔꠥꠝꠣꠞ ꠀꠙꠘ ꠉꠥꠟꠣꠝ ꠁꠛ꠆ꠞꠣꠢꠤꠝ, ꠁꠍꠢꠣꠇ ꠀꠞ ꠁꠀꠇꠥꠛꠞ ꠇꠕꠣ ꠁꠀꠖ ꠇꠞꠅ। ꠔꠥꠝꠤ ꠘꠤꠎꠞ ꠘꠣꠝꠦ ꠇꠍꠝ ꠈꠣꠁꠀ ꠔꠣꠞꠣꠞꠦ ꠇꠁꠍꠟꠣꠄ, ꠔꠣꠞꠣꠞ ꠅꠀꠞꠤꠡ ꠅꠇꠟꠞꠦ ꠔꠥꠝꠤ ꠀꠍꠝꠣꠘꠞ ꠔꠦꠞꠣꠞ ꠟꠣꠈꠣꠘ ꠛꠣꠠꠣꠁꠛꠣꠄ, ꠀꠞ ꠔꠥꠝꠣꠞ ꠅꠀꠖꠣ ꠇꠞꠣ ꠅꠃ ꠀꠡ꠆ꠔꠣ ꠖꠦꠡꠞ ꠝꠣꠟꠤꠇꠣꠘꠣꠅ ꠔꠣꠞꠣꠞꠦ ꠖꠤꠛꠣꠄ, ꠀꠞ ꠔꠣꠞꠣ ꠢꠞ-ꠢꠣꠝꠦꠡꠣꠇꠥꠞ ꠟꠣꠉꠤ ꠄꠞ ꠖꠈꠟ ꠙꠣꠁꠛꠣ।” 
ꠁꠈꠣꠘ ꠢꠥꠘꠤꠀ ꠝꠣꠛꠥꠖꠞ ꠝꠦꠢꠦꠞꠛꠣꠘꠤ ꠅꠁꠟ। ꠔꠣꠁꠘ ꠔꠣꠘ ꠛꠘ꠆ꠖꠣ ꠅꠇꠟꠞ ꠃꠙꠞꠦ ꠎꠦ ꠉꠎꠛ ꠓꠣꠟꠤꠔꠣ ꠌꠣꠁꠍꠟꠣ, ꠁꠔꠣ ꠛꠣꠖ ꠖꠤꠟꠣꠁꠟꠣ। 
ꠄꠞꠛꠣꠖꠦ ꠝꠥꠍꠣꠄ ꠀꠟ꠆ꠟꠣꠞ ꠖꠦꠅꠀ ꠖꠥꠁꠅꠈꠣꠘ ꠡꠣꠢꠣꠖꠔ ꠙꠣꠔ꠆ꠔꠞ ꠟꠁꠀ ꠟꠣꠝꠣꠔ ꠀꠁꠟꠣ। ꠁ ꠙꠣꠔ꠆ꠔꠞꠞ ꠃꠟꠐꠣ-ꠜꠣꠐꠤꠅꠟ ꠖꠥꠁꠅ ꠉꠣꠟꠣꠔ ꠟꠦꠈꠣ ꠀꠍꠤꠟ। 
ꠁ ꠖꠥꠁꠅ ꠙꠣꠔ꠆ꠔꠞ ꠅꠁꠟ ꠀꠟ꠆ꠟꠣ ꠙꠣꠇꠞ ꠘꠤꠎꠞ ꠀꠔꠞ ꠇꠣꠝ, ꠀꠞ ꠁ ꠙꠣꠔ꠆ꠔꠞꠞ ꠃꠙꠞꠦ ꠈꠥꠖꠤꠀ ꠟꠦꠈꠣ ꠈꠣꠘꠅ ꠔꠣꠘ ꠘꠤꠎꠞ ꠀꠔꠞ ꠟꠦꠈꠣ। 
ꠝꠥꠍꠣꠞ ꠈꠣꠖꠤꠝ ꠁꠃꠍꠣꠄ ꠝꠣꠘꠡꠞ ꠁꠔꠣ ꠢꠂ-ꠢꠥꠟ꠆ꠟꠣ ꠢꠥꠘꠤꠀ ꠝꠥꠍꠣꠞꠦ ꠇꠁꠟꠣ, “ꠍꠣꠛ, ꠀꠝꠞꠣꠞ ꠇꠦꠝ꠆ꠙꠞ ꠝꠣꠎꠦ ꠎꠥꠖ꠆ꠖꠞ ꠀꠅꠀꠎ ꠢꠥꠘꠣ ꠎꠣꠞ।” 
ꠝꠥꠍꠣꠄ ꠇꠁꠟꠣ, “ꠁꠔꠣ ꠔ ꠇꠥꠘꠥ ꠎꠥꠖ꠆ꠖꠞ ꠀꠞꠣ-ꠎꠤꠔꠣꠞ ꠀꠅꠀꠎ ꠘꠣꠄ। ꠀꠝꠤ ꠎꠦꠔꠣ ꠢꠥꠘꠤꠀꠞ, ꠁꠔꠣ ꠔ ꠉꠣꠘꠞ ꠀꠅꠀꠎꠞ ꠟꠣꠈꠣꠘ ꠟꠣꠉꠦꠞ।” 
ꠛꠣꠖꠦ ꠝꠥꠍꠣꠄ ꠇꠦꠝ꠆ꠙꠞ ꠇꠣꠍꠣꠔ ꠀꠁꠀ ꠝꠣꠘꠡꠞ ꠘꠣꠌꠣ-ꠘꠣꠌꠤ ꠀꠞ ꠛꠣꠍꠥꠞꠞ ꠝꠥꠞ꠆ꠔꠤ ꠖꠦꠈꠟꠣ। ꠖꠦꠈꠤꠀꠃ ꠔꠣꠁꠘ ꠉꠥꠍꠣꠄ ꠀꠉꠥꠁꠘ ꠅꠁꠀ, ꠀꠔꠞ ꠙꠣꠔ꠆ꠔꠞ ꠖꠥꠁꠅꠈꠣꠘ ꠁꠐꠣ ꠝꠣꠞꠤ ꠚꠣꠟꠣꠁ ꠖꠤꠟꠣ। ꠔꠦꠃ ꠙꠣꠔ꠆ꠔꠞ ꠖꠥꠁꠅꠈꠣꠘ ꠙꠣꠠꠞ ꠔꠟꠦ ꠙꠠꠤꠀ ꠌꠥꠞꠝꠣꠞ ꠅꠁꠉꠦꠟ। 
ꠀꠞ ꠝꠥꠍꠣꠄ ꠔꠣꠞꠣꠞ ꠛꠣꠘꠣꠁꠟ ꠛꠣꠍꠥꠞꠞ ꠝꠥꠞ꠆ꠔꠤ ꠘꠤꠀ ꠀꠉꠥꠘꠤꠔ ꠚꠣꠟꠣꠁꠀ ꠎꠣꠟꠣꠁꠟꠤꠟꠣ। ꠛꠣꠖꠦ ꠅꠉꠥꠞꠦ ꠙꠤꠡꠤꠀ ꠉꠥꠠꠣ ꠛꠣꠘꠣꠁꠀ ꠙꠣꠘꠤꠔ ꠝꠤꠡꠣꠁꠀ, ꠛꠘꠤ ꠁꠍꠞꠣꠁꠟ ꠅꠇꠟꠞꠦ ꠈꠣꠅꠀꠁ ꠖꠤꠟꠣ। 
ꠔꠣꠁꠘ ꠢꠣꠞꠥꠘꠞꠦ ꠇꠁꠟꠣ, “ꠁꠔꠣ ꠝꠣꠘꠡꠦ ꠔꠥꠝꠣꠞꠦ ꠇꠤꠔꠣ ꠇꠞꠍꠤꠟ, ꠔꠥꠝꠤ ꠇꠦꠘꠦ ꠔꠣꠞꠣꠞꠦꠖꠤ ꠡꠤꠞꠤꠇꠤ ꠇꠣꠝ ꠇꠞꠣꠁꠟꠣꠄ?” 
ꠢꠣꠞꠥꠘꠦ ꠎꠥꠀꠙ ꠖꠤꠟꠣ, “ꠝꠣꠟꠤꠇ, ꠀꠙꠘꠦ ꠉꠥꠍꠣ ꠇꠞꠂꠘ ꠘꠣ ꠎꠣꠘꠥ, ꠀꠙꠘꠦ ꠔ ꠎꠣꠘꠂꠘꠃ, ꠁꠔꠣ ꠝꠣꠘꠥꠡ ꠈꠣꠟꠤ ꠈꠣꠞꠣꠙ ꠇꠣꠝꠞ ꠀꠡꠤꠇ। 
ꠔꠣꠞꠣ ꠀꠁꠀ ꠀꠝꠣꠞꠦ ꠇꠁꠟꠣ, ꠀꠝꠞꠣꠞꠦ ꠙꠕ ꠌꠤꠘꠣꠁꠀ ꠟꠁꠀ ꠎꠣꠅꠀꠞ ꠟꠣꠉꠤ ꠖꠦꠛꠔꠣ ꠛꠣꠘꠣꠁ ꠖꠦꠃꠇ꠆ꠇꠣ, ꠇꠣꠞꠘ ꠎꠦ ꠝꠥꠍꠣꠄ ꠀꠝꠞꠣꠞꠦ ꠝꠤꠡꠞ ꠕꠣꠇꠤ ꠛꠣꠞ ꠇꠞꠤ ꠀꠘꠍꠂꠘ, ꠄꠘ ꠇꠤꠔꠣ ꠅꠁꠍꠦ, ꠀꠝꠞꠣ ꠔ ꠎꠣꠘꠤꠀꠞ ꠘꠣ। 
ꠁꠈꠣꠘ ꠢꠥꠘꠤꠀ ꠀꠝꠤ ꠔꠣꠞꠣꠞꠦ ꠇꠁꠟꠣꠝ, ꠔꠥꠝꠞꠣꠞ ꠉꠦꠍꠦ ꠎꠦꠔꠣ ꠡꠥꠘꠣ-ꠖꠣꠘꠣ ꠀꠍꠦ, ꠅꠔꠣ ꠈꠥꠟꠤꠀ ꠀꠝꠣꠞ ꠉꠦꠍꠦ ꠀꠘꠅ। ꠔꠣꠞꠣ ꠀꠘꠤꠀ ꠀꠝꠣꠞ ꠀꠔꠅ ꠖꠤꠟꠣ, ꠀꠞ ꠀꠝꠤ ꠅꠈꠘꠣꠁꠘ ꠁꠐꠣ ꠝꠣꠞꠤ ꠀꠉꠥꠘꠤꠔ ꠚꠣꠟꠣꠁꠟꠣꠝ, ꠔꠦꠃ ꠅꠃ ꠛꠣꠍꠥꠞ ꠅꠉꠥ ꠛꠣꠞ ꠅꠁꠀ ꠀꠁꠟ।” 
ꠝꠥꠍꠣꠄ ꠖꠦꠈꠟꠣ, ꠁ ꠝꠣꠘꠥꠡ ꠉꠥꠁꠘ ꠛꠦꠙꠞꠥꠀ ꠅꠁꠉꠦꠍꠂꠘ। ꠔꠣꠁꠘ ꠛꠥꠎꠟꠣ, ꠢꠣꠞꠥꠘꠦ ꠔꠣꠞꠣꠞꠦ ꠛꠦꠙꠞꠥꠀ ꠅꠀꠞ ꠡꠥꠎꠥꠉ ꠖꠤꠍꠂꠘ। ꠄꠞꠟꠣꠉꠤ ꠖꠥꠡꠝꠘ ꠅꠇꠟꠦ ꠀꠡꠤꠛꠣꠞ ꠡꠥꠎꠥꠉ ꠙꠣꠁꠍꠂꠘ। 
ꠅꠃ ꠝꠥꠍꠣꠄ ꠇꠦꠝ꠆ꠙꠞ ꠉꠦꠁꠐꠞ ꠉꠦꠍꠦ ꠃꠛꠣꠁꠀ ꠇꠁꠟꠣ, “ꠔꠥꠝꠞꠣ ꠎꠔ ꠎꠘ ꠝꠣꠛꠥꠖꠞ ꠙꠇ꠆ꠇꠦ ꠀꠍ, ꠢꠇꠟ ꠀꠝꠣꠞ ꠇꠣꠍꠣꠔ ꠀꠅ।” ꠔꠦꠃ ꠟꠦꠛꠤ ꠉꠥꠡ꠆ꠐꠤꠞ ꠢꠇꠟ ꠝꠣꠘꠥꠡ ꠔꠣꠘ ꠉꠦꠍꠦ ꠀꠁꠟ। 
ꠀꠁꠀ ꠢꠣꠞꠟꠦ ꠝꠥꠍꠣꠄ ꠔꠣꠞꠣꠞꠦ ꠇꠁꠟꠣ, “ꠝꠣꠛꠥꠖ, ꠎꠦꠁꠘ ꠛꠘꠤ ꠁꠍꠞꠣꠁꠟꠞ ꠀꠟ꠆ꠟꠣ, ꠔꠣꠁꠘ ꠘꠤꠎꠦ ꠢꠥꠇꠥꠝ ꠇꠞꠍꠂꠘ, ꠔꠥꠝꠞꠣ ꠢꠇꠟꠦ ꠎꠣꠞꠎꠤꠞ ꠇꠝꠞꠅ ꠔꠟꠥꠀꠞ ꠛꠣꠘ꠆ꠖꠅ, ꠀꠞ ꠇꠦꠝ꠆ꠙꠞ ꠜꠤꠔꠞꠦ ꠎꠣꠞꠦ ꠍꠣꠝꠘꠦ ꠙꠣꠅ ꠎꠣꠘꠦ ꠝꠣꠞꠅ। ꠀꠡ꠆ꠔꠣ ꠇꠦꠝ꠆ꠙꠞ ꠜꠤꠔꠞꠦ ꠜꠣꠁ-ꠛꠘ꠆ꠖꠥ, ꠀꠞꠤ-ꠚꠞꠤ ꠎꠣꠞꠦ ꠙꠣꠅ ꠝꠣꠞꠅ।” 
ꠔꠦꠃ ꠟꠦꠛꠤ ꠉꠥꠡ꠆ꠐꠤꠞ ꠝꠣꠘꠡꠦ ꠝꠥꠍꠣꠞ ꠢꠥꠇꠥꠝ ꠝꠣꠚꠤꠇ ꠇꠣꠝ ꠇꠞꠟꠣ। ꠢꠤ ꠖꠤꠘ ꠅꠘꠥꠝꠣꠘ ꠔꠤꠘ ꠀꠎꠣꠞ ꠝꠣꠘꠥꠡ ꠝꠣꠞꠣ ꠉꠦꠟꠣ। 
ꠛꠣꠖꠦ ꠝꠥꠍꠣꠄ ꠇꠁꠟꠣ, “ꠔꠥꠝꠞꠣ ꠀꠁꠎ ꠝꠣꠛꠥꠖꠞ ꠘꠣꠝꠦ ꠎꠣꠞꠎꠤꠞ ꠙꠥꠀ ꠀꠞ ꠜꠣꠁ-ꠛꠤꠞꠣꠖꠞꠞ ꠃꠙꠞꠦ ꠀꠔ ꠔꠥꠟꠔꠦ ꠈꠞꠦꠖꠤ ꠉꠦꠍ ꠘꠣ, ꠝꠣꠛꠥꠖꠞ ꠇꠣꠝꠞ ꠟꠣꠉꠤ ꠔꠥꠝꠞꠣ ꠀꠟꠣꠖꠣ ꠅꠁꠍ, ꠄꠞꠟꠣꠉꠤ ꠝꠣꠛꠥꠖꠦ ꠔꠥꠝꠞꠣꠞꠦ ꠞꠢꠝꠔ ꠖꠤꠍꠂꠘ।” 
ꠛꠣꠖꠞ ꠖꠤꠘ ꠝꠥꠍꠣꠄ ꠝꠣꠘꠡꠞꠦ ꠇꠁꠟꠣ, “ꠔꠥꠝꠞꠣ ꠔ ꠛꠦꠎꠥꠁꠔꠣ ꠉꠥꠘꠣ ꠇꠞꠍ। ꠔꠦ ꠀꠝꠤ ꠅꠈꠘ ꠢꠤꠞꠛꠣꠞ ꠔꠥꠞ ꠙꠣꠠꠅ ꠝꠣꠛꠥꠖꠞ ꠖꠞꠛꠣꠞꠅ ꠎꠣꠁꠞꠣꠝ, ꠙꠣꠞꠟꠦ ꠔꠥꠝꠞꠣꠞ ꠉꠥꠘꠣ ꠝꠣꠚꠤꠞ ꠇꠚꠞꠣꠞ ꠇꠥꠘꠥ ꠙꠕ ꠛꠣꠞ ꠇꠞꠝꠥ।” 
ꠝꠥꠍꠣꠄ ꠝꠣꠛꠥꠖꠞ ꠖꠞꠛꠣꠞꠅ ꠉꠤꠀ ꠀꠞꠎ ꠇꠞꠟꠣ, “ꠅ ꠝꠣꠛꠥꠖ, ꠁ ꠝꠣꠘꠥꠡ ꠉꠥꠁꠘ꠆ꠔꠦ ꠛꠦꠎꠥꠁꠔꠣ ꠉꠥꠘꠣ ꠇꠞꠤꠟꠤꠍꠦ। ꠔꠣꠞꠣ ꠘꠤꠎꠞ ꠟꠣꠉꠤ ꠡꠥꠘꠣꠞ ꠝꠥꠞ꠆ꠔꠤ ꠛꠣꠘꠣꠁꠍꠦ। 
ꠔꠦ ꠔꠥꠝꠤ ꠝꠦꠢꠦꠞꠛꠣꠘꠤ ꠇꠞꠤꠀ ꠔꠣꠞꠣꠞ ꠉꠥꠘꠣꠞꠦ ꠅꠈꠘ ꠝꠣꠚ ꠇꠞꠤ ꠖꠤꠟꠣꠅ, ꠀꠞ ꠎꠥꠖꠤ ꠝꠣꠚ ꠘꠣ ꠇꠞꠅ, ꠔꠣꠁꠟꠦ ꠔꠥꠝꠣꠞ ꠟꠦꠈꠣ ꠈꠣꠔꠣ ꠕꠣꠇꠤ ꠀꠝꠣꠞ ꠘꠣꠝꠈꠣꠘꠅ ꠇꠣꠐꠤꠟꠣꠅ।” 
ꠝꠣꠛꠥꠖꠦ ꠎꠥꠀꠙ ꠖꠤꠟꠣ, “ꠢꠥꠘꠅ, ꠀꠝꠣꠞ ꠛꠤꠞꠥꠖ꠆ꠖꠦ ꠎꠦꠞꠣ ꠉꠥꠘꠣ ꠇꠞꠍꠦ, ꠀꠝꠤ ꠈꠣꠟꠤ ꠔꠣꠞꠣꠞ ꠘꠣꠝꠞꠦꠃ ꠀꠝꠣꠞ ꠈꠣꠔꠣ ꠕꠣꠇꠤ ꠚꠥꠍꠤꠟꠤꠝꠥ। 
ꠔꠦ ꠔꠥꠝꠤ ꠅꠈꠘ ꠎꠣꠅꠉꠤ, ꠀꠞ ꠀꠝꠤ ꠎꠦ ꠖꠦꠡꠞ ꠇꠕꠣ ꠇꠁꠍꠤ, ꠔꠥꠝꠤ ꠔꠣꠞꠣꠞꠦ ꠟꠁꠀ ꠢꠃ ꠖꠦꠡꠅ ꠞꠅꠀꠘꠣ ꠖꠤꠟꠣꠅ। ꠀꠝꠣꠞ ꠚꠤꠞꠤꠡ꠆ꠔꠣꠄ ꠔꠥꠝꠞꠣꠞꠦ ꠙꠕ ꠖꠦꠈꠣꠁꠀ ꠘꠤꠛꠣ। ꠛꠣꠖꠦ ꠎꠦꠛꠟꠣ ꠡꠣꠎꠣ ꠖꠦꠅꠀꠞ ꠡꠝꠄ ꠀꠁꠛ, ꠅꠃ ꠡꠝꠄ ꠀꠝꠤ ꠔꠣꠞꠣꠞ ꠉꠥꠘꠣꠞ ꠡꠣꠎꠣ ꠖꠤꠝꠥ।” 
ꠢꠣꠞꠥꠘꠞ ꠀꠔꠦ ꠛꠣꠘꠣꠁꠟ ꠢꠃ ꠛꠣꠍꠥꠞꠞ ꠝꠥꠞ꠆ꠔꠤꠞ ꠟꠣꠉꠤ ꠝꠣꠘꠡꠦ ꠎꠦꠔꠣ ꠇꠞꠍꠤꠟꠣ, ꠅꠔꠣꠞ ꠟꠣꠉꠤ ꠝꠣꠛꠥꠖꠦ ꠔꠣꠞꠣꠞ ꠃꠙꠞꠦ ꠉꠎꠛ ꠘꠣꠎꠤꠟ ꠇꠞꠟꠣ। 
