ꠟꠦꠛꠤꠀꠘ.
20.
ꠛꠣꠖꠦ ꠝꠣꠛꠥꠖꠦ ꠝꠥꠍꠣꠞꠦ ꠇꠁꠟꠣ, 
“ꠔꠥꠝꠤ ꠛꠘꠤ ꠁꠍꠞꠣꠁꠟꠞꠦ ꠎꠣꠘꠣꠁ ꠖꠦꠅ, ꠔꠥꠝꠞꠣꠞ ꠝꠣꠎꠞ ꠇꠥꠘꠥ ꠝꠣꠘꠡꠦ ꠛꠣ ꠔꠥꠝꠞꠣꠞ ꠟꠉꠦ ꠛꠡꠔ ꠇꠞꠞꠣ ꠜꠤꠘ-ꠖꠦꠡꠤ ꠇꠥꠘꠥ ꠝꠣꠘꠡꠦ ꠎꠥꠖꠤ ꠔꠣꠞ ꠙꠥꠀ ꠛꠣ ꠙꠥꠠꠤꠞꠦ ꠝꠥꠟꠇ ꠖꠦꠛꠔꠣꠞ ꠘꠣꠝꠦ ꠛꠟꠤ ꠖꠦꠄ, ꠔꠦ ꠅꠉꠥꠞꠦ ꠎꠣꠘꠦ ꠝꠣꠞꠤꠟꠤꠛꠣꠄ, ꠖꠦꠡꠞ ꠝꠣꠘꠡꠦ ꠝꠤꠟꠤꠀ ꠙꠣꠔ꠆ꠔꠞꠖꠤ ꠁꠐꠣꠁꠀ ꠔꠣꠞꠦ ꠝꠣꠞꠛꠣꠄ। 
ꠢꠦ ꠘꠤꠎꠞ ꠙꠥꠀ ꠛꠣ ꠙꠥꠠꠤꠞꠦ ꠀꠉꠥꠁꠘꠖꠤ ꠎꠣꠟꠣꠁꠀ ꠝꠥꠟꠇ ꠖꠦꠛꠔꠣꠞ ꠘꠣꠝꠦ ꠛꠟꠤ ꠖꠤꠀ, ꠀꠝꠣꠞ ꠇꠣꠛꠣ ꠊꠞꠞꠦ ꠘꠣꠙꠣꠇ ꠛꠣꠘꠣꠁꠍꠦ ꠀꠞ ꠀꠝꠣꠞ ꠙꠣꠇ-ꠙꠛꠤꠔ꠆ꠞ ꠘꠣꠝꠞꠦ ꠅꠡꠝ꠆ꠝꠣꠘ ꠇꠞꠍꠦ। ꠄꠞꠟꠣꠉꠤ ꠀꠝꠤ ꠔꠣꠞ ꠈꠦꠔꠤ ꠇꠞꠣꠔ ꠟꠣꠉꠝꠥ, ꠁ ꠎꠣꠔꠤꠞ ꠝꠣꠎ ꠕꠣꠇꠤ ꠔꠣꠞ ꠘꠣꠝ ꠝꠤꠐꠣꠁꠟꠤꠝꠥ। 
ꠅꠃ ꠖꠦꠛꠔꠣꠞ ꠘꠣꠝꠦ ꠔꠣꠞ ꠙꠥꠀ ꠛꠣ ꠙꠥꠠꠤꠞꠦ ꠛꠟꠤ ꠖꠦꠅꠀꠞ ꠡꠝꠄ, ꠁ ꠖꠦꠡꠞ ꠝꠣꠘꠡꠦ ꠎꠥꠖꠤ ꠖꠦꠈꠤꠀꠅ ꠘꠣ-ꠖꠦꠈꠣꠞ ꠜꠣꠘ ꠇꠞꠂꠘ, ꠀꠞ ꠁ ꠛꠟꠤ ꠖꠦꠅꠞꠣꠞꠦ ꠎꠣꠘꠦ ꠘꠣ ꠝꠣꠞꠂꠘ, 
ꠔꠦ ꠀꠝꠤ ꠘꠤꠎꠦ ꠅꠃ ꠘꠣꠚꠞꠝꠣꠘ ꠀꠞ ꠔꠣꠞ ꠙꠞꠤꠛꠣꠞꠞ ꠈꠦꠔꠤ ꠇꠞꠣꠔ ꠟꠣꠉꠤꠎꠤꠝꠥ। ꠀꠝꠤ ꠅꠉꠥꠞ ꠘꠣꠝ ꠀꠞ ꠅꠉꠥꠞ ꠟꠣꠈꠣꠘ ꠀꠞꠅ ꠎꠦꠉꠥꠁꠘ꠆ꠔꠦ ꠁꠟꠣ ꠘꠣꠚꠞꠝꠣꠘꠤ ꠇꠞꠛ, ꠅꠔꠣ ꠢꠇ꠆ꠇꠟꠐꠤꠞ ꠘꠣꠝ ꠛꠘꠤ ꠁꠍꠞꠣꠁꠟ ꠡꠝꠣꠎ ꠕꠣꠇꠤ ꠝꠤꠐꠣꠁꠟꠤꠝꠥ। ꠄꠞꠣ ꠔ ꠀꠝꠣꠞ ꠟꠉꠦ ꠛꠦꠁꠝꠣꠘꠤ ꠇꠞꠤꠀ ꠢꠃ ꠝꠥꠟꠇ ꠖꠦꠛꠔꠣꠞ ꠀꠔꠅ ꠘꠤꠎꠞꠦ ꠡꠙꠤ ꠖꠤꠍꠦ। 
“ꠇꠥꠘꠥ ꠝꠣꠘꠡꠦ ꠎꠥꠖꠤ ꠀꠝꠣꠞ ꠟꠉꠦ ꠛꠦꠁꠝꠣꠘꠤ ꠇꠞꠤꠀ, ꠎꠤꠘ-ꠜꠥꠔ ꠡꠣꠗꠇ ꠛꠣ ꠉꠘꠇꠞ ꠟꠉꠦ ꠝꠤꠡꠤꠀ ꠘꠤꠎꠞꠦ ꠡꠙꠤ ꠖꠤꠟꠣꠄ, ꠔꠦ ꠔꠣꠞꠅ ꠈꠦꠔꠤ ꠇꠞꠣꠔ ꠟꠣꠉꠤꠎꠤꠝꠥ ꠀꠞ ꠁ ꠎꠣꠔꠤꠞ ꠝꠣꠎ ꠕꠣꠇꠤ ꠔꠣꠞ ꠘꠣꠝ ꠝꠤꠐꠣꠁꠟꠤꠝꠥ। 
“ꠔꠥꠝꠞꠣ ꠀꠝꠣꠞ ꠟꠣꠉꠤ ꠘꠤꠎꠞꠦ ꠀꠟꠣꠖꠣ ꠇꠞꠅ ꠀꠞ ꠙꠣꠇ-ꠙꠛꠤꠔ꠆ꠞ ꠅꠅ। ꠝꠘꠅ ꠞꠣꠈꠤꠅ, ꠀꠝꠤ ꠀꠟ꠆ꠟꠣꠃ ꠔꠥꠝꠞꠣꠞ ꠝꠣꠛꠥꠖ। 
ꠀꠝꠣꠞ ꠘꠤꠅꠝ-ꠇꠣꠘꠥꠘ ꠙꠥꠞꠣꠙꠥꠞ ꠀꠝꠟ ꠇꠞꠤꠅ। ꠀꠝꠤꠃ ꠔ ꠝꠣꠛꠥꠖ, ꠀꠝꠤꠃ ꠔꠥꠝꠞꠣꠞꠦ ꠙꠣꠇ-ꠙꠛꠤꠔ꠆ꠞ ꠇꠞꠤ। 
“ꠎꠦ ꠝꠣꠘꠡꠦ ꠀꠙꠘ ꠝꠣ-ꠛꠣꠚꠞꠦ ꠉꠣꠟꠤ-ꠉꠣꠟꠣꠎ ꠇꠞꠤꠀ ꠛꠦꠁꠎ꠆ꠎꠔ ꠇꠞꠦ, ꠔꠣꠞꠦꠅ ꠎꠣꠘꠦ ꠝꠣꠞꠛꠣꠄ। ꠅꠃ ꠘꠣꠚꠞꠝꠣꠘꠤꠞ ꠖꠣꠄ ꠔꠣꠞ ꠝꠃꠔꠞ ꠟꠣꠉꠤ ꠢꠦ ꠘꠤꠎꠦꠃ ꠖꠣꠄꠁ। 
“ꠇꠥꠘꠥ ꠝꠣꠘꠡꠦ ꠎꠥꠖꠤ ꠀꠞꠤ-ꠚꠞꠤꠞ ꠇꠥꠘꠥ ꠎꠘꠞ ꠛꠃꠞ ꠟꠉꠦ ꠎꠤꠘꠣ ꠇꠞꠦ, ꠔꠦ ꠅꠃ ꠛꠦꠐꠣ-ꠛꠦꠐꠤ ꠖꠥꠁꠅ ꠎꠘꠞꠦ ꠎꠣꠘꠦ ꠝꠣꠞꠤꠟꠤꠛꠣꠄ। 
ꠎꠦ ꠝꠣꠘꠡꠦ ꠔꠣꠞ ꠢꠣꠔꠘ ꠝꠣʼꠞ ꠟꠉꠦ ꠎꠤꠘꠣ ꠇꠞꠦ, ꠢꠦ ꠔꠣꠞ ꠛꠣꠚꠞꠦ ꠛꠦꠁꠎ꠆ꠎꠔ ꠇꠞꠦ। ꠄꠞꠟꠣꠉꠤ ꠔꠣꠞꠦ ꠀꠞ ꠢꠣꠔꠘ ꠝꠣʼꠞꠦ ꠎꠣꠘꠦ ꠝꠣꠞꠛꠣꠄ। ꠔꠣꠞꠣꠞ ꠝꠃꠔꠞ ꠟꠣꠉꠤ ꠔ ꠔꠣꠞꠣꠃ ꠖꠣꠄꠁ। 
“ꠇꠥꠘꠥ ꠝꠣꠘꠡꠦ ꠎꠥꠖꠤ ꠀꠙꠘ ꠙꠥꠀꠞ ꠛꠃꠞ ꠟꠉꠦ ꠎꠤꠘꠣ ꠇꠞꠦ, ꠔꠦ ꠔꠣꠞꠣ ꠖꠥꠁꠅ ꠎꠘꠞꠦ ꠎꠣꠘꠦ ꠝꠣꠞꠛꠣꠄ। ꠔꠣꠞꠣ ꠝꠣꠘꠛ ꠡꠝꠣꠎꠞ ꠃꠟꠐꠣ ꠌꠟꠣꠄ, ꠔꠣꠞꠣꠞ ꠝꠃꠔꠞ ꠟꠣꠉꠤ ꠘꠤꠎꠦꠃ ꠖꠣꠄꠁ। 
ꠇꠥꠘꠥ ꠛꠦꠐꠣꠄ ꠎꠥꠖꠤ ꠀꠞꠇ ꠛꠦꠐꠣꠞ ꠟꠉꠦ ꠎꠤꠘꠣ-ꠙꠥꠋꠉꠣꠝꠤ ꠇꠞꠦ, ꠔꠦ ꠔꠣꠞꠣ ꠖꠥꠁꠅ ꠎꠘꠦꠃ ꠛꠠ ꠈꠛꠤꠍꠤ ꠇꠞꠍꠦ, ꠄꠞꠟꠣꠉꠤ ꠖꠥꠁꠅ ꠎꠘꠞꠦ ꠎꠣꠘꠦ ꠝꠣꠞꠤꠟꠤꠛꠣꠄ, ꠔꠣꠞꠣꠞ ꠝꠃꠔꠞ ꠟꠣꠉꠤ ꠔꠣꠞꠣꠃ ꠖꠣꠄꠁ। 
“ꠇꠥꠘꠥ ꠛꠦꠐꠣꠄ ꠎꠥꠖꠤ ꠇꠥꠘꠥ ꠙꠥꠠꠤꠞꠦ ꠀꠞ ꠔꠣꠁꠞ ꠝꠣʼꠞꠦꠅ ꠢꠣꠋꠉꠣ ꠇꠞꠦ, ꠔꠦ ꠅꠃ ꠛꠦꠐꠣ ꠀꠞ ꠝꠣ-ꠙꠥꠠꠤ ꠔꠤꠘꠅ ꠎꠘꠞꠦ ꠀꠉꠥꠁꠘꠖꠤ ꠎꠣꠟꠣꠁꠀ ꠝꠣꠞꠤꠟꠤꠛꠣꠄ, ꠎꠣꠔꠦ ꠁꠟꠣ ꠘꠣꠚꠞꠝꠣꠘꠤ ꠇꠣꠝ ꠔꠥꠝꠞꠣꠞ ꠝꠣꠎꠦ ꠘꠣ ꠊꠐꠦ। 
ꠇꠥꠘꠥ ꠙꠡꠥꠞ ꠟꠉꠦ ꠇꠥꠘꠥ ꠝꠣꠘꠡꠦ ꠎꠤꠘꠣ ꠇꠞꠟꠦ, ꠢꠃ ꠝꠣꠘꠥꠡ ꠀꠞ ꠙꠡꠥ ꠖꠥꠁꠅꠉꠥꠞꠦ ꠎꠣꠘꠦ ꠝꠣꠞꠛꠣꠄ। 
ꠇꠥꠘꠥ ꠛꠦꠐꠤꠄ ꠎꠥꠖꠤ ꠇꠥꠘꠥ ꠙꠡꠥꠞ ꠟꠉꠦ ꠎꠤꠘꠣ ꠇꠞꠣꠔ ꠎꠣꠄ, ꠔꠦ ꠢꠃ ꠛꠦꠐꠤ ꠀꠞ ꠙꠡꠥꠞꠦꠅ ꠎꠣꠘꠦ ꠝꠣꠞꠛꠣꠄ। ꠔꠣꠞꠣꠞ ꠝꠃꠔꠞ ꠟꠣꠉꠤ ꠔꠣꠞꠣꠃ ꠖꠣꠄꠁ। 
“ꠇꠥꠘꠥ ꠛꠦꠐꠣꠄ ꠎꠥꠖꠤ ꠔꠣꠞ ꠀꠙꠘ ꠛꠁꠘ, ꠢꠣꠔꠘ ꠝꠣ ꠛꠣ ꠢꠣꠔꠘ ꠛꠣꠚꠞ ꠊꠞꠞ ꠛꠁꠘꠞ ꠟꠉꠦ ꠡꠞꠤꠟꠤ ꠝꠤꠟꠣ-ꠝꠤꠡꠣ ꠇꠞꠦ, ꠁꠔꠣ ꠔ ꠡꠞꠝꠞ ꠇꠣꠝ। ꠔꠣꠞꠣꠞꠦ ꠡꠝꠣꠎ ꠕꠣꠇꠤ ꠢꠞꠣꠁꠟꠤꠛꠣꠄ, ꠀꠞ ꠢꠦ ꠡꠣꠎꠣ ꠙꠣꠁꠛ। 
ꠇꠥꠘꠥ ꠛꠦꠐꠤ ꠝꠣꠘꠡꠞ ꠝꠣꠡꠤꠇ ꠛꠦꠝꠣꠞꠞ ꠡꠝꠄ ꠔꠣꠁꠞ ꠟꠉꠦ ꠎꠦ ꠛꠦꠐꠣꠄ ꠡꠞꠤꠟꠤ ꠝꠤꠟꠣ-ꠝꠤꠡꠣ ꠇꠞꠦ, ꠁ ꠛꠦꠐꠤꠄ ꠔ ꠔꠣꠁꠞ ꠝꠣꠡꠤꠇ ꠇꠣꠟꠞ ꠁꠎ꠆ꠎꠔ ꠖꠦꠄ ꠘꠣ, ꠀꠞ ꠁ ꠛꠦꠐꠣꠄꠅ ꠔꠣꠁꠞ ꠝꠣꠡꠤꠇꠞꠦ ꠖꠣꠝ ꠖꠦꠄ ꠘꠣ। ꠄꠞꠟꠣꠉꠤ ꠛꠘꠤ ꠁꠍꠞꠣꠁꠟ ꠡꠝꠣꠎ ꠕꠣꠇꠤ ꠁ ꠖꠥꠁꠅꠉꠥꠞ ꠘꠣꠝ ꠝꠤꠐꠣꠁꠟꠤꠛꠣꠄ। 
ꠇꠥꠘꠥ ꠛꠦꠐꠣꠄ ꠎꠣꠘꠥ ꠔꠣꠞ ꠈꠣꠟꠣ ꠛꠣ ꠚꠥꠚꠥꠞ ꠟꠉꠦ ꠎꠤꠘꠣ ꠘꠣ ꠇꠞꠦ, ꠀꠞꠘꠣꠄ ꠀꠙꠘ ꠟꠃꠞ ꠇꠥꠐꠥꠝꠞꠦ ꠛꠦꠁꠎ꠆ꠎꠔꠤ ꠇꠞꠣꠄ ꠔꠣꠞꠣ ꠖꠥꠁꠅ ꠎꠘꠦ ꠡꠣꠎꠣ ꠙꠣꠁꠛ। 
ꠇꠦꠃ ꠎꠥꠖꠤ ꠔꠣꠞ ꠌꠣꠌꠤ ꠛꠣ ꠝꠣꠝꠤꠞ ꠟꠉꠦ ꠎꠤꠘꠣ ꠇꠞꠦ, ꠔꠦ ꠔꠣꠞꠣ ꠖꠥꠁꠅ ꠎꠘꠦ ꠡꠣꠎꠣ ꠙꠣꠁꠛ, ꠘꠤꠀꠅꠟꠣꠖꠤ ꠢꠣꠟꠔꠦ ꠔꠣꠞꠣꠞ ꠝꠞꠘ ꠅꠁꠛ, ꠢꠦ ꠔ ꠔꠣꠞ ꠌꠣꠌꠣ ꠛꠣ ꠝꠣꠝꠣꠞꠦ ꠛꠦꠁꠎ꠆ꠎꠔ ꠇꠞꠍꠦ। 
ꠜꠣꠁ ꠎꠤꠘ꠆ꠖꠣ ꠕꠣꠇꠔꠦ ꠎꠥꠖꠤ ꠀꠞꠇ ꠜꠣꠁꠄ ꠔꠣꠞ ꠜꠣꠛꠤꠞꠦ ꠢꠣꠋꠉꠣ ꠇꠞꠦ, ꠔꠦ ꠔꠣꠞ ꠜꠣꠁꠞꠦ ꠛꠦꠁꠎ꠆ꠎꠔ ꠇꠞꠣꠄ, ꠁꠐꠣ ꠛꠠ ꠘꠣꠚꠞꠝꠣꠘꠤ। ꠔꠣꠞꠣ ꠇꠥꠘꠥ ꠀꠅꠟꠣꠖ ꠙꠣꠁꠔꠣ ꠘꠣꠄ। 
“ꠔꠥꠝꠞꠣ ꠛꠡꠔ ꠇꠞꠣꠞ ꠟꠣꠉꠤ ꠀꠝꠤ ꠔꠥꠝꠞꠣꠞꠦ ꠎꠦ ꠖꠦꠡꠅ ꠘꠤꠀꠞ, ꠢꠃ ꠖꠦꠡꠞ ꠝꠣꠐꠤꠄ ꠎꠣꠘꠥ ꠔꠥꠝꠞꠣꠞꠦ ꠛꠝꠤ ꠇꠞꠤꠀ ꠘꠣ ꠚꠣꠟꠣꠄ। ꠄꠞꠟꠣꠉꠤ ꠔꠥꠝꠞꠣ ꠀꠝꠣꠞ ꠛꠣꠔꠣꠁꠟ ꠢꠇꠟ ꠡꠞꠤꠅꠔ ꠀꠞ ꠘꠤꠅꠝ-ꠇꠣꠘꠥꠘ ꠅꠇꠟ ꠀꠝꠟ ꠇꠞꠤꠅ। 
ꠔꠥꠝꠞꠣꠞ ꠍꠣꠝꠘꠦ ꠕꠣꠇꠤ ꠀꠝꠤ ꠎꠦꠔꠣ ꠎꠣꠔꠤ ꠅꠇꠟꠞꠦ ꠈꠦꠖꠣꠁ ꠖꠤꠞꠣꠝ, ꠁꠔꠣꠞ ꠌꠣꠟ-ꠌꠟꠘꠦ ꠔꠥꠝꠞꠣ ꠌꠟꠤꠅ ꠘꠣ। ꠔꠣꠞꠣꠞ ꠢꠃ ꠌꠣꠟ-ꠌꠟꠘꠞ ꠟꠣꠉꠤꠃ ꠀꠝꠤ ꠔꠣꠞꠣꠞꠦ ꠟꠣꠘ꠆ꠘꠔ ꠖꠤꠍꠤ, 
ꠄꠞꠟꠣꠉꠤꠃ ꠀꠝꠤ ꠔꠥꠝꠞꠣꠞꠦ ꠅꠀꠖꠣ ꠖꠤꠍꠟꠣꠝ ꠔꠣꠞꠣꠞ ꠖꠦꠡꠞꠦ ꠀꠝꠤ ꠔꠥꠝꠞꠣꠞ ꠖꠈꠟꠦ ꠖꠤꠝꠥ, ꠔꠣꠞꠣꠞ ꠢꠃ ꠖꠥꠗ ꠀꠞ ꠝꠃꠞ ꠜꠣꠘ꠆ꠒꠣꠞ ꠀꠟꠣ ꠖꠦꠡ ꠀꠝꠤ ꠔꠥꠝꠞꠣꠞꠦ ꠖꠣꠘ ꠇꠞꠝꠥ। ꠀꠝꠤ ꠀꠟ꠆ꠟꠣꠃ ꠔꠥꠝꠞꠣꠞ ꠝꠣꠛꠥꠖ, ꠎꠉꠔꠞ ꠢꠇꠟ ꠎꠣꠔꠤ ꠕꠣꠇꠤ ꠀꠝꠤꠃ ꠔꠥꠝꠞꠣꠞꠦ ꠀꠟꠣꠖꠣ ꠇꠞꠍꠤ। 
ꠄꠞꠟꠣꠉꠤ ꠔꠥꠝꠞꠣ ꠢꠣꠟꠣꠟ ꠀꠞ ꠢꠣꠞꠣꠝ ꠙꠡꠥꠁꠘ꠆ꠔꠞ ꠝꠣꠎꠦ ꠔꠚꠣꠔ ꠞꠣꠈꠤꠅ, ꠢꠣꠟꠣꠟ ꠀꠞ ꠢꠣꠞꠣꠝ ꠙꠣꠈꠤꠘ꠆ꠔꠞ ꠝꠣꠎꠦ ꠔꠚꠣꠔ ꠞꠣꠈꠤꠅ। ꠙꠡꠥ-ꠙꠣꠈꠤ ꠀꠞ ꠝꠣꠐꠤꠞ ꠃꠙꠞꠦ ꠌꠟꠞꠣ ꠢꠥꠞꠥ ꠢꠥꠞꠥ ꠎꠣꠘꠖꠣꠞꠞ ꠝꠣꠎꠦ ꠎꠦꠔꠣꠞꠦ ꠀꠝꠤ ꠢꠣꠞꠣꠝ ꠇꠁꠍꠤ, ꠅꠔꠣ ꠖꠤꠀ ꠔꠥꠝꠞꠣ ꠘꠤꠎꠞ ꠡꠞꠤꠟꠞꠦ ꠘꠣꠙꠣꠇ ꠛꠣꠘꠣꠁꠀ ꠟꠣꠘ꠆ꠘꠔꠤ ꠛꠘꠤꠅ ꠘꠣ। 
ꠀꠝꠤ ꠝꠣꠛꠥꠖ ꠔ ꠙꠣꠇ-ꠙꠛꠤꠔ꠆ꠞ, ꠄꠞꠟꠣꠉꠤ ꠔꠥꠝꠞꠣꠅ ꠙꠛꠤꠔ꠆ꠞ ꠅꠁꠔꠦ ꠅꠁꠛ। ꠀꠝꠣꠞ ꠀꠙꠘ ꠙ꠆ꠞꠎꠣ ꠅꠀꠞ ꠟꠣꠉꠤ ꠀꠝꠤꠃ ꠔꠥꠝꠞꠣꠞꠦ ꠎꠉꠔꠞ ꠢꠇꠟ ꠎꠣꠔꠤ ꠕꠣꠇꠤ ꠛꠣꠍꠤꠀ ꠀꠟꠉ ꠇꠞꠍꠤ। 
“ꠎꠦꠔꠣ ꠛꠦꠐꠣ ꠛꠣ ꠛꠦꠐꠤꠘ꠆ꠔꠦ ꠎꠤꠘ-ꠜꠥꠔ ꠡꠣꠗꠘ, ꠉꠘꠇ ꠛꠣ ꠎꠣꠖꠥ-ꠐꠥꠘꠣꠞ ꠇꠣꠝ ꠇꠞꠦ, ꠁꠔꠣꠞꠦ ꠎꠣꠘꠦ ꠝꠣꠞꠤꠟꠤꠛꠣꠄ। ꠙꠣꠔ꠆ꠔꠞꠖꠤ ꠁꠐꠣꠁꠀ ꠎꠣꠘꠦ ꠝꠣꠞꠤꠟꠤꠛꠣꠄ, ꠔꠣꠞꠣꠞ ꠝꠃꠔꠞ ꠟꠣꠉꠤ ꠔꠣꠞꠣꠃ ꠖꠣꠄꠁ।” 
