ꠟꠥꠇ.
18.
ꠝꠥꠘꠣꠎꠣꠔꠞ ꠛꠦꠙꠣꠞꠦ ꠡꠣꠉꠞꠤꠖ ꠅꠇꠟ ꠘꠤꠞꠣꠡ ꠘꠣ ꠅꠁꠀ ꠢꠣꠝꠦꠡꠣ ꠎꠣꠔꠦ ꠝꠥꠘꠣꠎꠣꠔ ꠇꠞꠂꠘ, ꠅꠈꠣꠘ ꠛꠥꠎꠣꠘꠤꠞ ꠟꠣꠉꠤ ꠁꠍꠣꠄ ꠄꠇ ꠇꠤꠌ꠆ꠍꠣ ꠢꠥꠘꠣꠁꠟꠣ। 
ꠇꠁꠟꠣ, “ꠇꠥꠘꠥ ꠄꠇ ꠐꠣꠃꠘꠅ ꠄꠇꠎꠘ ꠢꠣꠇꠤꠝ ꠀꠍꠟꠣ। ꠄꠁꠘ ꠀꠟ꠆ꠟꠣꠞꠦꠅ ꠒꠞꠣꠁꠔꠣ ꠘꠣ, ꠇꠥꠘꠥ ꠝꠣꠘꠡꠞꠦꠅ ꠔꠅꠀꠇ꠆ꠇꠣ ꠇꠞꠔꠣ ꠘꠣ। 
ꠢꠃ ꠐꠣꠃꠘꠅ ꠄꠇ ꠠꠣꠠꠤ ꠛꠦꠐꠤ ꠀꠍꠤꠟ। ꠅꠃ ꠛꠦꠐꠤꠄ ꠀꠁꠀ ꠢꠣꠝꠦꠡꠣ ꠔꠣꠘꠞꠦ ꠇꠁꠔ, ꠢꠣꠇꠤꠝ ꠍꠣꠛ, ꠀꠝꠣꠞꠦ ꠖꠥꠡꠝꠘꠞ ꠀꠔ ꠕꠣꠇꠤ ꠛꠣꠌꠣꠃꠇ꠆ꠇꠣ, ꠖꠄꠀ ꠇꠞꠤ ꠅꠃ ꠘꠤꠀꠎ꠆ꠎ ꠛꠤꠌꠣꠞꠈꠣꠘ ꠇꠞꠃꠇ꠆ꠇꠣ। 
ꠁ ꠢꠣꠇꠤꠝꠦ ꠇꠄꠖꠤꠘ ꠇꠥꠘ꠆ꠔꠣ ꠇꠁꠟꠣ ꠘꠣ। ꠛꠣꠖꠦ ꠝꠘꠦ ꠝꠘꠦ ꠇꠁꠟꠣ, ꠀꠝꠤ ꠔ ꠀꠟ꠆ꠟꠣꠞꠦ ꠒꠞꠣꠁ ꠘꠣ, ꠝꠣꠘꠡꠞꠦꠅ ꠔꠅꠀꠇ꠆ꠇꠣ ꠇꠞꠤ ꠘꠣ, 
ꠅꠁꠟꠦ ꠁ ꠠꠣꠠꠤꠄ ꠀꠁꠀ ꠔ ꠢꠣꠝꠦꠡꠣ ꠍꠣꠔꠣꠄ, ꠅꠈꠘ ꠅꠉꠥꠞ ꠘꠤꠀꠎ꠆ꠎ ꠛꠤꠌꠣꠞꠈꠣꠘ ꠇꠞꠤꠟꠣꠁ। ꠘꠣꠁꠟꠦ ꠔꠣꠁ ꠀꠁꠀ ꠛꠣꠞ ꠛꠣꠞ ꠍꠣꠔꠣꠁꠛ।” 
ꠛꠣꠖꠦ ꠢꠥꠎꠥꠞꠦ ꠇꠁꠟꠣ, “ꠖꠦꠈꠟꠣꠄ ꠘꠤ, ꠅꠃ ꠘꠣꠚꠞꠝꠣꠘ ꠢꠣꠇꠤꠝꠦ ꠇꠤꠔꠣ ꠇꠞꠍꠦ? 
ꠔꠦ ꠎꠦꠞꠣ ꠢꠣꠝꠦꠡꠣ ꠖꠤꠘꠦ-ꠞꠣꠁꠔꠦ ꠀꠟ꠆ꠟꠣꠞ ꠉꠦꠍꠦ ꠇꠣꠘ꠆ꠖꠦ, ꠀꠟ꠆ꠟꠣꠄ ꠇꠤꠔꠣ ꠔꠣꠘ ꠁ ꠝꠣꠄꠀꠞ ꠛꠘ꠆ꠖꠣ ꠅꠇꠟꠞ ꠢꠇ ꠚꠞꠤꠀꠖ ꠢꠥꠘꠔꠣ ꠘꠣꠄ ꠘꠤ? ꠔꠣꠁꠘ ꠢꠥꠘꠔꠦ ꠇꠥꠘꠥ ꠀꠞ ꠖꠦꠞꠤ ꠇꠞꠛꠣ ꠘꠤ? 
ꠀꠝꠤ ꠇꠁꠞꠣꠝ, ꠔꠣꠁꠘ ꠎꠟꠖꠤ ꠇꠞꠤꠃ ꠄꠞꠣꠞ ꠢꠇ ꠚꠞꠤꠀꠖ ꠢꠥꠘꠛꠣ। ꠅꠁꠟꠦ ꠀꠝꠤ ꠛꠤꠘ-ꠀꠖꠝ ꠖꠥꠍꠞꠣꠛꠣꠞ ꠎꠦꠛꠟꠣ ꠁ ꠖꠥꠘꠤꠀꠔ ꠀꠁꠝꠥ, ꠢꠃ ꠡꠝꠄ ꠖꠥꠘꠤꠀꠔ ꠇꠥꠘꠥ ꠁꠝꠣꠘ ꠙꠣꠁꠝꠥ ꠘꠤ?” 
ꠎꠦꠔꠣ ꠝꠣꠘꠡꠦ ꠘꠤꠎꠞꠦ ꠈꠥꠛ ꠙꠞꠦꠎꠉꠣꠞ, ꠀꠞ ꠛꠣꠖ-ꠛꠣꠇꠤ ꠢꠇꠟ ꠝꠣꠘꠡꠞꠦ ꠢꠥꠞꠥ ꠝꠘꠅ ꠇꠞꠔ, ꠢꠎꠞꠔ ꠁꠍꠣꠄ ꠔꠣꠞꠣꠞꠦ ꠅꠃ ꠇꠤꠌ꠆ꠍꠣ ꠢꠥꠘꠣꠁꠟꠣ। 
ꠇꠁꠟꠣ, “ꠖꠥꠁꠎꠘ ꠝꠣꠘꠥꠡ ꠖꠥꠀ ꠇꠞꠣꠞ ꠟꠣꠉꠤ ꠛꠣꠄꠔꠥꠟ-ꠝꠥꠇꠣꠖ꠆ꠖꠍꠅ ꠉꠦꠟ। ꠄꠞꠣꠞ ꠄꠇꠎꠘ ꠚꠞꠤꠡꠤ ꠖꠟꠞ ꠀꠞ ꠖꠥꠍꠞꠣ ꠎꠘ ꠊꠥꠡꠈꠥꠞ ꠈꠣꠎꠘꠣ ꠔꠥꠟꠞꠣ। 
ꠚꠞꠤꠡꠤ ꠛꠦꠐꠣꠄ ꠀꠟꠉꠣ ꠃꠛꠣꠁꠀ ꠅꠃꠟꠣ ꠖꠥꠀ ꠇꠞꠟ, ꠅ ꠀꠟ꠆ꠟꠣ, ꠀꠝꠤ ꠔꠥꠝꠣꠞ ꠡꠥꠇꠞꠤꠀ ꠀꠖꠣꠄ ꠇꠞꠞꠣꠝ, ꠀꠝꠤ ꠔ ꠡꠝꠣꠎꠞ ꠝꠣꠘꠡꠞ ꠟꠣꠈꠣꠘ ꠘꠣꠚꠞꠝꠣꠘ, ꠎꠣꠟꠤꠝ, ꠀꠞ ꠎꠤꠘꠣꠇꠥꠞ ꠘꠣꠄ, ꠛꠣ ꠅꠃ ꠊꠥꠡꠈꠥꠞ ꠈꠣꠎꠘꠣ ꠔꠥꠟꠞꠣꠞ ꠟꠣꠈꠣꠘꠅ ꠘꠣꠄ। 
ꠀꠝꠤ ꠢꠣꠙ꠆ꠔꠣꠔ ꠖꠥꠁꠖꠤꠘ ꠞꠥꠎꠣ ꠞꠣꠈꠤ, ꠀꠞ ꠀꠝꠣꠞ ꠢꠇ꠆ꠇꠟ ꠞꠥꠎꠤꠞ ꠖꠡ ꠛꠣꠐꠞ ꠄꠇ ꠛꠣꠐ ꠔꠥꠝꠣꠞ ꠘꠣꠝꠦ ꠎꠇꠣꠔ ꠖꠦꠁ। 
ꠅꠁꠟꠦ ꠅꠃ ꠈꠣꠎꠘꠣ ꠔꠥꠟꠞꠣ ꠛꠦꠐꠣꠄ ꠖꠥꠞꠁ ꠃꠛꠣꠁ ꠞꠁꠟ, ꠀꠟ꠆ꠟꠣꠞ ꠀꠞꠡꠞ ꠛꠣꠄ ꠌꠃꠈ ꠔꠥꠟꠣꠞ ꠡꠣꠅꠡꠅ ꠔꠣꠞ ꠅꠁꠟ ꠘꠣ। ꠢꠦ ꠛꠥꠇꠥꠔ ꠝꠣꠞꠤ ꠝꠣꠞꠤ ꠇꠣꠘ꠆ꠖꠤ ꠇꠣꠘ꠆ꠖꠤ ꠇꠁꠟ, ꠅ ꠀꠟ꠆ꠟꠣ, ꠀꠝꠤ ꠛꠠ ꠉꠥꠘꠣꠉꠣꠞ, ꠀꠝꠣꠞꠦ ꠞꠢꠝ ꠇꠞꠅ। 
“ꠀꠝꠤ ꠔꠥꠝꠞꠣꠞꠦ ꠇꠁꠞꠣꠝ, ꠅꠃ ꠈꠣꠎꠘꠣ ꠔꠥꠟꠞꠣ ꠛꠦꠐꠣꠃ ꠙꠞꠦꠎꠉꠣꠞ ꠛꠘꠤꠀ ꠔꠣꠞ ꠊꠞꠅ ꠉꠦꠟ, ꠢꠤ ꠚꠞꠤꠡꠤ ꠘꠣꠄ। ꠀꠍꠟꠦ ꠎꠦ ꠘꠤꠎꠞꠦ ꠛꠠ ꠝꠘꠅ ꠇꠞꠦ, ꠔꠣꠞꠦ ꠢꠥꠞꠥ ꠇꠞꠣ ꠅꠁꠛ। ꠀꠞ ꠎꠦ ꠘꠤꠎꠞꠦ ꠢꠥꠞꠥ ꠝꠘꠅ ꠇꠞꠦ, ꠔꠣꠞꠦ ꠛꠠ ꠇꠞꠣ ꠅꠁꠛ।” 
ꠝꠣꠘꠡꠦ ꠔꠣꠞꠣꠞ ꠢꠥꠞꠥ ꠢꠥꠞꠥꠔ꠆ꠔꠣꠁꠘꠞꠦ ꠟꠁꠀ ꠁꠍꠣꠞ ꠉꠦꠍꠦ ꠀꠁꠟ, ꠔꠣꠁꠘ ꠎꠣꠘꠥ ꠢꠥꠞꠥꠔ꠆ꠔꠣꠁꠘꠞꠦ ꠀꠔꠣꠁ ꠖꠤꠀ ꠖꠥꠀ ꠇꠞꠂꠘ। ꠁꠔꠣ ꠖꠦꠈꠤꠀ ꠍꠣꠢꠣꠛꠤ ꠅꠇꠟꠦ ꠝꠣꠘꠡꠞ ꠃꠙꠞꠦ ꠛꠤꠞꠇ꠆ꠔ ꠅꠁꠀ ꠘꠣ ꠇꠞꠟꠣ। 
ꠅꠁꠟꠦ ꠁꠍꠣꠄ ꠢꠥꠞꠥꠔ꠆ꠔꠣꠁꠘꠞꠦ ꠔꠣꠘ ꠇꠣꠘ꠆ꠖꠣꠔ ꠘꠤꠟꠣ, ꠘꠤꠀ ꠇꠁꠟꠣ, “ꠢꠥꠞꠥꠔ꠆ꠔꠣꠁꠘꠞꠦ ꠀꠝꠣꠞ ꠇꠣꠘ꠆ꠖꠣꠔ ꠀꠁꠛꠣꠞ ꠖꠦꠅ, ꠔꠣꠞꠣꠞꠦ ꠛꠣꠗꠣ ꠖꠤꠅ ꠘꠣ। ꠀꠟ꠆ꠟꠣꠞ ꠛꠣꠖꠡꠣꠁ ꠔ ꠅꠃ ꠘꠝꠥꠘꠣꠞ ꠝꠣꠘꠡꠞ ꠟꠣꠉꠤꠃ। 
ꠀꠝꠤ ꠢꠇ ꠇꠕꠣ ꠇꠁꠀꠞ, ꠢꠥꠞꠥ ꠢꠥꠞꠥꠔ꠆ꠔꠣ ꠛꠘꠤꠀ ꠀꠟ꠆ꠟꠣꠞ ꠡꠣꠡꠘ ꠘꠣ ꠝꠣꠘꠟꠦ, ꠇꠥꠘꠥ ꠎꠘꠃ ꠀꠟ꠆ꠟꠣꠞ ꠛꠣꠖꠡꠣꠁꠔ ꠢꠣꠝꠣꠁꠔ ꠙꠣꠞꠔ ꠘꠣꠄ।” 
ꠢꠎꠞꠔ ꠁꠍꠣꠞ ꠉꠦꠍꠦ ꠙꠣꠁꠘ꠆ꠌꠣꠁꠔꠞ ꠄꠇ ꠝꠥꠞꠛ꠆ꠛꠤ ꠀꠁꠟꠣ, ꠀꠁꠀ ꠇꠁꠟꠣ, “ꠅ ꠢꠇ ꠃꠡ꠆ꠔꠣꠖ, ꠀꠝꠣꠞꠦ ꠛꠣꠔꠣꠁ ꠖꠦꠃꠇ꠆ꠇꠣ, ꠇꠤꠔꠣ ꠇꠞꠟꠦ ꠀꠝꠤ ꠀꠈꠦꠞ ꠙꠣꠁꠝꠥ?” 
ꠁꠍꠣꠄ ꠇꠁꠟꠣ, “ꠀꠝꠣꠞꠦ ꠇꠦꠘꠦ ꠢꠇ ꠇꠁꠞꠣ? ꠈꠣꠟꠤ ꠄꠇ ꠀꠟ꠆ꠟꠣ ꠛꠣꠖꠦ ꠀꠞ ꠇꠦꠃ ꠢꠇ ꠘꠣꠄ। 
ꠀꠙꠘꠦ ꠔ ꠡꠞꠤꠅꠔꠞ ꠢꠥꠇꠥꠝ-ꠀꠢꠇꠣꠝ ꠎꠣꠘꠂꠘ, ꠎꠤꠘꠣ ꠇꠞꠤꠅ ꠘꠣ। ꠈꠥꠘ ꠇꠞꠤꠅ ꠘꠣ। ꠌꠥꠞꠤ ꠇꠞꠤꠅ ꠘꠣ। ꠝꠤꠍꠣ ꠇꠥꠘꠥ ꠡꠣꠇ꠆ꠇꠤ ꠖꠤꠅ ꠘꠣ। ꠔꠥꠝꠣꠞ ꠝꠣ-ꠛꠣꠚꠞꠦ ꠁꠎ꠆ꠎꠔ ꠇꠞꠤꠅ।” 
ꠢꠤ ꠝꠥꠞꠛ꠆ꠛꠤꠄ ꠇꠁꠟꠣ, “ꠢꠥꠎꠥꠞ, ꠁ ꠢꠇ꠆ꠇꠟꠔꠣ ꠔ ꠢꠥꠞꠥꠝꠣꠘ ꠕꠘꠦꠃ ꠀꠖꠣꠄ ꠇꠞꠞꠣꠝ।” 
ꠁꠈꠣꠘ ꠢꠥꠘꠤꠀ ꠁꠍꠣꠄ ꠇꠁꠟꠣ, “ꠅꠈꠘ ꠈꠣꠟꠤ ꠄꠇꠈꠣꠘ ꠇꠣꠝ ꠛꠣꠇꠤ ꠀꠍꠦ, ꠀꠙꠘꠣꠞ ꠢꠇꠟ ꠗꠘ-ꠍꠣꠝꠣꠘꠣ ꠛꠦꠌꠤꠀ ꠉꠞꠤꠛ ꠅꠇꠟꠞꠦ ꠟꠤꠟ꠆ꠟꠣ ꠖꠤꠟꠣꠃꠇ꠆ꠇꠣ। ꠔꠦꠃ ꠀꠙꠘꠦ ꠛꠦꠢꠦꠡ꠆ꠔꠅ ꠗꠘ ꠙꠣꠁꠛꠣ। ꠛꠣꠖꠦ ꠀꠁꠀ ꠀꠝꠣꠞ ꠃꠝ꠆ꠝꠔ ꠅꠃꠇ꠆ꠇꠣ।” 
ꠁꠈꠣꠘ ꠢꠥꠘꠤꠀ ꠢꠤ ꠝꠥꠞꠛ꠆ꠛꠤ ꠈꠥꠛ ꠛꠦꠎꠣꠞ ꠅꠁꠉꠦꠟꠣ, ꠔꠣꠁꠘ ꠀꠍꠟꠦ ꠛꠃꠔ ꠛꠠ ꠗꠘꠤ ꠀꠍꠟꠣ। 
ꠔꠣꠁꠘ ꠛꠦꠎꠣꠞ ꠅꠁꠉꠦꠍꠂꠘ ꠖꠦꠈꠤꠀ ꠁꠍꠣꠄ ꠇꠁꠟꠣ, “ꠗꠘꠤ ꠝꠣꠘꠥꠡ ꠀꠟ꠆ꠟꠣꠞ ꠛꠣꠖꠡꠣꠁꠔ ꠢꠣꠝꠣꠘꠤ ꠛꠠ ꠝꠡꠇꠤꠟ। 
ꠗꠘꠤ ꠝꠣꠘꠥꠡ ꠀꠟ꠆ꠟꠣꠞ ꠛꠣꠖꠡꠣꠁꠔ ꠢꠣꠝꠣꠘꠤꠞ ꠌꠣꠁꠔꠦ, ꠍꠥꠁꠞ ꠘꠣʼ ꠛꠣꠄꠖꠤ ꠃꠐ ꠢꠣꠝꠣꠘꠤ ꠀꠞꠅ ꠡꠥꠎꠣ।” 
ꠁꠈꠣꠘ ꠎꠣꠞꠣ ꠢꠥꠘꠟꠣ, ꠔꠣꠞꠣ ꠀꠞꠎ ꠇꠞꠟꠣ, “ꠔꠦ ꠀꠞ ꠇꠦꠉꠤꠄ ꠞꠦꠢꠣꠁ ꠙꠣꠁꠛ?” 
ꠔꠣꠁꠘ ꠇꠁꠟꠣ, “ꠝꠣꠘꠡꠞ ꠉꠦꠍꠦ ꠎꠦꠔꠣ ꠅꠡꠝ꠆ꠛꠛ, ꠀꠟ꠆ꠟꠣꠞ ꠉꠦꠍꠦ ꠔ ꠁꠔꠣ ꠡꠝ꠆ꠛꠛ।” 
ꠅꠃ ꠡꠝꠄ ꠙꠤꠔꠞꠦ ꠇꠁꠟꠣ, “ꠢꠥꠎꠥꠞ, ꠀꠝꠞꠣ ꠔ ꠢꠇꠟꠔꠣ ꠚꠣꠟꠣꠁ ꠕꠁꠀ ꠀꠙꠘꠣꠞ ꠃꠝ꠆ꠝꠔ ꠅꠁꠍꠤ।” 
ꠔꠦꠃ ꠁꠍꠣꠄ ꠍꠣꠢꠣꠛꠤ ꠅꠇꠟꠞꠦ ꠇꠁꠟꠣ, “ꠀꠝꠤ ꠔꠥꠝꠞꠣꠞꠦ ꠢꠣꠍꠣ ꠇꠕꠣ ꠇꠁꠞꠣꠝ, ꠀꠟ꠆ꠟꠣꠞ ꠛꠣꠖꠡꠣꠁꠞ ꠟꠣꠉꠤ ꠎꠦꠞꠣ ꠘꠤꠎꠞ ꠛꠣꠠꠤ-ꠊꠞ, ꠝꠣ-ꠛꠣꠚ, ꠛꠃ, ꠙꠥꠀ-ꠙꠥꠠꠤ, ꠜꠣꠁ-ꠛꠤꠞꠣꠖꠞ ꠚꠣꠟꠣꠁꠀ ꠀꠁꠍꠦ, 
ꠔꠣꠞꠣ ꠅꠃ ꠖꠥꠘꠤꠀꠔꠃ ꠄꠞ ꠛꠃꠔ ꠛꠦꠡꠤ ꠙꠣꠁꠛꠣ, ꠀꠞ ꠛꠣꠖꠞ ꠎꠤꠘ꠆ꠖꠦꠉꠤꠔ ꠀꠈꠦꠞꠅ ꠙꠣꠁꠛꠣ।” 
ꠛꠣꠖꠦ ꠁꠍꠣꠄ ꠔꠣꠘ ꠛꠣꠞꠅꠎꠘ ꠍꠣꠢꠣꠛꠤꠞꠦ ꠗꠣꠞꠅ ꠛꠅꠀꠁꠟꠣ। ꠛꠅꠀꠁꠀ ꠇꠁꠟꠣ, “ꠢꠥꠘꠅ, ꠀꠝꠞꠣ ꠅꠈꠘ ꠎꠦꠞꠥꠎꠣꠟꠦꠝꠅ ꠎꠣꠁꠞꠣꠝ, ꠔꠦ ꠀꠝꠤ ꠛꠤꠘ-ꠀꠖꠝꠞ ꠛꠦꠙꠣꠞꠦ ꠘꠛꠤ ꠅꠇꠟꠦ ꠎꠔꠔꠣ ꠟꠦꠈꠤꠀ ꠉꠦꠍꠂꠘ, ꠁꠔꠣ ꠅꠈꠘ ꠙꠥꠞꠣ ꠅꠁꠛ। 
ꠀꠝꠣꠞꠦ ꠛꠤꠗꠞ꠆ꠝꠤ ꠎꠣꠔꠤꠞ ꠀꠔꠅ ꠡꠙꠤ ꠖꠦꠅꠀ ꠅꠁꠛ। ꠝꠣꠘꠡꠦ ꠟꠁꠀ ꠓꠋ-ꠔꠣꠝꠣꠡꠣ ꠇꠞꠛꠣ, ꠛꠦꠁꠎ꠆ꠎꠔ ꠇꠞꠛꠣ, ꠀꠞ ꠕꠥꠕꠥ ꠇꠞꠤ ꠝꠥꠈꠅ ꠍꠦꠚ ꠖꠤꠛꠣ। 
ꠀꠝꠣꠞꠦ ꠌꠣꠛꠥꠇ ꠝꠣꠞꠛꠣ ꠛꠣꠖꠦ ꠎꠣꠘꠦ ꠝꠣꠞꠛꠣ। ꠝꠃꠔꠞ ꠔꠤꠘ ꠖꠤꠘꠞ ꠖꠤꠘ ꠀꠝꠤ ꠢꠤꠞꠛꠣꠞ ꠎꠤꠘ꠆ꠖꠣ ꠅꠁꠀ ꠃꠑꠝꠥ।” 
ꠅꠁꠟꠦ ꠔꠣꠘ ꠍꠣꠢꠣꠛꠤ ꠅꠇꠟꠦ ꠅꠃ ꠝꠣꠔꠞ ꠇꠥꠘꠥ ꠜꠦꠖ ꠛꠥꠎꠟꠣ ꠘꠣ। ꠔꠣꠁꠘ ꠇꠤꠔꠣ ꠇꠁꠞꠣ ꠔꠣꠞꠣ ꠡꠝꠎꠤꠔꠣ ꠙꠣꠞꠟꠣ ꠘꠣ, ꠇꠣꠞꠘ ꠔꠣꠞꠣꠞ ꠉꠦꠍꠦ ꠉꠥꠙꠘ ꠞꠣꠈꠣ ꠅꠁꠍꠤꠟ। 
ꠁꠍꠣ ꠎꠦꠛꠟꠣ ꠎꠤꠞꠤꠢꠅ ꠐꠣꠃꠘꠞ ꠇꠣꠘ꠆ꠖꠣꠔ ꠀꠁꠟꠣ, ꠅꠃ ꠡꠝꠄ ꠄꠇ ꠀꠘ꠆ꠖꠣ ꠛꠦꠐꠣꠄ ꠙꠕꠞ ꠇꠣꠘ꠆ꠖꠣꠔ ꠛꠁꠀ ꠜꠤꠇ ꠇꠞꠣꠔ ꠀꠍꠤꠟ। 
ꠀꠈꠔꠣꠃ ꠛꠃꠔ ꠝꠣꠘꠡꠞ ꠙꠣꠅꠞ ꠔꠣꠟꠤ ꠢꠥꠘꠤꠀ ꠛꠦꠐꠣꠄ ꠎꠤꠇꠣꠁꠟ, “ꠇꠤꠔꠣ ꠛꠣ, ꠇꠤꠔꠣ ꠅꠞ?” 
ꠝꠣꠘꠡꠦ ꠇꠁꠟꠣ, “ꠘꠣꠍꠣꠞꠔꠞ ꠁꠍꠣꠄ ꠅꠃ ꠙꠕꠦꠖꠤ ꠔꠡꠞꠤꠚ ꠘꠤꠞꠣ।” 
ꠅꠃ ꠢꠦ ꠌꠤꠟ꠆ꠟꠣꠁꠀ ꠃꠑꠟ, “ꠅ ꠖꠣꠃꠖꠞ ꠀꠅꠟꠣꠖ ꠁꠍꠣ, ꠀꠝꠣꠞꠦ ꠖꠄꠀ ꠇꠞꠃꠇ꠆ꠇꠣ।” 
ꠌꠤꠟ꠆ꠟꠣꠘꠤ ꠢꠥꠘꠤꠀ ꠜꠤꠠꠞ ꠍꠣꠝꠘꠞ ꠇꠣꠔꠣꠞꠞ ꠝꠣꠘꠡꠦ ꠔꠣꠞꠦ ꠗꠝꠇ ꠖꠤꠟꠣ, “ꠌꠥꠙ ꠇꠞꠅ, ꠘꠤꠞꠣꠁ ꠞꠅ।” ꠅꠁꠟꠦ ꠢꠦ ꠀꠞꠅ ꠎꠥꠞꠦ ꠌꠤꠟ꠆ꠟꠣꠁꠀ ꠇꠁꠟ, “ꠅ ꠖꠣꠃꠖꠞ ꠀꠅꠟꠣꠖ, ꠀꠝꠣꠞꠦ ꠞꠢꠝ ꠇꠞꠃꠇ꠆ꠇꠣ।” 
ꠔꠦꠃ ꠁꠍꠣ ꠃꠛꠣꠁ ꠉꠦꠟꠣ। ꠃꠛꠣꠁꠀ ꠀꠘ꠆ꠖꠣ ꠛꠦꠐꠣꠞꠦ ꠔꠣꠘ ꠇꠣꠘ꠆ꠖꠣꠔ ꠀꠘꠣꠁꠟꠣ। ꠛꠦꠐꠣ ꠗꠣꠞꠅ ꠀꠁꠀ ꠢꠣꠞꠟꠦ ꠔꠣꠁꠘ ꠎꠤꠇꠣꠁꠟꠣ, 
“ꠇꠤꠔꠣ ꠛꠣ, ꠔꠥꠝꠣꠞꠦ ꠇꠤꠔꠣ ꠇꠞꠔꠣꠝ?” ꠛꠦꠐꠣꠄ ꠇꠁꠟ, “ꠢꠥꠎꠥꠞ, ꠀꠝꠤ ꠈꠣꠟꠤ ꠌꠃꠈꠦ ꠖꠦꠈꠔꠣꠝ ꠌꠣꠁ।” 
ꠁꠍꠣꠄ ꠔꠣꠞꠦ ꠇꠁꠟꠣ, “ꠀꠁꠌ꠆ꠍꠣ ꠔꠦ ꠖꠦꠈꠅ। ꠔꠥꠝꠣꠞ ꠁꠝꠣꠘꠞ ꠛꠟꠦꠃ ꠔꠥꠝꠤ ꠜꠣꠟꠣ ꠅꠁꠟꠣꠄ।” 
ꠟꠉꠦ ꠟꠉꠦꠃ ꠛꠦꠐꠣꠞ ꠌꠃꠈ ꠈꠥꠟꠤꠉꠦꠟ, ꠖꠦꠈꠣꠞ ꠡꠇ꠆ꠔꠤ ꠙꠣꠁꠟ। ꠛꠦꠐꠣꠄ ꠀꠟ꠆ꠟꠣꠞ ꠡꠥꠇꠞꠤꠀ ꠀꠖꠣꠄ ꠇꠞꠤ ꠇꠞꠤ ꠔꠣꠘ ꠈꠞꠦ ꠅꠁꠀ ꠞꠅꠀꠘꠣ ꠖꠤꠟꠣꠁꠟ। ꠁꠔꠣ ꠖꠦꠈꠤꠀ ꠢꠇꠟ ꠝꠣꠘꠡꠦ ꠀꠟ꠆ꠟꠣꠞ ꠔꠣꠞꠤꠚ ꠇꠞꠟꠣ। 
