ꠟꠥꠇ.
7.
ꠁꠍꠣꠄ ꠔꠣꠘ ꠛꠄꠀꠘ ꠡꠦꠡ ꠇꠞꠤꠀ ꠝꠣꠘꠡꠞ ꠉꠦꠍ ꠕꠣꠇꠤ ꠛꠤꠖꠣꠄ ꠟꠁꠀ ꠇꠚꠞꠘꠣꠃꠝ ꠐꠣꠃꠘꠅ ꠉꠦꠟꠣꠉꠤ। 
ꠢꠤꠘꠅ ꠞꠥꠝꠣꠘ ꠍꠤꠙꠣꠁꠞ ꠄꠇ ꠍꠥꠛꠦꠖꠣꠞꠞ ꠉꠥꠟꠣꠝ ꠛꠦꠝꠣꠞ ꠙꠠꠤꠀ ꠝꠞꠣꠞ ꠙꠕꠤ ꠅꠁꠉꠦꠍꠤꠟ, ꠍꠥꠛꠦꠖꠣꠞ ꠍꠣꠛꠦ ꠁ ꠉꠥꠟꠣꠝꠞꠦ ꠈꠥꠛ ꠝꠣꠄꠀ ꠇꠞꠔꠣ। 
ꠔꠣꠁꠘ ꠁꠍꠣꠞ ꠈꠛꠞ ꠢꠥꠘꠤꠀ ꠇꠄꠎꠘ ꠁꠢꠥꠖꠤ ꠝꠥꠞꠛ꠆ꠛꠤꠞꠦ ꠁꠍꠣꠞ ꠉꠦꠍꠦ ꠙꠣꠑꠣꠁꠟꠣ, ꠔꠣꠘ ꠉꠥꠟꠣꠝꠞꠦ ꠜꠣꠟꠣ ꠇꠞꠔꠣ ꠡꠥꠙꠣꠞꠤꠡꠞ ꠟꠣꠉꠤ। 
ꠝꠥꠞꠛ꠆ꠛꠤ ꠅꠇꠟ ꠀꠁꠀ ꠁꠍꠣꠞꠦ ꠝꠤꠘꠔ-ꠇꠣꠎ꠆ꠎꠤ ꠇꠞꠤ ꠇꠁꠟꠣ, “ꠍꠣꠛ, ꠎꠦ ꠎꠘꠦ ꠀꠝꠞꠣꠞꠦ ꠀꠙꠘꠣꠞ ꠉꠦꠍꠦ ꠙꠣꠑꠣꠁꠍꠂꠘ ꠔꠣꠘ ꠉꠥꠟꠣꠝꠞ ꠟꠣꠉꠤ ꠝꠤꠘꠔ ꠇꠞꠔꠣꠝ, ꠄꠁꠘ ꠀꠍꠟꠦꠅ ꠖꠄꠀ ꠙꠣꠅꠀꠞ ꠟꠣꠈ। 
ꠔꠣꠁꠘ ꠛꠤꠖꠦꠡꠤ ꠅꠁꠟꠦꠅ ꠀꠝꠞꠣꠞ ꠁꠢꠥꠖꠤ ꠎꠣꠔꠤꠞꠦ ꠈꠥꠛ ꠝꠣꠄꠀ ꠇꠞꠂꠘ। ꠀꠝꠞꠣꠞ ꠝꠍꠤꠖ ꠈꠣꠘꠅ ꠔꠣꠁꠘ ꠛꠣꠘꠣꠁ ꠖꠤꠍꠂꠘ।” 
ꠁꠍꠣ ꠔꠣꠞꠣꠞ ꠟꠉꠦ ꠅꠁꠀ ꠞꠅꠀꠘꠣ ꠖꠤꠟꠣ, ꠔꠣꠁꠘ ꠍꠥꠛꠦꠖꠣꠞꠞ ꠛꠣꠠꠤꠞ ꠇꠣꠘ꠆ꠖꠣꠔ ꠀꠁꠔꠦꠃ ꠍꠥꠛꠦꠖꠣꠞꠦ ꠘꠤꠎꠞ ꠖꠥꠡ꠆ꠔ ꠅꠇꠟꠞꠦ ꠙꠣꠑꠣꠁꠀ ꠎꠣꠘꠣꠁꠟꠣ, “ꠢꠥꠎꠥꠞꠦ ꠀꠞ ꠇꠡ꠆ꠐ ꠇꠞꠂꠘ ꠘꠣ ꠎꠣꠘꠥ, ꠀꠙꠘꠣꠞ ꠝꠔ ꠎꠘꠦ ꠀꠝꠣꠞ ꠛꠣꠠꠤꠔ ꠔꠡꠞꠤꠚ ꠀꠘꠞꠣ, ꠀꠝꠤ ꠔ ꠁꠔꠣꠞ ꠟꠣꠈ ꠘꠣꠄ। 
ꠀꠙꠘꠣꠞ ꠍꠣꠝꠘꠦ ꠃꠛꠣꠘꠤꠞ ꠎꠁꠉ꠆ꠉ-ꠅ ꠀꠝꠤ ꠘꠣꠄ, ꠄꠞꠖꠣꠄ ꠀꠝꠤ ꠀꠁꠞꠣꠝ ꠘꠣ। ꠔꠦ ꠀꠙꠘꠦ ꠈꠣꠟꠤ ꠎꠛꠣꠘꠖꠤ ꠇꠁꠟꠦꠃ, ꠀꠝꠣꠞ ꠉꠥꠟꠣꠝꠞ ꠛꠦꠝꠣꠞ ꠡꠤꠚꠣ ꠅꠁꠎꠤꠛ। 
ꠀꠙꠘꠦ ꠔ ꠛꠥꠎꠞꠣ, ꠀꠝꠤ ꠀꠝꠣꠞ ꠇꠣꠝꠣꠘ꠆ꠒꠣꠞꠞ ꠢꠥꠇꠥꠝꠦ ꠌꠟꠤ, ꠅꠃꠟꠣ ꠀꠝꠣꠞ ꠍꠤꠙꠣꠁ ꠅꠇꠟꠅ ꠀꠝꠣꠞ ꠢꠥꠇꠥꠝꠦ ꠌꠟꠂꠘ। ꠀꠝꠤ ꠄꠞꠣ ꠄꠇꠎꠘꠞꠦ ꠀꠅ ꠇꠁꠟꠦ ꠀꠄ, ꠎꠣꠅ ꠇꠁꠟꠦ ꠎꠣꠄ, ꠀꠝꠣꠞ ꠉꠥꠟꠣꠝꠞꠦ ꠅꠃ ꠇꠣꠝ ꠇꠞꠅ ꠇꠁꠟꠦ, ꠢꠦ ꠇꠞꠦ। ꠔꠦ ꠀꠙꠘꠦꠅ ꠅꠟꠣ ꠈꠣꠟꠤ ꠝꠥꠈꠖꠤ ꠇꠁꠟꠦꠃ, ꠢꠇ꠆ꠇꠟꠔꠣꠄ ꠝꠣꠘꠛ।” 
ꠁꠈꠣꠘ ꠢꠥꠘꠤꠀ ꠁꠍꠣ ꠄꠇ꠆ꠇꠦꠞꠦ ꠔꠣꠁꠎ꠆ꠎꠥꠛ ꠛꠘꠤꠉꠦꠟꠣ, ꠖꠟꠦ ꠖꠟꠦ ꠎꠔ ꠝꠣꠘꠥꠡ ꠔꠣꠘ ꠈꠞꠦ ꠅꠁꠀ ꠀꠅꠀꠔ ꠀꠍꠤꠟ, ꠄꠞꠣꠞ ꠛꠣꠄ ꠚꠤꠞꠤꠀ ꠇꠁꠟꠣ, “ꠀꠝꠤ ꠔꠥꠝꠞꠣꠞꠦ ꠇꠁꠞꠣꠝ, ꠁ ꠍꠥꠛꠦꠖꠣꠞ ꠔ ꠛꠤꠗꠞ꠆ꠝꠤ ꠞꠥꠝꠣꠘ ꠝꠣꠘꠥꠡ, ꠅꠁꠟꠦ ꠀꠝꠣꠞ ꠛꠘꠤ ꠁꠍꠞꠣꠁꠟꠞ ꠝꠣꠎꠦꠅ ꠔ ꠅꠔ ꠝꠎꠛꠥꠔ ꠁꠝꠣꠘꠖꠣꠞ ꠀꠝꠤ ꠇꠥꠘꠥꠈꠣꠘꠅ ꠖꠦꠈꠍꠤ ꠘꠣ।” 
ꠢꠣꠍꠣꠃ ꠍꠥꠛꠦꠖꠣꠞꠦ ꠎꠣꠞꠣꠞꠦ ꠙꠣꠑꠣꠁꠍꠟꠣ, ꠔꠣꠞꠣ ꠊꠞꠅ ꠀꠁꠀ ꠖꠦꠈꠟꠣ, ꠢꠤ ꠉꠥꠟꠣꠝꠞ ꠛꠦꠝꠣꠞ ꠇꠝꠤꠉꠦꠍꠦ। 
ꠕꠥꠠꠣ ꠇꠄ ꠖꠤꠘ ꠛꠣꠖꠦ ꠁꠍꠣꠄ ꠔꠣꠘ ꠡꠣꠉꠞꠤꠖ ꠅꠇꠟ ꠀꠞ ꠀꠞꠅ ꠛꠃꠔ ꠝꠣꠘꠥꠡ ꠟꠁꠀ ꠘꠣꠄꠁꠘ ꠘꠣꠝꠞ ꠄꠇ ꠉꠣꠃꠔ ꠀꠁꠟꠣ। 
ꠔꠣꠁꠘ ꠎꠦꠛꠟꠣ ꠢꠃ ꠉꠣꠃꠔ ꠀꠁꠀ ꠢꠣꠝꠣꠁꠞꠣ, ꠅꠃ ꠡꠝꠄ ꠝꠣꠘꠡꠦ ꠈꠞꠣꠞꠅ ꠇꠞꠤ ꠄꠇ ꠝꠁꠅꠔ ꠟꠁꠀ ꠎꠣꠁꠞꠣ। ꠁ ꠝꠁꠅꠔ ꠀꠍꠤꠟ ꠄꠇ ꠠꠣꠠꠤ ꠛꠦꠐꠤꠞ ꠄꠇꠝꠣꠔ꠆ꠞ ꠙꠥꠀ। ꠉꠣꠃꠞ ꠛꠃꠔ ꠝꠣꠘꠥꠡ ꠅꠃ ꠈꠞꠣꠞꠞ ꠟꠉꠦ ꠀꠍꠟꠣ। 
ꠅꠃ ꠠꠣꠠꠤ ꠛꠦꠐꠤꠞꠦ ꠖꠦꠈꠤꠀ ꠁꠍꠣꠞ ꠖꠤꠟꠅ ꠖꠄꠀ ꠢꠣꠝꠣꠁꠟ, ꠔꠣꠁꠘ ꠇꠁꠟꠣ, “ꠅꠉ, ꠇꠣꠘ꠆ꠖꠤꠅ ꠘꠣ।” 
ꠇꠁꠀ ꠔꠣꠁꠘ ꠈꠞꠣꠞꠞ ꠇꠣꠘ꠆ꠖꠣꠔ ꠉꠤꠀ ꠈꠞꠣꠞꠅ ꠍꠁꠟꠣ, ꠔꠦꠃ ꠝꠁꠅꠔ ꠛꠁꠀ ꠘꠦꠅꠞꠣ ꠛꠦꠐꠣꠁꠘ ꠃꠛꠣꠁ ꠉꠦꠟꠣ। ꠁꠍꠣꠄ ꠇꠁꠟꠣ, “ꠅ ꠛꠦꠐꠣ, ꠀꠝꠤ ꠇꠁꠞꠣꠝ, ꠔꠥꠝꠤ ꠃꠑꠅ।” 
ꠔꠦꠃ ꠢꠤ ꠝꠥꠞ꠆ꠖꠣ ꠛꠦꠐꠣ ꠃꠑꠤꠀ ꠛꠁꠉꠦꠟ, ꠛꠁꠀ ꠝꠣꠔ-ꠇꠕꠣ ꠝꠣꠔꠤꠟ। ꠁꠍꠣꠄ ꠔꠣꠞꠦ ꠔꠣꠞ ꠝꠣʼꠞ ꠀꠔꠅ ꠡꠝꠎꠣꠁ ꠖꠤꠟꠣ। 
ꠁꠔꠣ ꠖꠦꠈꠤꠀ ꠢꠇꠟꠞ ꠜꠤꠔꠞꠦ ꠒꠞ ꠢꠣꠝꠣꠁꠉꠦꠟ। ꠔꠣꠞꠣ ꠇꠁꠟꠣ, “ꠍꠥꠛꠢꠣꠘ ꠀꠟ꠆ꠟꠣ, ꠄꠇꠎꠘ ꠝꠢꠣꠘ ꠘꠛꠤꠄ ꠀꠝꠞꠣꠞ ꠝꠣꠎꠦ ꠔꠡꠞꠤꠚ ꠀꠘꠍꠂꠘ, ꠀꠟ꠆ꠟꠣꠄ ꠝꠦꠢꠦꠞꠛꠣꠘꠤ ꠇꠞꠤꠀ ꠔꠣꠘ ꠛꠘ꠆ꠖꠣ ꠅꠇꠟꠞ ꠛꠣꠄ ꠌꠃꠈ ꠚꠤꠞꠣꠁꠍꠂꠘ।” 
ꠁꠍꠣꠞ ꠅꠃ ꠇꠦꠞꠣꠝꠔꠤꠞ ꠇꠕꠣ ꠀꠡ꠆ꠔꠣ ꠄꠢꠥꠖꠤꠀ ꠎꠤꠟꠣꠔ ꠀꠞ ꠀꠡ-ꠙꠣꠡ ꠢꠇ꠆ꠇꠟ ꠎꠣꠉꠣꠔ ꠝꠣꠡꠥꠞ ꠅꠁꠉꠦꠟ। 
ꠄꠢꠤꠀ ꠘꠛꠤꠞ ꠡꠣꠉꠞꠤꠖ ꠅꠇꠟ ꠉꠤꠀ ꠅꠃ ꠢꠇ꠆ꠇꠟꠔꠣ ꠄꠢꠤꠀꠞꠦ ꠎꠣꠘꠣꠁꠟꠣ। 
ꠅꠃ ꠄꠢꠤꠀꠄ ꠔꠣꠘ ꠖꠥꠁꠎꠘ ꠡꠣꠉꠞꠤꠖꠞꠦ ꠁꠍꠣꠞ ꠉꠦꠍꠦ ꠙꠣꠑꠣꠁꠟꠣ। ꠔꠣꠞꠣ ꠀꠁꠀ ꠁꠍꠣꠞꠦ ꠇꠁꠔꠣ, “ꠢꠥꠎꠥꠞꠦ ꠇꠁꠍꠂꠘ ꠀꠝꠞꠣ ꠎꠣꠘꠤꠀ ꠎꠣꠁꠔꠣꠝ, ꠎꠦꠁꠘ ꠔꠡꠞꠤꠚ ꠀꠘꠣꠞ ꠇꠕꠣ, ꠀꠙꠘꠦꠃ ꠢꠦꠁꠘ ꠘꠤ? ꠘꠣ ꠀꠝꠞꠣ ꠀꠞ ꠇꠦꠃꠞꠞ ꠟꠣꠉꠤ ꠛꠣꠞ ꠌꠣꠁꠔꠣꠝ?” 
ꠔꠦꠃ ꠖꠥꠁꠅ ꠡꠣꠉꠞꠤꠖ ꠀꠁꠀ ꠁꠍꠣꠞꠦ ꠇꠁꠟꠣ, “ꠄꠢꠤꠀ ꠘꠛꠤꠄ ꠀꠝꠞꠣꠞꠦ ꠙꠣꠑꠣꠁꠍꠂꠘ, ꠀꠙꠘꠣꠞꠦ ꠎꠤꠇꠣꠁꠔꠣꠝ, ꠎꠦꠁꠘ ꠔꠡꠞꠤꠚ ꠀꠘꠣꠞ ꠇꠕꠣ, ꠀꠙꠘꠦꠃ ꠢꠦꠁꠘ ꠘꠤ? ꠘꠣ ꠀꠝꠞꠣ ꠀꠞ ꠇꠦꠃꠞꠞ ꠟꠣꠉꠤ ꠛꠣꠞ ꠌꠣꠁꠔꠣꠝ?” 
ꠑꠤꠇ ꠅꠃ ꠡꠝꠄ ꠁꠍꠣꠄ ꠛꠃꠔ ꠝꠣꠘꠡꠞꠦ ꠛꠦꠝꠣꠞ-ꠀꠎꠣꠞ ꠀꠞ ꠎꠤꠘ-ꠜꠥꠔꠞ ꠀꠍꠞ ꠕꠣꠇꠤ ꠜꠣꠟꠣ ꠇꠞꠟꠣ। ꠛꠃꠔ ꠀꠘ꠆ꠖꠣꠞꠦꠅ ꠖꠦꠈꠣꠞ ꠈꠦꠝꠔꠣ ꠖꠤꠟꠣ। 
ꠅꠔꠣ ꠇꠞꠤꠀ ꠢꠣꠞꠟꠦ ꠄꠢꠤꠀꠞ ꠖꠥꠁꠅ ꠡꠣꠉꠞꠤꠖꠞꠦ ꠁꠍꠣꠄ ꠇꠁꠟꠣ, “ꠔꠥꠝꠞꠣ ꠎꠣꠅꠉꠤ, ꠔꠥꠝꠞꠣ ꠅꠘꠅ ꠀꠁꠀ ꠘꠤꠎꠞ ꠌꠃꠈꠦ ꠎꠦꠔꠣ ꠖꠦꠈꠟꠣꠄ ꠀꠞ ꠢꠥꠘꠟꠣꠄ, ꠅꠔꠣ ꠉꠤꠀ ꠄꠢꠤꠀꠞꠦ ꠎꠣꠘꠣꠅ। ꠔꠣꠘꠞꠦ ꠇꠁꠅ, ꠀꠘ꠆ꠖꠣꠄꠅ ꠌꠃꠈꠦ ꠖꠦꠈꠞꠣ, ꠟꠦꠋꠠꠣ ꠅꠇꠟꠦ ꠀꠐꠤꠞꠣ, ꠙꠌꠣ-ꠇꠥꠡ꠆ꠑ ꠛꠦꠝꠣꠞꠤ ꠜꠣꠟꠣ ꠅꠁꠞꠣ, ꠈꠣꠟꠥꠀꠄꠅ ꠢꠥꠘꠞꠣ, ꠝꠥꠞ꠆ꠖꠣ ꠝꠣꠘꠥꠡ ꠎꠤꠘ꠆ꠖꠣ ꠅꠁꠞꠣ, ꠀꠞ ꠉꠞꠤꠛ ꠅꠇꠟꠞ ꠉꠦꠍꠦꠅ ꠀꠟ꠆ꠟꠣꠁ ꠈꠥꠡ-ꠈꠛꠞꠤ ꠔꠛꠟꠤꠉ ꠇꠞꠣ ꠅꠞ। 
ꠀꠞ ꠄꠞꠣꠃ ꠇꠙꠣꠟꠤ ꠝꠣꠘꠥꠡ, ꠀꠝꠣꠞ ꠛꠦꠙꠣꠞꠦ ꠎꠦꠞꠣꠞ ꠖꠤꠟꠅ ꠇꠥꠘꠥ ꠛꠣꠗꠣ ꠘꠣ ꠙꠣꠄ।” 
ꠄꠢꠤꠀꠞ ꠡꠣꠉꠞꠤꠖ ꠅꠇꠟ ꠉꠤꠀ ꠢꠣꠞꠟꠦ, ꠄꠢꠤꠀꠞ ꠛꠦꠙꠣꠞꠦ ꠁꠍꠣꠄ ꠝꠣꠘꠡꠞꠦ ꠇꠁꠟꠣ, “ꠔꠥꠝꠞꠣ ꠝꠞꠥꠜꠥꠝꠤꠔ ꠇꠤꠔꠣ ꠖꠦꠈꠣꠔ ꠉꠦꠍꠟꠣꠄ? ꠛꠣꠔꠣꠡꠦ ꠟꠠꠦ-ꠍꠠꠦ ꠅꠔꠣ ꠈꠣꠉꠠꠣ-ꠛꠘ ꠖꠦꠈꠣꠔ ꠉꠦꠍꠟꠣꠄ ꠘꠤ? 
ꠘꠣ, ꠇꠤꠔꠣ ꠖꠦꠈꠣꠔ ꠉꠦꠍꠟꠣꠄ? ꠡꠥꠘ꠆ꠖꠞ ꠇꠣꠙꠠ ꠚꠤꠘ꠆ꠘ ꠇꠥꠘꠥ ꠝꠣꠘꠡꠞꠦ ꠘꠤ? ꠎꠦꠞꠣ ꠖꠣꠝꠤ ꠖꠣꠝꠤ ꠇꠣꠙꠠ ꠚꠤꠘ꠆ꠖꠤꠀ ꠎꠣꠇ-ꠎꠝꠇ ꠇꠞꠦ, ꠀꠞ ꠡꠥꠈꠤꠞ꠆ꠔꠣ ꠖꠤꠘ ꠇꠣꠐꠣꠄ, ꠔꠣꠞꠣ ꠔ ꠞꠣꠎꠛꠣꠠꠤꠔ ꠕꠣꠇꠂꠘ। 
ꠔꠦ ꠔꠥꠝꠞꠣ ꠇꠤꠔꠣ ꠖꠦꠈꠣꠔ ꠉꠦꠍꠟꠣꠄ? ꠇꠥꠘꠥ ꠘꠛꠤꠞꠦ ꠖꠦꠈꠣꠔ ꠉꠦꠍꠟꠣꠄ ꠘꠤ? ꠅꠄ, ꠢꠣꠍꠣꠃ ꠀꠝꠤ ꠔꠥꠝꠞꠣꠞꠦ ꠇꠁꠞꠣꠝ, ꠁ ꠄꠢꠤꠀ ꠔ ꠈꠣꠟꠤ ꠘꠛꠤ ꠘꠣꠄ, ꠘꠛꠤ ꠕꠣꠇꠤꠅ ꠛꠠ ꠎꠘ। 
ꠄꠁꠘ ꠔ ꠢꠃ ꠎꠘ, ꠎꠦꠘ ꠇꠕꠣ ꠀꠍꠝꠣꠘꠤ ꠇꠤꠔꠣꠛꠅ ꠟꠦꠈꠣ ꠀꠍꠦ, ꠢꠥꠘꠅ, ꠔꠥꠝꠣꠞ ꠀꠉꠦ ꠛꠦꠎꠤꠀꠞ ꠀꠝꠤ ꠀꠝꠣꠞ ꠙꠦꠉꠣꠝ꠆ꠛꠞ, ꠄꠁꠘ ꠉꠤꠀ ꠑꠤꠇ-ꠑꠣꠇ ꠇꠞꠛꠣ ꠔꠥꠝꠣꠞ ꠌꠟꠣꠞ ꠙꠕ। 
ꠔꠦ ꠀꠝꠤ ꠔꠥꠝꠞꠣꠞꠦ ꠇꠁꠞꠣꠝ, ꠀꠡ꠆ꠔꠣ ꠖꠥꠘꠤꠀꠞ ꠇꠥꠘꠥ ꠀꠖꠝꠃ ꠄꠢꠤꠀ ꠕꠣꠇꠤ ꠛꠠ ꠘꠣꠄ। ꠅꠁꠟꠦ ꠀꠟ꠆ꠟꠣꠞ ꠛꠣꠖꠡꠣꠁꠞ ꠢꠇꠟ ꠕꠣꠇꠤ ꠢꠥꠞꠥ ꠎꠘꠅ, ꠄꠢꠤꠀ ꠕꠣꠇꠤ ꠝꠢꠣꠘ।” 
ꠡꠝꠣꠎꠞ ꠢꠇꠟ ꠗꠞꠘꠞ ꠀꠝ ꠝꠣꠘꠡꠦ ꠀꠞ ꠊꠥꠡꠈꠥꠞ ꠈꠣꠎꠘꠣ ꠔꠥꠟꠞꠣ ꠅꠇꠟꠦꠅ ꠄꠢꠤꠀꠞ ꠔꠛꠟꠤꠉ ꠢꠥꠘꠟꠣ, ꠔꠣꠞꠣ ꠔꠃꠛꠣꠞ ꠉꠥꠍꠟ ꠇꠞꠤꠀ ꠀꠟ꠆ꠟꠣ ꠙꠣꠇꠞꠦ ꠢꠇ-ꠁꠘꠍꠣꠚꠇꠣꠞꠤ ꠢꠤꠡꠣꠛꠦ ꠝꠣꠘꠟꠣ। 
ꠅꠁꠟꠦ ꠚꠞꠤꠡꠤ ꠖꠟꠞ ꠝꠣꠘꠡꠦ ꠀꠞ ꠝꠃꠟꠣꠘꠣ ꠅꠇꠟꠦ ꠄꠢꠤꠀꠞ ꠉꠦꠍꠦ ꠔꠃꠛꠣꠞ ꠉꠥꠍꠟ ꠘꠣ ꠇꠞꠤꠀ, ꠔꠣꠞꠣꠞ ꠛꠦꠙꠣꠞꠦ ꠀꠟ꠆ꠟꠣ ꠙꠣꠇꠞ ꠎꠦ ꠈꠤꠀꠟ ꠀꠍꠤꠟ, ꠁꠐꠣꠞꠦ ꠇꠥꠘꠥ ꠖꠣꠝ ꠖꠤꠟ ꠘꠣ। 
ꠔꠦꠃ ꠁꠍꠣꠄ ꠢꠤꠞꠛꠣꠞ ꠇꠁꠟꠣ, “ꠇꠅ ꠌꠣꠁꠘ, ꠅꠈꠘ ꠁ ꠎꠝꠣꠘꠣꠞ ꠝꠣꠘꠡꠞꠦ ꠀꠝꠤ ꠇꠤꠔꠣꠞ ꠟꠉꠦ ꠔꠥꠟꠘꠣ ꠇꠞꠔꠣꠝ? ꠔꠣꠞꠣ ꠇꠣꠞ ꠟꠣꠈꠣꠘ? 
ꠔꠣꠞꠣ ꠔ ꠅꠝꠘ ꠢꠥꠞꠥꠔ꠆ꠔꠣꠞ ꠟꠣꠈꠣꠘ, ꠎꠦꠔꠣꠄ ꠛꠣꠎꠣꠞꠅ ꠛꠁꠀ ꠄꠇꠦ-ꠅꠁꠘ꠆ꠘꠞꠦ ꠒꠣꠇꠤꠀ ꠇꠄ, ꠛꠣꠡꠤ ꠔ ꠛꠣꠎꠣꠁꠟꠣꠝ ꠖꠥꠡ꠆ꠔ ꠔꠥꠝꠞꠣꠞ ꠟꠣꠉꠤꠀ, ꠔꠥꠝꠞꠣ ꠇꠦꠃ ꠘꠣꠌꠤꠟꠣꠄ ꠘꠣ ꠛꠣꠡꠤ ꠢꠥꠘꠤꠀ। ꠝꠣꠔ꠆ꠔꠝꠞ ꠎꠣꠞꠤ-ꠉꠣꠘ ꠉꠣꠁꠟꠣꠝ ꠀꠝꠞꠣ ꠡꠛꠦ, ꠇꠣꠘ꠆ꠖꠤꠟꠣꠄ ꠘꠣ ꠔꠥꠝꠞꠣ ꠇꠦꠃ ꠝꠣꠔ꠆ꠔꠝꠞ ꠡꠥꠞꠦ। 
ꠔꠦ ꠄꠢꠤꠀ ꠘꠛꠤ ꠀꠁꠀ ꠢꠣꠞꠤ ꠜꠣꠔ-ꠞꠥꠐꠤ ꠀꠞ ꠀꠋꠉꠥꠞꠞ ꠡꠞꠛꠔ ꠘꠣ ꠈꠣꠅꠀꠄ, ꠔꠥꠝꠞꠣ ꠇꠁꠟꠣꠄ ꠔꠣꠘꠞꠦ ꠜꠥꠔꠦ ꠗꠞꠤꠟꠤꠍꠦ। 
ꠀꠞ ꠛꠤꠘ-ꠀꠖꠝ ꠀꠁꠀ ꠈꠣꠘꠣ-ꠙꠤꠘꠣ ꠇꠞꠞꠣ ꠖꠦꠈꠤꠀ ꠔꠥꠝꠞꠣ ꠇꠁꠞꠣꠄ, ꠖꠦꠈꠞꠣꠄ ꠘꠤ, ꠁ ꠛꠦꠐꠣ ꠔ ꠙꠦꠐꠥꠀ ꠀꠞ ꠝꠖꠈꠥꠞ। ꠢꠦ ꠊꠥꠡꠈꠥꠞ ꠈꠣꠎꠘꠣ ꠔꠥꠟꠞꠣ ꠀꠞ ꠘꠣꠚꠞꠝꠣꠘ ꠝꠣꠘꠡꠞ ꠟꠉꠦ ꠖꠥꠡ꠆ꠔꠤ ꠇꠞꠦ। 
ꠔꠣ-ꠅ ꠀꠈꠟ ꠈꠣꠐꠣꠁꠀ ꠎꠦꠞꠣ ꠌꠟꠦ, ꠔꠣꠞꠣꠞ ꠌꠣꠟ-ꠌꠟꠘ ꠕꠣꠇꠤꠃ ꠙꠞꠝꠣꠘ ꠝꠤꠟꠦ, ꠀꠈꠟꠃ ꠅꠁꠟ ꠈꠣꠐꠤ-ꠘꠤꠈꠥꠔ ꠌꠤꠎ।” 
ꠚꠞꠤꠡꠤ ꠖꠟꠞ ꠄꠇꠎꠘ ꠝꠣꠘꠡꠦ ꠁꠍꠣꠞꠦ ꠔꠣꠘ ꠛꠣꠠꠤꠔ ꠈꠣꠘꠤꠞ ꠖꠣꠅꠔ ꠖꠤꠟꠣ, ꠁꠍꠣ ꠅꠃ ꠛꠣꠠꠤꠔ ꠉꠤꠀ ꠈꠣꠘꠤꠔ ꠛꠁꠟꠣ। 
ꠅꠁꠟꠦ ꠅꠃ ꠉꠣꠃꠔ ꠄꠇ ꠈꠛꠤꠍ ꠛꠦꠐꠤ ꠀꠍꠤꠟ। ꠁꠍꠣ ꠅꠘꠅ ꠖꠣꠅꠔꠅ ꠀꠁꠍꠂꠘ ꠢꠥꠘꠤꠀ ꠢꠃ ꠈꠛꠤꠍ ꠛꠦꠐꠤꠄ ꠖꠣꠝꠤ ꠄꠇ ꠙꠣꠔ꠆ꠔꠞꠞ ꠛꠂꠀꠝꠅ ꠇꠞꠤ ꠀꠔꠞ ꠟꠁꠀ ꠅꠘꠅ ꠀꠁꠟ। 
ꠀꠁꠀ ꠁꠍꠣꠞ ꠙꠤꠍꠘ ꠉꠣꠟꠣꠛꠣꠄ ꠔꠣꠘ ꠙꠣꠅꠞ ꠇꠣꠘ꠆ꠖꠣꠔ ꠃꠛꠣꠁꠀ, ꠇꠣꠘ꠆ꠖꠤꠀ ꠌꠃꠈꠞ ꠙꠣꠘꠤꠖꠤ ꠔꠣꠘ ꠙꠣꠅꠞ ꠙꠣꠔꠣ ꠜꠤꠎꠣꠁꠟꠤꠟ। ꠛꠣꠖꠦ ꠔꠣꠁꠞ ꠝꠣꠕꠣꠞ ꠌꠥꠟꠖꠤ ꠙꠣꠅ ꠚꠥꠍꠤꠀ ꠖꠤꠟ, ꠙꠣꠅꠞ ꠝꠣꠎꠦ ꠢꠥꠋꠉꠣ ꠖꠤꠔꠦ ꠖꠤꠔꠦ ꠀꠔꠞ ꠝꠣꠈꠣꠁꠟ। 
ꠁꠔꠣ ꠖꠦꠈꠤꠀ ꠁꠍꠣꠞꠦ ꠎꠦꠁꠘ ꠖꠣꠅꠔ ꠖꠤꠍꠟꠣ, ꠄꠁꠘ ꠝꠘꠦ ꠝꠘꠦ ꠇꠁꠟꠣ, “ꠁ ꠛꠦꠐꠣ ꠇꠥꠘꠥ ꠘꠛꠤ ꠅꠁꠟꠦ ꠔ ꠄꠝꠘꠦꠃ ꠛꠥꠎꠟ ꠅꠘꠦ ꠁ ꠛꠦꠐꠤ ꠇꠦꠉꠥ, ꠁꠉꠥ ꠇꠔ ꠛꠠ ꠈꠛꠤꠍ ꠉꠥꠘꠣꠉꠣꠞ ꠛꠦꠐꠤ।” 
ꠁꠍꠣꠄ ꠔꠣꠞꠦ ꠇꠁꠟꠣ, “ꠍꠣꠁꠝꠘ, ꠔꠥꠝꠣꠞ ꠟꠉꠦ ꠀꠝꠣꠞ ꠇꠤꠍꠥ ꠇꠕꠣ ꠀꠍꠦ।” ꠍꠣꠁꠝꠘꠦ ꠇꠁꠟꠣ, “ꠇꠃꠇ꠆ꠇꠣ ꠢꠥꠎꠥꠞ।” 
ꠁꠍꠣꠄ ꠔꠣꠘꠞꠦ ꠇꠁꠟꠣ, “ꠝꠘꠦ ꠇꠞꠅ, ꠄꠇ ꠝꠣꠎꠘꠞ ꠉꠦꠍ ꠕꠣꠇꠤ ꠖꠥꠁꠎꠘ ꠝꠣꠘꠡꠦ ꠇꠤꠍꠥ ꠐꠦꠇꠣ ꠇꠞꠎ ꠘꠤꠍꠤꠟ, ꠄꠇꠎꠘꠦ ꠙꠣꠌ-ꠡ, ꠀꠞꠇ ꠎꠘꠦ ꠙꠁꠘ꠆ꠌꠣꠡ ꠖꠤꠘꠣꠞ। 
ꠔꠣꠞꠣꠞ ꠇꠦꠃꠞꠞꠃ ꠔꠣꠇ꠆ꠇꠔ ꠀꠍꠤꠟ ꠘꠣ ꠁ ꠐꠦꠇꠣ ꠚꠤꠞꠔ ꠖꠦꠅꠀ, ꠔꠦꠃ ꠝꠣꠎꠘꠦ ꠄꠞꠣ ꠖꠥꠁꠅꠎꠘꠞꠦ ꠝꠣꠚ ꠇꠞꠤ ꠖꠤꠟꠣꠁꠟꠣ। ꠅꠈꠘ ꠇꠅ ꠌꠣꠁꠘ, ꠄꠞꠣ ꠇꠥꠘ ꠎꠘꠦ ꠝꠣꠎꠘꠞꠦ ꠛꠦꠡꠤ ꠜꠣꠟꠣ ꠙꠣꠁꠛ?” 
ꠍꠣꠁꠝꠘꠦ ꠇꠁꠟꠣ, “ꠀꠝꠣꠞ ꠝꠘꠦ ꠇꠄ, ꠎꠣꠞ ꠛꠦꠡꠤ ꠐꠦꠇꠣ ꠝꠣꠚ ꠖꠦꠅꠀ ꠅꠁꠍꠦ।” ꠁꠍꠣꠄ ꠇꠁꠟꠣ, “ꠔꠥꠝꠤ ꠑꠤꠇꠃ ꠇꠁꠍ।” 
ꠔꠦꠃ ꠁꠍꠣꠄ ꠅꠃ ꠛꠦꠐꠤꠞ ꠛꠣꠄ ꠌꠣꠁꠀ ꠇꠁꠟꠣ, “ꠍꠣꠁꠝꠘ, ꠅꠃ ꠛꠦꠐꠤꠉꠥꠞ ꠛꠣꠄ ꠈꠤꠀꠟ ꠇꠞꠅ ꠀꠞ ꠢꠥꠘꠅ, ꠀꠝꠤ ꠔꠥꠝꠣꠞ ꠊꠞꠅ ꠀꠁꠀ ꠢꠣꠞꠟꠦ ꠔꠥꠝꠤ ꠔ ꠀꠝꠣꠞꠦ ꠙꠣꠅ ꠗꠅꠀꠞꠅ ꠙꠣꠘꠤ ꠖꠤꠍ ꠘꠣ, ꠅꠁꠟꠦ ꠔꠣꠁꠞ ꠌꠃꠈꠞ ꠙꠣꠘꠤꠖꠤ ꠀꠝꠣꠞ ꠙꠣꠅ ꠜꠤꠎꠣꠁꠀ, ꠝꠣꠕꠣꠞ ꠌꠥꠟꠖꠤ ꠚꠥꠍꠤꠀ ꠖꠤꠍꠦ। 
ꠔꠥꠝꠤ ꠔ ꠀꠝꠣꠞ ꠟꠉꠦ ꠀꠁꠘ꠆ꠎꠣ ꠇꠞꠤ ꠗꠞꠤꠀ ꠢꠥꠋꠉꠣ ꠖꠤꠍ ꠘꠣ, ꠅꠁꠟꠦ ꠖꠦꠈꠞꠣꠄ ꠘꠤ ꠀꠝꠤ ꠔꠥꠝꠣꠞ ꠛꠣꠠꠤꠔ ꠢꠣꠝꠣꠘꠤꠞ ꠛꠣꠖ ꠅꠘꠦꠃ ꠔꠣꠁ ꠀꠝꠣꠞ ꠙꠣꠅꠔ ꠢꠥꠋꠉꠣ ꠖꠦꠅꠀꠔꠃ ꠀꠍꠦ। 
ꠔꠥꠝꠤ ꠇꠥꠘꠥꠎꠣꠔ ꠔꠣꠎꠤꠝ ꠇꠞꠤ ꠀꠝꠣꠞꠦ ꠀꠉꠥꠀꠁ ꠀꠘꠍ ꠘꠤ? ꠅꠁꠟꠦ ꠔꠣꠁ ꠀꠝꠣꠞ ꠙꠣꠅꠔ ꠀꠔꠞ ꠓꠣꠟꠤꠀ ꠔꠣꠎꠤꠝ ꠇꠞꠍꠦ। 
ꠔꠦ ꠀꠝꠤ ꠔꠥꠝꠣꠞꠦ ꠇꠁꠞꠣꠝ, ꠔꠣꠁ ꠛꠦꠡꠤ ꠝꠣꠄꠀ ꠇꠞꠍꠦ ꠇꠞꠤ ꠛꠥꠎꠣ ꠎꠣꠞ, ꠔꠣꠁ ꠛꠠ ꠉꠥꠘꠣꠉꠣꠞ ꠅꠁꠟꠦꠅ ꠉꠥꠘꠣꠞ ꠝꠣꠚꠤ ꠙꠣꠁꠍꠦ। ꠎꠣꠞ ꠕꠥꠠꠣ ꠉꠥꠘꠣ ꠝꠣꠚ ꠇꠞꠣ ꠅꠄ, ꠢꠦ ꠕꠥꠠꠣ ꠝꠣꠄꠀ ꠇꠞꠦ।” 
ꠛꠣꠖꠦ ꠁꠍꠣꠄ ꠛꠦꠐꠤꠞꠦ ꠇꠁꠟꠣ, “ꠅꠉ, ꠔꠥꠝꠣꠞ ꠔꠣꠝꠣꠝ ꠉꠥꠘꠣ ꠝꠣꠚ ꠇꠞꠣ ꠅꠁꠍꠦ।” 
ꠎꠣꠞꠣ ꠁꠍꠣꠞ ꠟꠉꠦ ꠈꠣꠘꠤꠔ ꠛꠁꠍꠟꠣ ꠔꠣꠞꠣ ꠝꠘꠦ ꠝꠘꠦ ꠇꠁꠟꠣ, “ꠄꠁꠘ ꠇꠦ, ꠎꠦꠁꠘ ꠉꠥꠘꠣꠅ ꠝꠣꠚ ꠇꠞꠤꠟꠣꠁꠘ?” 
ꠁꠍꠣꠄ ꠢꠤ ꠛꠦꠐꠤꠞꠦ ꠇꠁꠟꠣ, “ꠅ ꠛꠦꠐꠤ, ꠔꠥꠝꠣꠞ ꠁꠝꠣꠘꠞ ꠛꠟꠦꠃ ꠔꠥꠝꠤ ꠘꠣꠎꠣꠔ ꠙꠣꠁꠟꠣꠄ, ꠅꠈꠘ ꠡꠣꠘ꠆ꠔꠤ ꠅꠁꠀ ꠛꠣꠠꠤꠔ ꠎꠣꠅ।” 
