ꠢꠤꠎꠞꠔ.
36.
ꠝꠥꠍꠣ ꠘꠛꠤꠄ ꠄꠅꠈꠣꠘ ꠇꠁꠟꠣ, “ꠝꠣꠛꠥꠖꠦ ꠛꠣꠔꠍꠦꠟꠟ, ꠀꠢꠟꠤꠀꠛ ꠀꠞ ꠅꠁꠘ꠆ꠘ ꠇꠣꠞꠤꠉꠞ ꠅꠇꠟꠞꠦ ꠀꠈꠟ-ꠛꠥꠖ꠆ꠖꠤ ꠖꠣꠘ ꠇꠞꠟꠣ, ꠎꠣꠔꠦ ꠔꠣꠞꠣ ꠙꠛꠤꠔ꠆ꠞ ꠄꠛꠣꠖꠔ ꠈꠣꠘꠣꠞ ꠢꠇꠟ ꠇꠣꠝ-ꠇꠣꠎ ꠇꠞꠔꠣ ꠙꠣꠞꠂꠘ। ꠝꠣꠛꠥꠖꠦ ꠎꠦꠟꠣ ꠢꠥꠇꠥꠝ ꠇꠞꠍꠂꠘ, ꠅꠃ ꠟꠣꠈꠣꠘ ꠔꠣꠞꠣ ꠎꠣꠘꠥ ꠄꠛꠣꠖꠔ ꠈꠣꠘꠣꠞ ꠢꠇꠟꠔꠣ ꠛꠣꠘꠣꠁꠘ ꠀꠞ ꠢꠣꠎꠣꠁꠘ।” 
ꠅꠃ ꠇꠣꠝ ꠇꠞꠣꠘꠤꠞ ꠟꠣꠉꠤ ꠝꠥꠍꠣꠄ ꠛꠣꠔꠍꠦꠟꠟ ꠀꠞ ꠀꠢꠟꠤꠀꠛꠞꠦ ꠀꠘꠣꠁꠟꠣ। ꠝꠣꠛꠥꠖꠦ ꠎꠦꠔꠣ ꠃꠡ꠆ꠔꠣꠖ ꠇꠣꠞꠤꠉꠞ ꠅꠇꠟꠞꠦ ꠀꠈꠟ-ꠢꠦꠇꠝꠔ ꠖꠤꠍꠂꠘ, ꠀꠞ ꠁ ꠇꠣꠝ ꠇꠞꠣꠞ ꠟꠣꠉꠤ ꠎꠦꠞꠣꠞ ꠖꠤꠟꠅ ꠈꠣꠁꠡ ꠙꠄꠖꠣ ꠅꠁꠍꠦ, ꠝꠥꠍꠣꠄ ꠔꠣꠞꠣꠞꠦꠅ ꠀꠘꠣꠁꠟꠣ। 
ꠔꠣꠞꠣ ꠀꠁꠀ ꠙꠛꠤꠔ꠆ꠞ ꠄꠛꠣꠖꠔ ꠈꠣꠘꠣ ꠛꠣꠘꠣꠘꠤꠞ ꠟꠣꠉꠤ, ꠛꠘꠤ ꠁꠍꠞꠣꠁꠟꠞ ꠖꠦꠅꠀ ꠟꠤꠟ꠆ꠟꠣꠞ ꠢꠇꠟ ꠝꠣꠟ-ꠍꠣꠝꠣꠘꠣ ꠝꠥꠍꠣꠞ ꠉꠦꠍ ꠕꠣꠇꠤ ꠡꠝꠎꠤꠀ ꠘꠤꠟꠣ। ꠝꠣꠘꠡꠦ ꠈꠥꠡꠤ ꠅꠁꠀ ꠘꠤꠎꠞ ꠁꠌ꠆ꠍꠣꠄ ꠙꠞꠔꠦꠇ ꠖꠤꠘ ꠛꠤꠀꠘꠦ ꠀꠞꠅ ꠌꠤꠎ ꠅꠇꠟ ꠀꠘꠤꠀ ꠅꠘꠅ ꠟꠤꠟ꠆ꠟꠣ ꠖꠤꠔꠣ। 
ꠎꠦ ꠃꠡ꠆ꠔꠣꠖ ꠇꠣꠞꠤꠉꠞ ꠅꠇꠟ ꠄꠛꠣꠖꠔ ꠈꠣꠘꠣꠞ ꠇꠣꠝꠅ ꠀꠍꠟꠣ, ꠔꠣꠞꠣ ꠁꠔꠣ ꠖꠦꠈꠤꠀ, ꠘꠤꠎꠞ ꠇꠣꠝ ꠕꠁꠀ ꠀꠁꠀ ꠝꠥꠍꠣꠞꠦ ꠇꠁꠟꠣ, 
“ꠝꠣꠛꠥꠖꠦ ꠎꠦꠔꠣ ꠎꠦꠔꠣ ꠛꠣꠘꠣꠘꠤꠞ ꠢꠥꠇꠥꠝ ꠖꠤꠍꠂꠘ, ꠁꠔꠣ ꠛꠣꠘꠣꠘꠤꠞ ꠟꠣꠉꠤ ꠝꠣꠘꠡꠦ ꠖꠞꠇꠣꠞ ꠕꠣꠇꠤ ꠀꠞꠅ ꠛꠦꠡꠤ ꠝꠣꠟ-ꠍꠣꠝꠣꠘꠣ ꠟꠁꠀ ꠀꠁꠞꠣ।” 
ꠔꠦꠃ ꠝꠥꠍꠣꠞ ꠢꠥꠇꠥꠝꠦ ꠝꠣꠘꠡꠦ ꠢꠇꠟ ꠛꠘꠤ ꠁꠍꠞꠣꠁꠟꠞꠦ ꠎꠣꠘꠣꠁ ꠖꠤꠟꠣ, ꠄꠛꠣꠖꠔ ꠈꠣꠘꠣ ꠛꠣꠘꠣꠘꠤꠞ ꠟꠣꠉꠤ, ꠇꠦꠃ ꠎꠣꠘꠥ ꠀꠞ ꠇꠥꠘꠥ ꠝꠣꠟ-ꠍꠣꠝꠣꠘꠣ ꠟꠤꠟ꠆ꠟꠣ ꠘꠣ ꠖꠦꠁꠘ। ꠅꠃꠉꠤ ꠝꠣꠘꠡꠦ ꠟꠤꠟ꠆ꠟꠣ ꠖꠦꠅꠀ ꠛꠘ꠆ꠖ ꠇꠞꠟꠣ। 
ꠇꠣꠞꠘ ꠄꠛꠣꠖꠔ ꠈꠣꠘꠣꠞ ꠇꠣꠝꠞ ꠟꠣꠉꠤ ꠖꠞꠇꠣꠞ ꠕꠣꠇꠤ ꠀꠞꠅ ꠛꠦꠡꠤ ꠌꠤꠎ ꠎꠥꠉꠣꠠ ꠅꠁꠉꠦꠍꠤꠟ। 
ꠛꠣꠖꠦ ꠇꠣꠝ ꠇꠞꠞꠣ ꠃꠡ꠆ꠔꠣꠖ ꠅꠇꠟꠦ ꠙꠦꠌꠣꠁꠟ ꠡꠥꠔꠣꠞ ꠖꠣꠝꠤ ꠡꠥꠔꠤ ꠇꠣꠙꠠ, ꠟꠤꠟꠥꠀ, ꠛꠣꠁꠋꠉꠘꠤ, ꠀꠞ ꠟꠣꠟ ꠡꠥꠔꠣꠖꠤ ꠛꠣꠘꠣꠁꠟ ꠖꠡ ꠐꠥꠇꠞꠣ ꠇꠣꠙꠠ ꠖꠤꠀ ꠀꠟ꠆ꠟꠣꠞ ꠊꠞꠞ ꠙꠞ꠆ꠖꠣ ꠛꠣꠘꠣꠁꠟꠣ। ꠀꠞ ꠃꠡ꠆ꠔꠣꠖ ꠅꠇꠟꠦ ꠄꠞ ꠃꠙꠞꠦ ꠇꠣꠞꠥꠛꠤ ꠅꠇꠟꠞ ꠘꠇꠡꠣ ꠛꠣꠁꠘ ꠇꠞꠟꠣ। 
ꠙꠞꠔꠦꠇ ꠐꠥꠇꠞꠣꠁꠘ ꠄꠇ ꠝꠣꠙꠞ ꠀꠍꠤꠟ, ꠟꠣꠝ꠆ꠛꠣꠄ ꠀꠐꠣꠁꠡ ꠀꠔ ꠀꠞ ꠙꠣꠡꠦ ꠌꠣꠁꠞ ꠀꠔ। 
ꠛꠣꠖꠦ ꠙꠣꠌꠈꠣꠘ ꠙꠣꠌꠈꠣꠘ ꠇꠞꠤ ꠄꠇꠈꠣꠘꠅ ꠎꠥꠠꠣ ꠖꠤꠀ ꠛꠠ ꠇꠞꠤ ꠖꠥꠈꠣꠘ ꠉꠤꠟꠣꠚ ꠛꠣꠘꠣꠁꠟꠣ। 
ꠀꠞ ꠖꠥꠁꠅ ꠉꠤꠟꠣꠚꠞ ꠙꠣꠡꠞ ꠄꠇ ꠇꠤꠘꠣꠞꠅ, ꠟꠤꠟꠥꠀ ꠡꠥꠔꠣꠖꠤ ꠢꠥꠇꠞ ꠚꠥꠠ ꠖꠦꠅꠀ ꠅꠁꠟ। 
ꠅꠃꠟꠣ ꠙꠄꠟꠣ ꠉꠤꠟꠣꠚꠞ ꠇꠤꠘꠣꠞꠅ ꠙꠁꠘ꠆ꠌꠣꠡꠉꠥ ꠢꠥꠇꠞ ꠚꠥꠠ ꠀꠞ ꠖꠥꠍꠞꠣ ꠉꠤꠟꠣꠚꠞ ꠇꠤꠘꠣꠞꠅ ꠙꠁꠘ꠆ꠌꠣꠡꠉꠥ ꠢꠥꠇꠞ ꠚꠥꠠ ꠟꠣꠉꠣꠁꠟ ꠅꠁꠟ। ꠁ ꠖꠥꠁꠅ ꠢꠥꠇꠞ ꠚꠥꠠ ꠄꠉꠥ ꠀꠞꠦꠉꠥꠞ ꠃꠟꠐꠣꠝꠥꠈꠣ ꠇꠞꠣ ꠅꠁꠟ। 
ꠛꠣꠖꠦ ꠡꠥꠘꠣꠖꠤ ꠙꠁꠘ꠆ꠌꠣꠡꠉꠥ ꠢꠥꠇ ꠛꠣꠘꠣꠁꠀ ꠢꠃ ꠢꠥꠇꠞ ꠚꠥꠠꠞ ꠝꠣꠎꠦꠖꠤ ꠢꠣꠞꠣꠁꠀ, ꠛꠠ ꠖꠥꠁꠅ ꠉꠤꠟꠣꠚꠞꠦ ꠎꠥꠠꠣ ꠖꠦꠅꠀ ꠅꠁꠟ। ꠔꠦꠃ ꠄꠇꠈꠣꠘ ꠊꠞ ꠔꠤꠀꠞ ꠅꠁꠟ। 
ꠀꠟ꠆ꠟꠣꠞ ꠊꠞꠞ ꠌꠣꠟꠞ ꠟꠣꠉꠤ ꠍꠣꠉꠟꠞ ꠞꠥꠝꠣ ꠖꠤꠀ ꠉꠤꠟꠣꠚꠞ ꠟꠣꠈꠣꠘ ꠄꠉꠣꠞꠅꠈꠣꠘ ꠐꠥꠇꠞꠣ ꠛꠣꠘꠣꠁꠟ ꠅꠁꠟ। 
ꠁꠔꠣ ꠙꠞꠔꠦꠇ ꠈꠣꠘ ꠄꠇꠁ ꠝꠣꠙꠞ ꠀꠍꠤꠟ, ꠔꠤꠡ ꠀꠔ ꠟꠣꠝ꠆ꠛꠣ ꠀꠞ ꠌꠣꠁꠞ ꠀꠔ ꠙꠣꠡ। 
ꠅꠘ ꠕꠣꠇꠤ ꠙꠣꠌ ꠐꠥꠇꠞꠣ ꠄꠇꠟꠉꠦ ꠎꠥꠠꠣ ꠖꠤꠀ ꠛꠠ ꠄꠇ ꠉꠤꠟꠣꠚ ꠛꠣꠘꠣꠁꠟꠣ। ꠀꠞ ꠛꠣꠇꠤ ꠍꠄ ꠐꠥꠇꠞꠣ ꠎꠥꠠꠣ ꠖꠤꠀ, ꠀꠞꠅꠈꠣꠘ ꠛꠠ ꠉꠤꠟꠣꠚ ꠛꠣꠘꠣꠁꠟꠣ। 
ꠙꠄꠟꠣ ꠛꠠ ꠉꠤꠟꠣꠚꠞ ꠙꠣꠡꠞ ꠄꠇ ꠇꠤꠘꠣꠞꠅ ꠙꠁꠘ꠆ꠌꠣꠡꠉꠥ ꠢꠥꠇꠞ ꠚꠥꠠ ꠟꠣꠉꠣꠁꠟꠣ, ꠀꠞ ꠖꠥꠍꠞꠣ ꠉꠤꠟꠣꠚꠅ-ꠅ ꠅꠃꠟꠣ ꠟꠣꠉꠣꠁꠟꠣ। 
ꠛꠣꠖꠦ ꠙꠤꠔꠟ ꠖꠤꠀ ꠙꠁꠘ꠆ꠌꠣꠡꠉꠥ ꠢꠥꠇ ꠛꠣꠘꠣꠁꠀ ꠢꠃ ꠢꠥꠇꠞ ꠚꠥꠠꠞ ꠝꠣꠎꠦꠖꠤ ꠢꠣꠞꠣꠁꠀ, ꠅꠃ ꠛꠠ ꠖꠥꠁꠅ ꠉꠤꠟꠣꠚ ꠄꠇꠈꠣꠘꠅ ꠎꠥꠠꠣ ꠖꠤꠟꠣ। ꠔꠦꠃ ꠁ ꠖꠥꠁꠅ ꠉꠤꠟꠣꠚ ꠝꠤꠟꠤꠀ ꠄꠇꠈꠣꠘ ꠍꠣꠘꠤ ꠅꠁꠟ। 
ꠟꠣꠟ ꠞꠋ ꠇꠞꠣ ꠝꠦꠠꠣꠞ ꠌꠣꠝꠠꠣꠖꠤ ꠄꠞ ꠃꠙꠞꠞ ꠍꠣꠘꠤ ꠛꠣꠘꠣꠁꠟ ꠅꠁꠟ, ꠛꠣꠖꠦ ꠚꠥʼꠞ ꠌꠣꠝꠠꠣꠖꠤ ꠀꠞꠅꠈꠣꠘ ꠍꠣꠘꠤ ꠔꠂꠀꠞ ꠇꠞꠤꠀ ꠄꠞ ꠃꠙꠞꠦ ꠉꠥꠞꠤ ꠖꠦꠅꠀ ꠅꠁꠟ। 
ꠛꠣꠖꠦ ꠛꠣꠛꠟꠣ ꠟꠣꠇꠠꠤꠖꠤ ꠇꠄꠈꠣꠘ ꠚ꠆ꠞꠦꠁꠝ ꠛꠣꠘꠣꠁꠟ ꠅꠁꠟ। 
ꠙꠞꠔꠦꠇ ꠚ꠆ꠞꠦꠁꠝ ꠀꠍꠤꠟ ꠟꠣꠝ꠆ꠛꠣꠄ ꠖꠡ ꠀꠔ ꠀꠞ ꠚꠣꠠꠦ ꠖꠦꠠ ꠀꠔ। 
ꠙꠞꠔꠦꠇ ꠚ꠆ꠞꠦꠁꠝꠅ ꠖꠥꠉꠥ ꠇꠞꠤ ꠙꠣꠄꠀ ꠟꠣꠉꠣꠁꠀ ꠊꠞꠞ ꠢꠇꠟ ꠚ꠆ꠞꠦꠁꠝ ꠄꠇꠟꠣꠈꠣꠘ ꠛꠣꠘꠣꠁꠟꠣ। 
ꠅꠃ ꠊꠞꠞ ꠖꠇ꠆ꠇꠤꠘ ꠉꠣꠟꠣꠞ ꠟꠣꠉꠤ ꠛꠤꠡꠈꠣꠘ ꠚ꠆ꠞꠦꠁꠝ ꠎꠥꠁꠔ ꠇꠞꠟꠣ। 
ꠁ ꠛꠤꠡꠅ ꠚ꠆ꠞꠦꠁꠝꠞ ꠙꠣꠄꠀꠞ ꠔꠟꠦ ꠌꠣꠟ꠆ꠟꠤꠡꠉꠥ ꠞꠥꠙꠣꠞ ꠌꠥꠘ꠆ꠉꠤ ꠟꠣꠉꠣꠁꠟꠣ। ꠙꠞꠔꠦꠇ ꠚ꠆ꠞꠦꠁꠝꠞ ꠖꠥꠁ ꠙꠣꠄꠀꠞ ꠔꠟꠦ ꠖꠥꠉꠥ ꠌꠥꠘ꠆ꠉꠤ ꠟꠣꠉꠣꠁꠟ ꠅꠁꠟ। 
ꠀꠟ꠆ꠟꠣꠞ ꠊꠞꠞ ꠃꠔ꠆ꠔꠞ ꠉꠣꠟꠣꠞ ꠟꠣꠉꠤꠀꠅ ꠛꠤꠡꠈꠣꠘ ꠚ꠆ꠞꠦꠁꠝ ꠎꠥꠁꠔ ꠇꠞꠟꠣ। 
ꠁ ꠙꠞꠔꠦꠇ ꠚ꠆ꠞꠦꠁꠝꠞ ꠙꠣꠄꠀꠞ ꠔꠟꠦ ꠌꠣꠟ꠆ꠟꠤꠡꠉꠥ ꠞꠥꠙꠣꠞ ꠌꠥꠘ꠆ꠉꠤ ꠟꠣꠉꠣꠁꠟꠣ। ꠄꠇꠅ ꠚ꠆ꠞꠦꠁꠝꠞ ꠔꠟꠦ ꠖꠥꠉꠥ ꠇꠞꠤ ꠌꠥꠘ꠆ꠉꠤ ꠟꠣꠉꠣꠁꠟ ꠅꠁꠟ। 
ꠀꠞ ꠙꠌꠤꠝ ꠉꠣꠟꠣꠞ ꠟꠣꠉꠤ, ꠝꠣꠘꠤ ꠈꠞ ꠉꠣꠟꠣꠞ ꠟꠣꠉꠤ ꠍꠄꠈꠣꠘ ꠚ꠆ꠞꠦꠁꠝ ꠛꠣꠘꠣꠁꠟꠣ। 
ꠀꠞ ꠈꠞꠞ ꠖꠥꠁꠅ ꠇꠥꠘꠣꠔ ꠖꠥꠈꠣꠘ ꠚ꠆ꠞꠦꠁꠝ ꠟꠣꠉꠣꠁꠟꠣ। 
ꠁ ꠖꠥꠁꠅ ꠇꠥꠘꠣꠞ ꠚ꠆ꠞꠦꠁꠝꠞꠦ ꠇꠣꠍꠣꠞ ꠚ꠆ꠞꠦꠁꠝꠞ ꠟꠉꠦ ꠔꠟꠦ-ꠃꠙꠞꠦ ꠎꠥꠠꠣ ꠖꠦꠅꠀ ꠅꠁꠟ। ꠙꠞꠔꠦꠇ ꠇꠥꠘꠣꠞ ꠖꠥꠁꠅ ꠚ꠆ꠞꠦꠁꠝꠞꠦ ꠗꠣꠞꠞ ꠚ꠆ꠞꠦꠁꠝꠞ ꠟꠉꠦ ꠛꠣꠔ꠆ꠔꠤ ꠝꠣꠞꠤꠀ ꠎꠥꠠꠣ ꠖꠦꠅꠀ ꠅꠁꠟ। 
ꠔꠦꠃ ꠀꠐꠈꠣꠘ ꠚ꠆ꠞꠦꠁꠝ ꠀꠞ ꠡꠥꠟꠉꠥ ꠞꠥꠙꠣꠞ ꠌꠥꠘ꠆ꠉꠤ ꠟꠣꠉꠟ, ꠄꠇꠅ ꠚ꠆ꠞꠦꠁꠝꠞ ꠔꠟꠦ ꠖꠥꠁꠐꠣ ꠇꠞꠤ ꠌꠥꠘ꠆ꠉꠤ ꠖꠤꠟꠣ। 
ꠛꠣꠖꠦ ꠚ꠆ꠞꠦꠁꠝꠞꠦ ꠎꠥꠠꠣ ꠖꠤꠛꠣꠞ ꠟꠣꠉꠤ ꠛꠣꠛꠟꠣ ꠟꠣꠇꠠꠤꠖꠤ ꠇꠄꠉꠥ ꠟꠣꠝ꠆ꠛꠣ ꠛꠣꠔ꠆ꠔꠤ ꠛꠣꠘꠣꠁꠟꠣ। 
ꠊꠞꠞ ꠄꠇ ꠉꠣꠟꠣꠞ ꠟꠣꠉꠤ ꠙꠣꠌꠉꠥ ꠛꠣꠔ꠆ꠔꠤ, ꠀꠞꠇ ꠉꠣꠟꠣꠞ ꠟꠣꠉꠤ ꠀꠞꠅ ꠙꠣꠌꠉꠥ, ꠀꠞ ꠙꠣꠌꠉꠥ ꠛꠣꠔ꠆ꠔꠤ ꠈꠞ ꠉꠣꠟꠣ, ꠝꠣꠘꠤ ꠙꠌꠤꠝ ꠉꠣꠟꠣꠞ ꠟꠣꠉꠤ ꠛꠣꠘꠣꠁꠟꠣ। 
ꠚ꠆ꠞꠦꠁꠝꠞ ꠝꠣꠎꠈꠣꠘꠅ ꠟꠣꠉꠣꠁꠟ ꠅꠃ ꠛꠣꠔ꠆ꠔꠤꠖꠤ ꠢꠇꠟ ꠚ꠆ꠞꠦꠁꠝꠞ ꠄꠇ ꠝꠣꠕꠣ ꠕꠣꠇꠤ ꠀꠞꠇ ꠝꠣꠕꠣ ꠀꠐꠇꠣꠁ ꠖꠤꠟꠣ। 
ꠛꠣꠖꠦ ꠁ ꠚ꠆ꠞꠦꠁꠝ ꠈꠣꠘꠣꠁꠘ ꠡꠥꠘꠣꠖꠤ ꠟꠦꠙꠤꠟꠣ। ꠀꠞ ꠛꠣꠔ꠆ꠔꠤ ꠟꠣꠉꠣꠘꠤꠞ ꠟꠣꠉꠤ ꠡꠥꠘꠣꠞ ꠇꠠꠣ ꠟꠣꠉꠣꠁꠀ, ꠛꠣꠔ꠆ꠔꠤꠞꠦꠅ ꠡꠥꠘꠣꠖꠤ ꠟꠦꠙꠤꠟꠣ। 
ꠅꠃ ꠃꠡ꠆ꠔꠣꠖ ꠇꠣꠞꠤꠉꠞ ꠅꠇꠟꠦ ꠖꠣꠝꠤ ꠡꠥꠔꠤ ꠇꠣꠙꠠꠖꠤ ꠄꠇꠈꠣꠘ ꠙꠞ꠆ꠖꠣ ꠛꠣꠘꠣꠁꠟꠣ। ꠙꠞ꠆ꠖꠣꠞ ꠃꠙꠞꠦ ꠟꠤꠟꠥꠀ, ꠛꠣꠁꠋꠉꠘꠤ, ꠟꠣꠟ ꠡꠥꠔꠣ ꠖꠤꠀ ꠇꠣꠞꠥꠛꠤ ꠅꠇꠟꠞ ꠍꠛꠤ ꠛꠣꠁꠘ ꠇꠞꠟꠣ। 
ꠁ ꠙꠞ꠆ꠖꠣ ꠐꠣꠘꠣꠘꠤꠞ ꠟꠣꠉꠤ ꠛꠣꠛꠟꠣ ꠟꠣꠇꠠꠤꠖꠤ ꠌꠣꠁꠞꠐꠣ ꠈꠥꠐꠤ ꠛꠣꠘꠣꠁꠟꠣ, ꠛꠣꠘꠣꠁꠀ ꠅꠃ ꠈꠥꠐꠤꠘ꠆ꠔꠞꠦꠅ ꠡꠥꠘꠣꠖꠤ ꠟꠦꠙꠤꠟꠣ, ꠈꠥꠐꠤꠘ꠆ꠔꠞ ꠝꠣꠕꠣꠔ ꠡꠥꠘꠣꠞ ꠇꠠꠣ ꠟꠣꠉꠣꠁꠟꠣ। ꠈꠥꠐꠤꠞ ꠔꠟꠞ ꠟꠣꠉꠤ ꠞꠥꠙꠣꠞ ꠌꠣꠁꠞꠐꠣ ꠌꠥꠘ꠆ꠉꠤ ꠛꠣꠘꠣꠁꠟ ꠅꠁꠟ। 
ꠔꠣꠝ꠆ꠛꠥꠞ ꠖꠥꠀꠞꠞ ꠟꠣꠉꠤ ꠟꠤꠟꠥꠀ, ꠛꠣꠁꠋꠉꠘꠤ, ꠟꠣꠟ ꠡꠥꠔꠣ ꠀꠞ ꠖꠣꠝꠤ ꠡꠥꠔꠤ ꠇꠣꠙꠠꠖꠤ ꠘꠇꠡꠣ ꠇꠞꠤ ꠄꠇꠈꠣꠘ ꠙꠞ꠆ꠖꠣ ꠛꠣꠘꠣꠁꠟꠣ। 
ꠁ ꠙꠞ꠆ꠖꠣꠞ ꠟꠣꠉꠤ ꠙꠣꠌꠐꠣ ꠇꠠꠣ ꠀꠞ ꠙꠣꠌꠐꠣ ꠈꠥꠐꠤ ꠛꠣꠘꠣꠁꠟ ꠅꠁꠟ। ꠈꠥꠐꠤꠞ ꠝꠣꠕꠣ ꠀꠞ ꠔꠟ ꠡꠥꠘꠣꠖꠤ ꠟꠦꠙꠣ ꠅꠁꠟ, ꠈꠥꠐꠤꠞ ꠔꠟꠞ ꠟꠣꠉꠤ ꠙꠤꠔꠟꠞ ꠙꠣꠌꠉꠥ ꠌꠥꠘ꠆ꠉꠤ ꠛꠣꠘꠣꠁꠟꠣ। 
