ꠡꠥꠝꠣꠞꠤ.
25.
ꠛꠘꠤ ꠁꠍꠞꠣꠁꠟ ꠝꠥꠀꠛ ꠖꠦꠡꠞ ꠡꠤꠐꠤꠝ ꠄꠟꠣꠇꠣꠔ ꠛꠡꠔ ꠇꠞꠟꠣ, ꠔꠣꠞꠣ ꠅꠘꠅ ꠞꠁꠀ ꠞꠁꠀ ꠝꠥꠀꠛꠤ ꠛꠦꠐꠤꠘ꠆ꠔꠞ ꠟꠉꠦ ꠎꠤꠘꠣ ꠇꠞꠣꠔ ꠟꠣꠉꠟꠣ। 
ꠢꠘꠞ ꠛꠦꠐꠤꠘ꠆ꠔꠦ ꠔꠣꠞꠣꠞ ꠖꠦꠛ-ꠖꠦꠛꠤꠞ ꠘꠣꠝꠦ ꠛꠟꠤ ꠖꠤꠛꠣꠞ ꠅꠘꠥꠡ꠆ꠐꠣꠘꠅ ꠛꠘꠤ ꠁꠍꠞꠣꠁꠟꠞꠦ ꠖꠣꠅꠔ ꠖꠤꠟꠣ, ꠀꠞ ꠄꠞꠣ ꠉꠤꠀ ꠅꠔꠣ ꠛꠦꠐꠤꠘ꠆ꠔꠞ ꠟꠉꠦ ꠈꠣꠘꠣ-ꠖꠣꠘꠣ ꠈꠣꠁꠀ ꠢꠃ ꠖꠦꠛ-ꠖꠦꠛꠤꠞ ꠙꠥꠎꠣ ꠇꠞꠟꠣ। 
ꠅꠃ ꠘꠝꠥꠘꠣꠄ ꠔꠣꠞꠣ ꠢꠘꠞ ꠙꠤꠃꠞ ꠙꠣꠠꠞ ꠛꠣꠀꠟ ꠖꠦꠛꠔꠣꠞ ꠙꠥꠎꠣ-ꠜꠇ꠆ꠔꠤ ꠖꠦꠅꠀꠔ ꠟꠣꠉꠤ ꠉꠦꠟꠣ। ꠄꠞꠖꠣꠄ ꠛꠘꠤ ꠁꠍꠞꠣꠁꠟꠞ ꠃꠙꠞꠦ ꠝꠣꠛꠥꠖꠞ ꠉꠎꠛꠞ ꠀꠉꠥꠁꠘ ꠎꠟꠤꠀ ꠃꠑꠟ। 
ꠛꠣꠖꠦ ꠝꠣꠛꠥꠖꠦ ꠝꠥꠍꠣꠞꠦ ꠇꠁꠟꠣ, “ꠔꠥꠝꠤ ꠡꠝꠣꠎꠞ ꠖꠥꠡꠤ ꠘꠦꠔꠣ ꠅꠇꠟꠞꠦ ꠗꠞꠤꠀ ꠎꠣꠘꠦ ꠝꠣꠞꠤꠟꠣꠅ, ꠀꠞ ꠅꠔꠣꠞ ꠟꠣꠡ ꠞꠂꠖꠞ ꠝꠣꠎꠦ ꠀꠘꠤꠀ ꠟꠐꠇꠣꠁ ꠕꠅ। ꠔꠦꠃ ꠛꠘꠤ ꠁꠍꠞꠣꠁꠟꠞ ꠃꠙꠞꠦ ꠕꠣꠇꠤ ꠀꠝꠣꠞ ꠢꠃ ꠟꠣꠘ꠆ꠘꠔꠤ ꠉꠎꠛ ꠢꠞꠛ।” 
ꠅꠈꠣꠘ ꠢꠥꠘꠤꠀ ꠝꠥꠍꠣꠄ ꠛꠘꠤ ꠁꠍꠞꠣꠁꠟꠞ ꠢꠣꠇꠤꠝ-ꠡꠣꠟꠤꠡ ꠅꠇꠟꠞꠦ ꠇꠁꠟꠣ, “ꠔꠥꠝꠞꠣꠞ ꠎꠤꠝ꠆ꠝꠣꠄ ꠕꠣꠇꠣ ꠎꠔ ꠝꠣꠘꠡꠦ ꠙꠤꠃꠞ ꠙꠣꠠꠞ ꠛꠣꠀꠟ ꠖꠦꠛꠔꠣꠞ ꠙꠥꠎꠣꠔ ꠡꠞꠤꠇ ꠅꠁꠍꠦ, ꠅꠔꠣ ꠢꠇ꠆ꠇꠟꠐꠤꠞꠦ ꠔꠥꠝꠞꠣ ꠎꠣꠘꠦ ꠝꠣꠞꠤꠟꠣꠅ।” 
ꠄꠞꠝꠣꠎꠦ ꠅꠟꠣ ꠅꠁꠟ, ꠝꠥꠍꠣ ꠘꠛꠤ ꠀꠞ ꠛꠘꠤ ꠁꠍꠞꠣꠁꠟꠦ ꠝꠤꠟꠤꠀ ꠎꠦꠛꠟꠣ ꠀꠟ꠆ꠟꠣꠞ ꠊꠞꠞ ꠖꠥꠀꠞꠞ ꠉꠦꠍꠦ ꠇꠣꠘ꠆ꠖꠣ-ꠇꠣꠐꠤ ꠇꠞꠞꠣ, ꠅꠃ ꠡꠝꠄ ꠔꠣꠞꠣꠞ ꠍꠣꠝꠘꠦꠖꠤ ꠛꠘꠤ ꠁꠍꠞꠣꠁꠟꠞ ꠄꠇ ꠛꠦꠐꠣꠄ ꠝꠣꠖꠤꠀꠘꠤ ꠄꠇ ꠛꠦꠐꠤꠞꠦ ꠟꠉꠦ ꠟꠁꠀ ꠇꠦꠝ꠆ꠙꠞ ꠜꠤꠔꠞꠦ ꠢꠣꠝꠣꠁꠟ। 
ꠁꠔꠣ ꠖꠦꠈꠤꠀ ꠁꠝꠣꠝ ꠢꠣꠞꠥꠘꠞ ꠘꠣꠔꠤ ꠙꠤꠘꠢꠡ ꠛꠤꠘ ꠀꠟꠤ-ꠀꠎꠞ ꠝꠎꠟꠤꠍ ꠕꠣꠇꠤ ꠃꠑꠤꠀ ꠄꠇꠈꠣꠘ ꠍꠥꠟꠚꠤ ꠀꠔꠅ ꠟꠁꠟꠣ। 
ꠟꠁꠀ ꠔꠣꠞꠣꠞ ꠈꠞꠦ ꠈꠞꠦ ꠉꠤꠀ ꠛꠘꠤ ꠁꠍꠞꠣꠁꠟꠞ ꠢꠃ ꠛꠦꠐꠣꠞ ꠔꠣꠝ꠆ꠛꠥꠔ ꠢꠣꠝꠣꠁꠀ ꠔꠣꠞ ꠀꠞ ꠢꠃ ꠛꠦꠐꠤꠞ ꠙꠦꠐꠦꠖꠤ ꠉꠣꠕꠤꠟ꠆ꠟꠣ। ꠔꠦꠃ ꠛꠘꠤ ꠁꠍꠞꠣꠁꠟꠞ ꠃꠙꠞ ꠕꠣꠇꠤ ꠀꠟ꠆ꠟꠣꠞ ꠉꠎꠛ ꠢꠞꠤꠉꠦꠟ। 
ꠅꠁꠟꠦ ꠅꠃ ꠉꠎꠛꠞ ꠝꠣꠎꠦ ꠌꠛ꠆ꠛꠤꠡ ꠀꠎꠣꠞ ꠝꠣꠘꠥꠡ ꠝꠞꠤꠉꠦꠍꠤꠟ। 
ꠅꠃ ꠡꠝꠄ ꠝꠣꠛꠥꠖꠦ ꠝꠥꠍꠣꠞꠦ ꠇꠁꠟꠣ, 
“ꠁꠝꠣꠝ ꠢꠣꠞꠥꠘꠞ ꠘꠣꠔꠤ ꠙꠤꠘꠢꠡ ꠛꠤꠘ ꠀꠟꠤ-ꠀꠎꠞ ꠛꠘꠤ ꠁꠍꠞꠣꠁꠟꠞ ꠃꠙꠞꠦ ꠕꠣꠇꠤ ꠀꠝꠣꠞ ꠉꠎꠛ ꠢꠞꠣꠁꠍꠦ। ꠛꠘꠤ ꠁꠍꠞꠣꠁꠟꠞ ꠝꠣꠎꠦ ꠀꠝꠣꠞ ꠙꠣꠅꠘꠣ ꠁꠎ꠆ꠎꠔ ꠀꠖꠣꠄ ꠇꠞꠣꠞ ꠛꠦꠙꠣꠞꠦ ꠢꠦ ꠔ ꠀꠝꠣꠞ ꠎꠣꠟꠣꠄꠃ ꠎꠟꠦꠞ। ꠄꠞꠟꠣꠉꠤ ꠀꠝꠣꠞ ꠙꠣꠅꠘꠣ ꠁꠎ꠆ꠎꠔ ꠀꠖꠣꠄ ꠇꠞꠣꠞ ꠟꠣꠉꠤ ꠝꠘꠞ ꠎꠣꠟꠣ ꠕꠣꠇꠟꠦꠅ ꠀꠝꠤ ꠔꠣꠞꠣꠞꠦ ꠀꠞ ꠝꠣꠞꠟꠣꠝ ꠘꠣ। 
ꠔꠦ ꠅꠈꠘ ꠔꠥꠝꠤ ꠔꠣꠞꠦ ꠇꠅ, ꠀꠝꠤ ꠔꠣꠞ ꠟꠣꠉꠤ ꠄꠇꠐꠣ ꠈꠣꠍ ꠡꠣꠘ꠆ꠔꠤ-ꠌꠥꠇ꠆ꠔꠤ ꠛꠅꠀꠁꠟ ꠇꠞꠍꠤ। 
ꠢꠦ ꠔꠣꠞ ꠀꠟ꠆ꠟꠣꠞ ꠙꠣꠅꠘꠣ ꠁꠎ꠆ꠎꠔꠞ ꠛꠦꠙꠣꠞꠦ ꠈꠤꠀꠟꠤ ꠅꠁꠀ ꠘꠤꠎꠞ ꠁꠌ꠆ꠍꠣꠄ ꠛꠘꠤ ꠁꠍꠞꠣꠁꠟꠞ ꠉꠥꠘꠣꠞ ꠇꠚꠞꠣ ꠀꠖꠣꠄ ꠇꠞꠣꠄ, ꠀꠝꠤꠅ ꠔꠣꠞ ꠟꠣꠉꠤ ꠅꠃ ꠡꠣꠘ꠆ꠔꠤ-ꠌꠥꠇ꠆ꠔꠤ ꠛꠅꠀꠁꠟ ꠇꠞꠍꠤ। ꠄꠞꠟꠣꠉꠤ ꠁꠝꠣꠝꠔꠤꠞ ꠙꠖ ꠢꠦ ꠀꠞ ꠔꠣꠞ ꠀꠅꠟꠣꠖꠞ ꠝꠣꠎꠦ ꠌꠤꠞꠇꠣꠟ ꠎꠣꠞꠤ ꠞꠁꠛ।” 
ꠝꠣꠖꠤꠀꠘꠤ ꠢꠃ ꠛꠦꠐꠤꠞ ꠟꠉꠦ ꠛꠘꠤ ꠁꠍꠞꠣꠁꠟꠞ ꠎꠦ ꠛꠦꠐꠣꠞꠦ ꠝꠣꠞꠣ ꠅꠁꠍꠤꠟ, ꠢꠦ ꠅꠁꠟ ꠍꠣꠟꠥꠞ ꠙꠥꠀ ꠎꠤꠝꠞꠤ, ꠢꠦ ꠔ ꠡꠤꠝꠤꠅꠘ ꠈꠣꠘ꠆ꠖꠣꠘꠞ ꠄꠇ ꠉꠥꠡ꠆ꠐꠤꠞ ꠘꠦꠔꠣ। 
ꠀꠞ ꠎꠦ ꠝꠣꠖꠤꠀꠘꠤ ꠛꠦꠐꠤꠞꠦ ꠝꠣꠞꠣ ꠅꠁꠍꠤꠟ, ꠔꠣꠁꠞ ꠘꠣꠝ ꠇꠍꠛꠤ, ꠔꠣꠁ ꠀꠍꠤꠟ ꠝꠣꠖꠤꠀꠘ ꠖꠦꠡꠞ ꠡꠥꠞ ꠘꠣꠝꠞ ꠄꠇ ꠘꠦꠔꠣꠞ ꠙꠥꠠꠤ, ꠅꠃ ꠡꠥꠞꠅ ꠅꠁꠟꠣ ꠄꠇ ꠉꠥꠡ꠆ꠐꠤꠞ ꠘꠦꠔꠣ। 
ꠄꠞꠛꠣꠖꠦ ꠝꠣꠛꠥꠖꠦ ꠝꠥꠍꠣꠞꠦ ꠇꠁꠟꠣ, 
“ꠝꠣꠖꠤꠀꠘꠤ ꠅꠇꠟꠞꠦ ꠔꠥꠝꠞꠣꠞ ꠖꠥꠡꠝꠘ ꠝꠘꠅ ꠇꠞꠤꠅ, ꠁꠔꠣꠞꠦ ꠎꠣꠘꠦ ꠝꠣꠞꠤꠟꠤꠅ। 
ꠇꠣꠞꠘ ꠙꠤꠃꠞꠞ ꠖꠦꠛꠔꠣꠞ ꠙꠥꠎꠣ ꠀꠞ ꠇꠍꠛꠤꠞ ꠛꠦꠙꠣꠞꠦ ꠚꠣꠘ꠆ꠖ ꠙꠣꠔꠣꠁꠀ ꠔꠥꠝꠞꠣꠞꠦ ꠜꠥꠟ ꠙꠕꠦ ꠘꠦꠅꠀꠄ ꠔꠣꠞꠣ ꠔꠥꠝꠞꠣꠞ ꠖꠥꠡꠝꠘ ꠛꠘꠍꠦ। ꠀꠞ ꠔꠥꠝꠤ ꠔ ꠎꠣꠘ, ꠅꠃ ꠇꠍꠛꠤ ꠀꠍꠤꠟ ꠔꠣꠞꠣꠞ ꠇꠥꠐꠥꠝ, ꠔꠣꠁ ꠔ ꠝꠣꠖꠤꠀꠘꠤ ꠄꠇ ꠡꠞ꠆ꠖꠣꠞꠞ ꠙꠥꠠꠤ। ꠙꠤꠃꠞꠞ ꠛꠣꠀꠟ ꠖꠦꠛꠔꠣꠞꠦ ꠙꠥꠎꠣ ꠇꠞꠣꠄ ꠔꠥꠝꠞꠣꠞ ꠃꠙꠞꠦ ꠎꠦꠛꠟꠣ ꠟꠣꠘ꠆ꠘꠔꠤ ꠉꠎꠛ ꠟꠣꠝꠍꠤꠟ, ꠅꠃ ꠡꠝꠄ ꠔꠣꠁꠞꠦ ꠎꠣꠘꠦ ꠝꠣꠞꠣ ꠅꠁꠍꠤꠟ।” 
