ꠟꠥꠇ.
8.
ꠛꠣꠖꠦ ꠁꠍꠣꠄ ꠅꠃ ꠛꠣꠞꠅꠎꠘ ꠍꠣꠢꠣꠛꠤꠞꠦ ꠟꠁꠀ ꠉꠣꠃꠄ ꠉꠣꠃꠄ, ꠐꠣꠃꠘꠦ ꠐꠣꠃꠘꠦ ꠊꠥꠞꠤꠀ ꠀꠟ꠆ꠟꠣꠞ ꠛꠣꠖꠡꠣꠁꠞ ꠔꠛꠟꠤꠉ ꠇꠞꠣꠔ ꠞꠁꠟꠣ। 
ꠔꠣꠞꠣꠞ ꠟꠉꠦ ꠇꠄꠎꠘ ꠛꠦꠐꠤꠘꠅ ꠀꠍꠟꠣ। ꠅꠃ ꠛꠦꠐꠤꠘ ꠎꠤꠘꠞ ꠀꠍꠞ ꠀꠞ ꠛꠃꠔ ꠎꠣꠔꠞ ꠛꠦꠝꠣꠞ ꠕꠣꠇꠤ ꠜꠣꠟꠣ ꠅꠁꠀ ꠔꠣꠘ ꠟꠉ ꠗꠞꠍꠟꠣ। ꠄꠞꠣꠞ ꠘꠣꠝ ꠅꠁꠟ: ꠝꠉꠖꠤꠟꠤꠘꠤ ꠝꠞꠤꠅꠝ, ꠄꠘ ꠉꠦꠍ ꠕꠣꠇꠤ ꠡꠣꠔꠉꠥ ꠎꠤꠘ ꠍꠣꠠꠣꠁꠟ ꠅꠁꠍꠤꠟ; 
ꠞꠣꠎꠣ ꠢꠦꠞꠥꠖꠞ ꠃꠎꠤꠞ ꠇꠥꠎꠣꠁꠞ ꠛꠃ ꠍꠥꠢꠣꠘ꠆ꠘꠣ; ꠍꠥꠍꠣꠘ꠆ꠘꠣ; ꠀꠞ ꠀꠞꠅ ꠛꠃꠔ ꠛꠦꠐꠤꠘ ꠀꠍꠟꠣ। ꠅꠃ ꠛꠦꠐꠤꠘ꠆ꠔꠦ ꠔꠣꠞꠣꠞ ꠘꠤꠎꠞ ꠍꠣꠝꠣꠘꠣ ꠖꠤꠀ ꠁꠍꠣ ꠀꠞ ꠔꠣꠘ ꠡꠣꠉꠞꠤꠖ ꠅꠇꠟꠞ ꠈꠞꠌ-ꠙꠣꠔꠤ ꠌꠣꠟꠣꠁꠔꠣ। 
ꠛꠣꠖꠦ ꠎꠦꠛꠟꠣ ꠘꠣꠘꠣꠘ ꠎꠣꠉꠣ ꠕꠣꠇꠤ ꠛꠃꠔ ꠝꠣꠘꠥꠡ ꠀꠁꠀ ꠁꠍꠣꠞ ꠉꠦꠍꠦ ꠖꠟꠣ ꠅꠁꠟꠣ, ꠅꠃ ꠡꠝꠄ ꠔꠣꠁꠘ ꠄꠇ ꠇꠤꠌ꠆ꠍꠣ ꠢꠥꠘꠣꠁꠟꠣ। 
ꠔꠣꠁꠘ ꠇꠁꠟꠣ, “ꠄꠇ ꠉꠤꠞꠡ꠆ꠔꠦ ꠗꠣꠘꠞ ꠎꠣꠟꠣ ꠛꠣꠁꠘ ꠖꠦꠅꠀꠔ ꠉꠦꠟ। ꠉꠤꠀ ꠛꠣꠁꠘ ꠖꠦꠅꠀꠞ ꠛꠣꠟꠣ ꠇꠤꠍꠥ ꠎꠣꠟꠣ ꠀꠁꠟꠞ ꠝꠣꠎꠦ ꠙꠠꠤꠉꠦꠟ, ꠝꠣꠘꠡꠦ ꠙꠣꠅꠖꠤ ꠃꠠꠤꠀ ꠁ ꠎꠣꠟꠣ ꠘꠡ꠆ꠐ ꠇꠞꠤꠟ꠆ꠟ, ꠀꠞ ꠙꠣꠈꠤꠘ꠆ꠔꠦꠅ ꠀꠁꠀ ꠈꠣꠁꠟꠤꠟ। 
ꠉꠤꠞꠡ꠆ꠔꠞ ꠇꠤꠍꠥ ꠎꠣꠟꠣ ꠢꠥꠇꠘꠣ-ꠡꠇ꠆ꠔ ꠝꠣꠐꠤꠞ ꠃꠙꠞꠦ ꠙꠠꠟ, ꠁꠔꠣꠄ ꠀꠟꠤ ꠛꠣꠞ ꠅꠁꠟꠦꠅ ꠢꠦꠡꠦ ꠞꠡ ꠘꠣ ꠙꠣꠁꠀ ꠢꠥꠇꠣꠁꠀ ꠝꠞꠤꠉꠦꠟ। 
ꠇꠤꠍꠥ ꠎꠣꠟꠣ ꠛꠘ-ꠎꠋꠟꠣꠞ ꠝꠣꠎꠦ ꠙꠠꠟ, ꠁ ꠎꠣꠟꠣꠄ ꠀꠟꠤ ꠚꠥꠐꠟꠦꠅ ꠁꠔꠣꠞꠦ ꠛꠘ-ꠎꠋꠟꠣꠄ ꠎꠣꠔꠤꠀ ꠗꠞꠟ। 
ꠅꠁꠟꠦ ꠇꠤꠍꠥ ꠎꠣꠟꠣ ꠜꠣꠟꠣ ꠎꠝꠤꠘꠅ ꠙꠠꠟ, ꠁ ꠎꠣꠟꠣꠄ ꠜꠣꠟꠣ ꠗꠣꠘ ꠅꠁꠟ, ꠀꠞ ꠄꠇ-ꠡ ꠉꠥꠘ ꠛꠦꠡꠤ ꠗꠣꠘ ꠗꠞꠟ।” ꠅꠃ ꠇꠤꠌ꠆ꠍꠣ ꠇꠁꠀꠃ ꠔꠣꠁꠘ ꠎꠥꠞꠦ ꠎꠥꠞꠦ ꠇꠁꠟꠣ, “ꠎꠣꠞ ꠇꠣꠘ ꠀꠍꠦ, ꠢꠦ ꠢꠥꠘꠃꠇ।” 
ꠡꠣꠉꠞꠤꠖ ꠅꠇꠟꠦ ꠀꠞꠎ ꠇꠞꠟꠣ, “ꠢꠥꠎꠥꠞ, ꠁ ꠇꠤꠌ꠆ꠍꠣꠞ ꠝꠣꠘꠤ ꠇꠤꠔꠣ?” 
ꠔꠣꠁꠘ ꠇꠁꠟꠣ, “ꠀꠟ꠆ꠟꠣꠞ ꠛꠣꠖꠡꠣꠁꠞ ꠉꠥꠙꠘ ꠞꠢꠁꠡ꠆ꠡ ꠎꠣꠘꠣꠞ ꠡꠥꠎꠥꠉ ꠈꠣꠟꠤ ꠔꠥꠝꠞꠣꠞꠦ ꠖꠦꠅꠀ ꠅꠁꠍꠦ, ꠅꠁꠟꠦ ꠛꠣꠇꠤ ꠝꠣꠘꠡꠞ ꠉꠦꠍꠦ ꠔ ꠁꠔꠣ ꠇꠤꠌ꠆ꠍꠣꠞ ꠟꠣꠈꠣꠘ ꠇꠁꠞꠣꠝ, ꠎꠣꠔꠦ ꠔꠣꠞꠣ ꠖꠦꠈꠤꠀꠅ ꠘꠣ ꠖꠦꠈꠦ, ꠢꠥꠘꠤꠀꠅ ꠘꠣ ꠛꠥꠎꠦ। 
“ꠔꠦ ꠁ ꠇꠤꠌ꠆ꠍꠣꠞ ꠝꠣꠘꠤ ꠅꠁꠟ, ꠁ ꠗꠣꠘꠞ ꠎꠣꠟꠣ ꠅꠁꠟ ꠀꠟ꠆ꠟꠣꠞ ꠇꠣꠟꠣꠝ। 
ꠀꠁꠟꠞ ꠝꠣꠎꠦ ꠙꠠꠣ ꠎꠣꠟꠣꠖꠤ ꠛꠥꠎꠣꠁꠟ ꠅꠁꠍꠦ, ꠎꠦꠞꠣ ꠀꠟ꠆ꠟꠣꠞ ꠇꠣꠟꠣꠝ ꠢꠥꠘꠦ, ꠛꠣꠖꠦ ꠁꠛꠟꠤꠍꠦ ꠀꠁꠀ ꠔꠣꠞꠣꠞ ꠖꠤꠟ ꠕꠣꠇꠤ ꠁꠔꠣ ꠇꠣꠠꠤꠀ ꠘꠦꠄꠉꠤ। ꠁꠛꠟꠤꠍꠦ ꠌꠣꠄ ꠘꠣ ꠝꠣꠘꠡꠦ ꠁꠝꠣꠘ ꠀꠘꠤꠀ ꠘꠣꠎꠣꠔ ꠢꠣꠍꠤꠟ ꠇꠞꠃꠇ। 
ꠀꠞ ꠢꠥꠇꠘꠣ-ꠡꠇ꠆ꠔ ꠝꠣꠐꠤꠞ ꠃꠙꠞꠦ ꠙꠠꠣ ꠎꠣꠟꠣꠖꠤ ꠛꠥꠎꠣꠁꠟ ꠅꠁꠍꠦ, ꠎꠣꠞꠣ ꠁ ꠇꠣꠟꠣꠝ ꠛꠦꠡ ꠈꠥꠡꠤ ꠅꠁꠀ ꠢꠥꠘꠦ, ꠅꠁꠟꠦ ꠇꠣꠟꠣꠝꠦ ꠔꠣꠞꠣꠞ ꠖꠤꠟꠅ ꠜꠣꠟꠣꠝꠘ꠆ꠔꠦ ꠎꠠ ꠇꠞꠦ ꠘꠣ। ꠄꠞꠖꠣꠄ ꠁ ꠁꠝꠣꠘ ꠕꠥꠠꠣ ꠇꠄꠖꠤꠘ ꠐꠤꠇꠦ, ꠇꠥꠘꠥ ꠙꠞꠤꠇ꠆ꠇꠣꠔ ꠙꠠꠟꠦꠃ ꠔꠣꠞꠣꠞ ꠁꠝꠣꠘ ꠈꠥꠀꠁꠟꠣꠄ। 
ꠛꠘ-ꠎꠋꠟꠣꠔ ꠙꠠꠣ ꠎꠣꠟꠣꠖꠤ ꠛꠥꠎꠣꠁꠟ ꠅꠁꠍꠦ, ꠎꠦꠞꠣ ꠁꠝꠣꠘꠞ ꠖꠣꠅꠔ ꠢꠥꠘꠦ, ꠅꠁꠟꠦ ꠖꠥꠘꠤꠀꠛꠤ ꠗꠣꠘ꠆ꠖꠣꠔ ꠙꠠꠤꠀ ꠗꠘ-ꠍꠣꠝꠣꠘꠣꠞ ꠟꠣꠟꠌ, ꠀꠞ ꠀꠞꠣꠝ-ꠀꠄꠄꠡꠞ ꠛꠣꠄ ꠌꠣꠁꠀ ꠁꠔꠣ ꠚꠣꠃꠞꠤꠟꠣꠄ। ꠄꠞꠖꠣꠄ ꠔꠣꠞꠣꠞ ꠎꠤꠘ꠆ꠖꠦꠉꠤꠔ ꠇꠥꠘꠥ ꠜꠣꠟꠣ ꠚꠟ ꠗꠞꠦ ꠘꠣ। 
ꠜꠣꠟꠣ ꠎꠝꠤꠘꠅ ꠙꠠꠣ ꠎꠣꠟꠣꠖꠤ ꠛꠥꠎꠣꠁꠟ ꠅꠁꠍꠦ, ꠎꠦꠞꠣ ꠢꠇ ꠀꠞ ꠍꠢꠤ ꠖꠤꠟꠦ ꠀꠟ꠆ꠟꠣꠞ ꠇꠣꠟꠣꠝ ꠢꠥꠘꠦ, ꠢꠥꠘꠤꠀ ꠘꠤꠎꠞ ꠖꠤꠟꠅ ꠜꠣꠟꠣꠝꠘ꠆ꠔꠦ ꠉꠣꠕꠤꠀ ꠞꠣꠈꠦ, ꠀꠞ ꠁꠝꠣꠘꠦ ꠝꠎꠛꠥꠔ ꠞꠁꠀ ꠎꠤꠘ꠆ꠖꠦꠉꠤꠔ ꠜꠣꠟꠣ ꠚꠟ ꠗꠞꠦ। 
“ꠇꠥꠘꠥ ꠝꠣꠘꠡꠦ ꠟꠦꠝ ꠎꠣꠟꠣꠁꠀ ꠢꠣꠞꠤ ꠌꠇꠤꠞ ꠔꠟꠦ ꠕꠄ ꠘꠤ ꠛꠣ ꠐꠥꠇꠞꠤꠖꠤ ꠉꠥꠞꠤꠟꠣꠄ ꠘꠤ? ꠘꠤꠌꠄ ꠘꠣ, ꠔꠣꠞꠣ ꠉꠣꠍꠣꠞ ꠃꠙꠞꠦ ꠕꠄ, ꠎꠣꠔꠦ ꠊꠞꠞ ꠜꠤꠔꠞꠦ ꠚꠞ ꠖꠦꠈꠣ ꠎꠣꠄ। 
ꠔꠦ ꠁꠟꠣ ꠉꠣꠁꠛꠤ ꠇꠥꠘ꠆ꠔꠣꠃ ꠘꠣꠁ ꠎꠦꠔꠣ ꠎꠣꠁꠞ ꠅꠁꠔ ꠘꠣꠄ। ꠁꠟꠣ ꠟꠥꠇꠣꠁꠟꠅ ꠇꠥꠘ꠆ꠔꠣ ꠘꠣꠁ ꠎꠦꠔꠣ ꠇꠦꠃ ꠢꠥꠘꠔ ꠘꠣꠄ ꠛꠣ ꠎꠣꠘꠔ ꠘꠣꠄ। 
ꠄꠞꠖꠣꠄ ꠔꠥꠝꠞꠣ ꠇꠤꠟꠣ ꠢꠥꠘꠞꠣꠄ ꠈꠤꠀꠟ ꠇꠞꠤꠅ, ꠎꠣꠞ ꠀꠍꠦ ꠔꠣꠞꠦ ꠀꠞꠅ ꠖꠦꠅꠀ ꠅꠁꠛ, ꠀꠞ ꠎꠣꠞ ꠘꠣꠁ, ꠔꠣꠞ ꠎꠦꠔꠣ ꠀꠍꠦ ꠛꠟꠤꠀ ꠢꠦ ꠝꠘꠦ ꠇꠞꠦꠞ, ꠅꠔꠣꠅ ꠘꠦꠅꠀ ꠅꠁꠎꠤꠛ।” 
ꠄꠞꠝꠣꠎꠦ ꠁꠍꠣꠞ ꠝꠣ ꠀꠞ ꠜꠣꠁꠀꠁꠘ ꠔꠣꠘ ꠉꠦꠍꠦ ꠀꠁꠀ ꠀꠎꠤꠟꠣ, ꠅꠁꠟꠦ ꠜꠤꠠꠞ ꠟꠣꠉꠤ ꠔꠣꠞꠣ ꠇꠣꠍꠣꠔ ꠀꠁꠔꠣ ꠙꠣꠞꠟꠣ ꠘꠣ। 
ꠔꠦꠃ ꠄꠇꠎꠘ ꠝꠣꠘꠡꠦ ꠀꠁꠀ ꠁꠍꠣꠞꠦ ꠇꠁꠟꠣ, “ꠀꠙꠘꠣꠞ ꠝꠣ ꠀꠞ ꠜꠣꠁꠀꠁꠘ ꠀꠙꠘꠣꠞ ꠟꠉꠦ ꠖꠦꠈꠣ ꠇꠞꠣꠔ ꠀꠁꠀ ꠛꠣꠞꠦ ꠃꠛꠣꠁ ꠞꠁꠍꠂꠘ।” 
ꠁꠍꠣꠄ ꠎꠥꠀꠙ ꠖꠤꠟꠣ, “ꠀꠝꠣꠞ ꠝꠣ-ꠜꠣꠁ ꠔ ꠄꠞꠣꠃ, ꠎꠦꠞꠣ ꠀꠟ꠆ꠟꠣꠞ ꠇꠣꠟꠣꠝ ꠢꠥꠘꠂꠘ ꠀꠞ ꠀꠝꠟ ꠇꠞꠂꠘ।” 
ꠄꠇꠖꠤꠘ ꠁꠍꠣ ꠀꠞ ꠔꠣꠘ ꠍꠣꠢꠣꠛꠤ ꠅꠇꠟ ꠉꠤꠀ ꠘꠣꠅꠅ ꠃꠑꠟꠣ, ꠃꠑꠤꠀ ꠔꠣꠁꠘ ꠍꠣꠢꠣꠛꠤ ꠅꠇꠟꠞꠦ ꠇꠁꠟꠣ, “ꠀꠅ, ꠀꠝꠞꠣ ꠀꠅꠞꠞ ꠢꠙꠣꠞꠅ ꠎꠣꠁ।” ꠔꠦꠃ ꠍꠣꠢꠣꠛꠤ ꠅꠇꠟꠦ ꠘꠣꠅ ꠜꠣꠡꠣꠁꠟꠣ। 
ꠘꠣꠅ ꠌꠟꠔꠤꠞ ꠝꠣꠎꠦ ꠁꠍꠣ ꠊꠥꠝꠣꠁ ꠉꠦꠟꠣ। ꠀꠈꠔꠣꠃ ꠀꠅꠞꠞ ꠝꠣꠎꠦ ꠅꠝꠘ ꠔꠥꠚꠣꠘ ꠀꠁꠟ, ꠔꠥꠚꠣꠘꠦ ꠘꠣꠅꠔ ꠙꠣꠘꠤ ꠢꠣꠝꠣꠁꠀ ꠜꠞꠤꠎꠣꠞ, ꠔꠣꠞꠣ ꠖꠦꠈꠟꠣ ꠛꠠ ꠝꠍꠤꠛꠔ ꠀꠁꠍꠦ। 
ꠍꠣꠢꠣꠛꠤ ꠅꠇꠟ ꠁꠍꠣꠞ ꠗꠣꠞꠅ ꠉꠤꠀ ꠔꠣꠘꠦ ꠢꠎꠣꠉ ꠇꠞꠤꠀ ꠇꠁꠟꠣ, “ꠢꠥꠎꠥꠞ, ꠢꠥꠎꠥꠞ, ꠀꠝꠞꠣꠘꠥ ꠝꠞꠤꠎꠤꠞꠣꠝ।” ꠁꠍꠣ ꠃꠑꠤꠀ ꠙꠣꠘꠤꠞ ꠓꠦꠃ ꠀꠞ ꠛꠣꠔꠣꠡꠞꠦ ꠗꠣꠝꠇꠤ ꠖꠤꠟꠣ। ꠟꠉꠦ ꠟꠉꠦꠃ ꠓꠦꠃ ꠀꠞ ꠔꠥꠚꠣꠘ ꠕꠣꠝꠤꠀ ꠢꠇꠟꠔꠣ ꠕꠤꠞ ꠅꠁꠉꠦꠟ। 
ꠁꠍꠣꠄ ꠔꠣꠞꠣꠞꠦ ꠇꠁꠟꠣ, “ꠅꠃ ꠅꠔꠣ ꠘꠤ ꠔꠥꠝꠞꠣꠞ ꠁꠝꠣꠘ?” ꠔꠣꠞꠣ ꠒꠞꠣꠁꠀ ꠔꠣꠁꠎ꠆ꠎꠥꠛ ꠅꠁꠀ ꠄꠇꠦ-ꠅꠁꠘ꠆ꠘꠞꠦ ꠇꠁꠟꠣ, “ꠄꠁꠘ ꠀꠍꠟꠦ ꠇꠦ, ꠖꠦꠈꠞꠣꠄ ꠘꠤ ꠛꠣꠔꠣꠡꠦ ꠀꠞ ꠙꠣꠘꠤꠄꠅ ꠔꠣꠘ ꠢꠥꠇꠥꠝ ꠝꠣꠘꠦ?” 
ꠁꠍꠣꠄ ꠔꠣꠘ ꠍꠣꠢꠣꠛꠤ ꠅꠇꠟ ꠟꠁꠀ ꠉꠣꠟꠤꠟ ꠀꠅꠞ ꠙꠣꠞ ꠅꠁꠀ ꠎꠦꠞꠣꠍꠤꠘꠤ ꠄꠟꠣꠇꠣꠔ ꠉꠦꠟꠣ। 
ꠉꠤꠀ ꠢꠣꠞꠤ ꠔꠣꠁꠘ ꠘꠣꠅ ꠕꠣꠇꠤ ꠟꠣꠝꠟꠣ, ꠅꠃ ꠡꠝꠄ ꠢꠃ ꠉꠣꠃꠞ ꠎꠤꠘꠞ ꠀꠍꠞ ꠀꠟꠣ ꠄꠇ ꠛꠦꠐꠣ ꠔꠣꠘ ꠉꠦꠍꠦ ꠀꠁꠟ। ꠎꠤꠘꠞ ꠙꠣꠟꠦ ꠀꠍꠞ ꠇꠞꠣꠄ ꠢꠦ ꠛꠃꠔ ꠖꠤꠘ ꠗꠞꠤ ꠟꠦꠝꠐꠣ ꠀꠞ ꠇꠥꠘꠥ ꠛꠣꠠꠤ-ꠊꠞꠅ ꠞꠁꠔ ꠘꠣ, ꠈꠣꠟꠤ ꠇꠛꠞꠡ꠆ꠕꠣꠘꠅ ꠞꠁꠔ। 
ꠁꠍꠣꠞꠦ ꠖꠦꠈꠤꠀꠃ ꠢꠦ ꠌꠤꠟ꠆ꠟꠣꠁꠀ ꠃꠑꠟ, ꠔꠣꠘ ꠍꠣꠝꠘꠦ ꠙꠠꠤꠀ ꠎꠥꠞꠦ ꠎꠥꠞꠦ ꠇꠁꠟ, “ꠅ ꠀꠟ꠆ꠟꠣꠞ ꠈꠣꠍ ꠝꠣꠄꠀꠞ ꠎꠘ, ꠀꠙꠘꠦ ꠇꠦꠘꠦ ꠀꠝꠣꠞ ꠁꠘꠅ ꠔꠡꠞꠤꠚ ꠀꠘꠟꠣ? ꠝꠦꠢꠦꠞꠛꠣꠘꠤ ꠇꠞꠤ ꠀꠝꠣꠞꠦ ꠍꠣꠔꠣꠁꠘ ꠘꠣ ꠎꠣꠘꠥ।” 
ꠁꠈꠣꠘ ꠇꠅꠀꠞ ꠇꠣꠞꠘ ꠅꠁꠟ, ꠁꠍꠣꠄ ꠢꠤ ꠎꠤꠘꠞꠦ ꠢꠥꠇꠥꠝ ꠖꠤꠍꠟꠣ ꠅꠃ ꠛꠦꠐꠣꠞꠦ ꠍꠣꠠꠤꠀ ꠎꠣꠅꠀꠞ ꠟꠣꠉꠤ। ꠁ ꠎꠤꠘꠦ ꠔꠣꠞꠦ ꠛꠃꠔ ꠖꠤꠘ ꠕꠣꠇꠤ ꠀꠍꠞ ꠇꠞꠍꠤꠟ, ꠛꠦꠐꠣꠞꠦ ꠒꠣꠘ꠆ꠒꠣ-ꠛꠦꠠꠤ ꠀꠞ ꠡꠤꠇꠟꠖꠤ ꠛꠣꠘ꠆ꠖꠤꠀ ꠞꠣꠈꠟꠦꠅ, ꠢꠦ ꠁꠔꠣ ꠍꠤꠠꠤꠟꠤꠔ, ꠢꠃ ꠎꠤꠘꠦ ꠔꠣꠞꠦ ꠘꠤꠞꠣꠁ ꠎꠣꠉꠣꠔ ꠘꠤꠔꠉꠤ। 
ꠁꠍꠣꠄ ꠔꠣꠞꠦ ꠎꠤꠇꠣꠁꠟꠣ, “ꠔꠞ ꠘꠣꠝ ꠇꠤꠔꠣ?” ꠢꠦ ꠇꠁꠟ, “ꠚꠃꠎ ꠙꠣꠟ” ꠇꠣꠞꠘ ꠔꠣꠞꠣ ꠛꠃꠔ ꠎꠤꠘ ꠄꠇꠟꠉꠦ ꠀꠍꠤꠟ। 
ꠔꠦꠃ ꠢꠤ ꠚꠃꠎ ꠙꠣꠟꠦ ꠁꠍꠣꠞꠦ ꠝꠤꠘꠔ-ꠇꠣꠎ꠆ꠎꠤ ꠇꠞꠤꠀ ꠇꠁꠟꠣ, ꠔꠣꠁꠘ ꠎꠣꠘꠥ ꠔꠣꠞꠣꠞꠦ ꠞꠡꠣꠔꠟꠦ ꠘꠣ ꠉꠣꠠꠂꠘ। 
ꠢꠤꠘꠅ ꠙꠣꠠꠞ ꠄꠇ ꠉꠣꠟꠣꠔ ꠛꠠ ꠄꠇ ꠡꠥꠅꠞꠞ ꠙꠣꠟ ꠀꠍꠤꠟ। ꠚꠃꠎ ꠙꠣꠟꠦ ꠔꠣꠘꠞꠦ ꠝꠤꠘꠔ ꠇꠞꠤꠀ ꠇꠁꠟꠣ, ꠔꠣꠞꠣꠞꠦ ꠢꠃ ꠡꠥꠅꠞꠞ ꠜꠤꠔꠞꠦ ꠢꠣꠝꠣꠘꠤꠞ ꠁꠎꠣꠎꠔ ꠖꠤꠔꠣ। ꠔꠣꠁꠘ ꠁꠎꠣꠎꠔ ꠖꠤꠟꠣ। 
ꠅꠃ ꠔꠣꠞꠣ ꠢꠤ ꠛꠦꠐꠣꠞꠦ ꠍꠣꠠꠤꠀ ꠡꠥꠅꠞꠞ ꠜꠤꠔꠞꠦ ꠉꠤꠀ ꠢꠣꠝꠣꠁꠟ, ꠄꠔꠦ ꠡꠥꠅꠞꠞ ꠙꠣꠟ ꠙꠣꠠꠞ ꠓꠣꠟꠦꠖꠤ ꠖꠃꠠꠤꠀ ꠉꠤꠀ ꠀꠅꠞꠞ ꠙꠣꠘꠤꠔ ꠛꠥꠠꠤꠀ ꠝꠞꠟꠣ। 
ꠁꠔꠣ ꠖꠦꠈꠤꠀ ꠡꠥꠅꠞꠞ ꠞꠣꠈꠣꠟ ꠅꠇꠟ ꠖꠃꠠꠤꠀ ꠉꠤꠀ ꠐꠣꠃꠘꠅ ꠀꠞ ꠉꠣꠃꠄ ꠉꠣꠃꠄ ꠈꠛꠞ ꠖꠤꠟ। 
ꠈꠛꠞ ꠙꠣꠁꠀ ꠌꠣꠁꠞꠅꠛꠣꠄ ꠕꠘꠦ ꠝꠣꠘꠥꠡ ꠀꠁꠟꠣ, ꠀꠁꠀ ꠖꠦꠈꠟꠣ, ꠎꠦ ꠛꠦꠐꠣꠞ ꠟꠉ ꠕꠣꠇꠤ ꠚꠃꠎ ꠙꠣꠟ ꠛꠣꠞ ꠅꠁꠀ ꠉꠦꠍꠂꠘ, ꠢꠦ ꠙꠥꠞꠣꠙꠥꠞ ꠜꠣꠟꠣ ꠅꠁꠀ ꠇꠣꠙꠠ-ꠌꠥꠙꠠ ꠚꠤꠘ꠆ꠖꠤꠀ ꠁꠍꠣꠞ ꠙꠣꠅꠞ ꠇꠣꠘ꠆ꠖꠣꠔ ꠛꠁꠞꠁꠍꠦ। ꠖꠦꠈꠤꠀ ꠔꠣꠞꠣ ꠌꠝꠇꠤ ꠉꠦꠟꠣ। 
ꠀꠞ ꠅꠃ ꠊꠐꠘꠣ ꠊꠐꠤꠔꠦ ꠎꠦꠞꠣ ꠖꠦꠈꠍꠤꠟ, ꠔꠣꠞꠣ ꠢꠇꠟ ꠝꠣꠘꠡꠞꠦ ꠢꠥꠘꠣꠁꠟꠣ, ꠁ ꠛꠦꠐꠣ ꠇꠤꠟꠣ ꠜꠣꠟꠣ ꠅꠁꠍꠦ। 
ꠢꠥꠘꠤꠀ ꠎꠦꠞꠣꠍꠤꠘꠤ ꠄꠟꠣꠇꠣꠞ ꠢꠇꠟ ꠝꠣꠘꠥꠡ ꠒꠞꠣꠁꠉꠦꠟꠣ। ꠒꠞꠞ ꠌꠥꠐꠦ ꠔꠣꠞꠣ ꠁꠍꠣꠞꠦ ꠝꠤꠘꠔ-ꠇꠣꠎ꠆ꠎꠤ ꠇꠞꠤꠀ ꠇꠁꠟꠣ, ꠔꠣꠁꠘ ꠔꠣꠞꠣꠞ ꠉꠦꠍ ꠕꠣꠇꠤ ꠔꠡꠞꠤꠚ ꠘꠤꠔꠣꠉꠤ। ꠔꠦꠃ ꠁꠍꠣ ꠘꠣꠅꠅ ꠃꠑꠤꠀ ꠢꠤꠞꠛꠣꠞ ꠉꠣꠟꠤꠟꠅ ꠀꠁꠟꠣ। 
ꠅꠁꠟꠦ ꠎꠦ ꠛꠦꠐꠣꠞꠦ ꠎꠤꠘꠦ ꠗꠞꠍꠤꠟ, ꠢꠦ ꠀꠞꠎ ꠇꠞꠟ ꠔꠣꠘ ꠟꠉꠦ ꠞꠁꠛꠣꠞ ꠟꠣꠉꠤ। ꠁꠍꠣꠄ ꠔꠣꠞꠦ ꠅꠈꠣꠘ ꠇꠁꠀ ꠛꠣꠠꠤꠔ ꠙꠣꠑꠣꠁ ꠖꠤꠟꠣ, 
ꠇꠁꠟꠣ, “ꠔꠥꠝꠤ ꠔꠥꠝꠣꠞ ꠛꠣꠠꠤꠔ ꠎꠣꠅ, ꠀꠞ ꠀꠟ꠆ꠟꠣꠄ ꠔꠥꠝꠣꠞ ꠟꠣꠉꠤ ꠎꠦ ꠇꠥꠖꠞꠔꠤ ꠇꠣꠝ ꠇꠞꠍꠂꠘ, ꠅꠔꠣ ꠉꠤꠀ ꠇꠅ।” ꠔꠦꠃ ꠢꠦ ꠉꠦꠟꠉꠤ, ꠉꠤꠀ ꠐꠣꠃꠘꠞ ꠢꠇꠟ ꠝꠣꠘꠡꠞꠦ ꠎꠣꠘꠣꠁꠟ, ꠁꠍꠣꠄ ꠔꠣꠞ ꠟꠣꠉꠤ ꠅꠔ ꠛꠠ ꠇꠣꠝ ꠇꠞꠍꠂꠘ। 
ꠁꠍꠣ ꠉꠣꠟꠤꠟꠅ ꠀꠁꠀ ꠢꠣꠞꠟꠦ ꠢꠤꠘꠞ ꠝꠣꠘꠡꠦ ꠈꠥꠡꠤ ꠅꠁꠀ ꠔꠣꠘꠞꠦ ꠇꠛꠥꠟ ꠇꠞꠟꠣ, ꠔꠣꠞꠣ ꠔꠣꠘ ꠟꠣꠉꠤ ꠛꠣꠞ ꠌꠣꠅꠀꠔ ꠀꠍꠤꠟ। 
ꠅꠃ ꠡꠝꠄ ꠎꠣꠄꠁꠞ ꠘꠣꠝꠦ ꠝꠍꠤꠖ ꠇꠝꠤꠐꠤꠞ ꠄꠇ ꠝꠔꠟ꠆ꠟꠤ ꠀꠁꠀ ꠁꠍꠣꠞ ꠙꠣꠅ-ꠅ ꠙꠠꠤꠀ ꠝꠤꠘꠔ ꠟꠣꠉꠣꠁꠟꠣ, ꠢꠥꠎꠥꠞꠞꠦ ꠔꠣꠘ ꠛꠣꠠꠤꠔ ꠘꠤꠛꠣꠞ ꠟꠣꠉꠤ। 
ꠇꠣꠞꠘ ꠔꠣꠘ ꠄꠇꠝꠣꠔ꠆ꠞ ꠙꠥꠠꠤ ꠍꠞꠈꠣꠔꠅ ꠀꠍꠤꠟ, ꠙꠥꠠꠤꠞ ꠛꠄꠅꠡ ꠛꠣꠞꠅ ꠛꠍꠞ। ꠁꠍꠣ ꠎꠦꠛꠟꠣ ꠅꠃ ꠛꠣꠠꠤꠔ ꠎꠣꠁꠛꠣꠞ ꠟꠣꠉꠤ ꠞꠅꠀꠘꠣ ꠖꠤꠟꠣ, ꠝꠣꠘꠡꠦ ꠀꠁꠀ ꠔꠣꠘ ꠌꠣꠁꠞꠅꠛꠣꠄ ꠜꠤꠠ ꠇꠞꠤꠀ ꠑꠦꠟꠣꠑꠦꠟꠤ ꠟꠣꠉꠣꠁꠟꠣ। 
ꠜꠤꠠꠞ ꠝꠣꠎꠦ ꠄꠇ ꠛꠦꠐꠤ ꠝꠣꠘꠥꠡꠅ ꠀꠍꠟꠣ, ꠄꠁꠘ ꠛꠣꠞꠅ ꠛꠍꠞ ꠗꠞꠤꠀ ꠝꠣꠡꠤꠇ ꠛꠦꠝꠣꠞꠤ। ꠔꠣꠘ ꠢꠇꠟ ꠗꠘ-ꠍꠣꠝꠣꠘꠣ ꠒꠣꠇ꠆ꠔꠞꠞ ꠔꠟꠦ ꠈꠥꠀꠁꠀꠅ ꠜꠣꠟꠣ ꠅꠁꠔꠣ ꠙꠣꠞꠍꠂꠘ ꠘꠣ। 
ꠔꠣꠁꠘ ꠁꠍꠣꠞ ꠈꠞꠦꠖꠤ ꠀꠁꠀ ꠁꠍꠣꠞ ꠌꠣꠖ꠆ꠖꠞꠞ ꠇꠥꠘꠣꠔ ꠍꠅꠀꠞ ꠟꠉꠦ ꠟꠉꠦꠃ ꠔꠣꠘ ꠛꠦꠝꠣꠞ ꠇꠝꠤꠉꠦꠟ। 
ꠔꠦꠃ ꠁꠍꠣꠄ ꠎꠤꠇꠣꠁꠟꠣ, “ꠀꠝꠣꠞꠦ ꠇꠦ ꠍꠁꠟ?” ꠇꠦꠃ ꠡ꠆ꠛꠤꠇꠣꠞ ꠘꠣ ꠇꠞꠣꠄ ꠙꠤꠔꠞ ꠀꠞ ꠔꠣꠘ ꠟꠉꠞ ꠝꠣꠘꠡꠦ ꠁꠍꠣꠞꠦ ꠇꠁꠟꠣ, “ꠢꠥꠎꠥꠞ, ꠀꠙꠘꠣꠞ ꠌꠣꠁꠞꠅꠛꠣꠄ ꠇꠔ ꠝꠣꠘꠡꠦ ꠑꠦꠟꠣꠑꠦꠟꠤ ꠇꠞꠤꠀ ꠀꠙꠘꠣꠞ ꠉꠣ’ꠔ ꠟꠣꠉꠦꠞ।” 
ꠅꠁꠟꠦ ꠁꠍꠣꠄ ꠇꠁꠟꠣ, “ꠇꠦꠃ ꠀꠝꠣꠞꠦ ꠍꠁꠍꠦ, ꠇꠣꠞꠘ ꠀꠝꠤ ꠛꠥꠎꠞꠣꠝ, ꠀꠝꠣꠞ ꠜꠤꠔꠞ ꠕꠣꠇꠤ ꠉꠣꠁꠛꠤ ꠛꠟ ꠛꠣꠞ ꠅꠁꠍꠦ।” 
ꠅꠃ ꠛꠦꠐꠤꠄ ꠎꠦꠛꠟꠣ ꠖꠦꠈꠟ ꠗꠞꠣ ꠙꠠꠤꠉꠦꠍꠦ, ꠔꠣꠁ ꠇꠣꠙꠤ ꠇꠣꠙꠤ ꠁꠍꠣꠞ ꠍꠣꠝꠘꠦ ꠀꠁꠀ ꠔꠣꠘ ꠙꠣꠅ-ꠅ ꠙꠠꠤꠀ ꠢꠇꠟꠞ ꠍꠣꠝꠘꠦꠃ ꠇꠁꠟ, ꠇꠦꠘꠦ ꠔꠣꠁ ꠁꠍꠣꠞꠦ ꠍꠁꠍꠤꠟ ꠀꠞ ꠇꠤꠟꠣꠘ ꠟꠉꠦ ꠟꠉꠦꠃ ꠜꠣꠟꠣ ꠅꠁꠉꠦꠍꠦ। 
ꠁꠍꠣꠄ ꠛꠦꠐꠤꠞꠦ ꠇꠁꠟꠣ, “ꠝꠣꠁ ꠉ, ꠔꠥꠝꠤ ꠄꠇꠤꠘ ꠇꠞꠍ ꠇꠞꠤ ꠜꠣꠟꠣ ꠅꠁꠍ। ꠅꠈꠘ ꠡꠣꠘ꠆ꠔꠤꠄ ꠛꠣꠠꠤꠔ ꠎꠣꠅ।” 
ꠁꠍꠣꠄ ꠅꠔꠣ ꠝꠣꠔꠤꠞꠣ, ꠅꠝꠘ ꠡꠝꠄ ꠝꠍꠤꠖꠞ ꠝꠔꠟ꠆ꠟꠤꠞ ꠛꠣꠠꠤ ꠕꠣꠇꠤ ꠈꠛꠞꠤꠀ ꠀꠁꠀ ꠔꠣꠘꠞꠦ ꠇꠁꠟ, “ꠍꠣꠛ, ꠀꠙꠘꠣꠞ ꠙꠥꠠꠤ ꠖꠥꠘꠤꠀ ꠕꠣꠇꠤ ꠉꠦꠍꠂꠘꠉꠤ, ꠔꠦ ꠢꠥꠎꠥꠞꠞꠦ ꠀꠞ ꠇꠡ꠆ꠐ ꠖꠤꠛꠣꠞ ꠇꠣꠝ ꠘꠣꠁ।” 
ꠁꠈꠣꠘ ꠢꠥꠘꠤꠀ ꠁꠍꠣꠄ ꠇꠁꠟꠣ, “ꠒꠞꠣꠁꠅ ꠘꠣ, ꠈꠣꠟꠤ ꠄꠇꠤꠘ ꠇꠞꠅ। ꠖꠦꠈꠛꠣꠄꠘꠦ, ꠔꠣꠁ ꠜꠣꠟꠣ ꠅꠁꠎꠤꠛ।” 
ꠁꠍꠣ ꠢꠃ ꠛꠣꠠꠤꠔ ꠉꠦꠟꠣ, ꠉꠤꠀ ꠙꠤꠔꠞ, ꠢꠣꠘ꠆ꠘꠣꠘ, ꠁꠀꠇꠥꠛ ꠀꠞ ꠙꠥꠠꠤꠞ ꠝꠣ-ꠛꠣꠚ ꠍꠣꠠꠣ ꠅꠁꠘ꠆ꠘ ꠇꠦꠃꠞꠞꠦ ꠊꠞꠞ ꠜꠤꠔꠞꠦ ꠢꠣꠝꠣꠁꠔꠦ ꠖꠤꠟꠣ ꠘꠣ। 
ꠢꠇꠟꠦ ꠎꠦꠛꠟꠣ ꠙꠥꠠꠤꠞ ꠟꠣꠉꠤ ꠇꠣꠘ꠆ꠖꠣ-ꠇꠣꠐꠤ ꠀꠞ ꠀꠢꠣꠎꠣꠞꠤ ꠇꠞꠞꠣ, ꠅꠃ ꠡꠝꠄ ꠁꠍꠣꠄ ꠇꠁꠟꠣ, “ꠇꠣꠘ꠆ꠖꠤꠅ ꠘꠣ ꠞꠦ, ꠔꠣꠁ ꠔ ꠝꠞꠍꠦ ꠘꠣ, ꠊꠥꠝꠣꠞ।” 
ꠁꠈꠣꠘ ꠢꠥꠘꠤꠀ ꠔꠣꠞꠣ ꠔꠣꠘꠞꠦ ꠍꠤꠠꠣꠁꠟꠣ। ꠔꠣꠞꠣ ꠢꠇꠟꠦꠃ ꠎꠣꠘꠔ ꠙꠥꠠꠤ ꠝꠞꠤꠉꠦꠍꠦ। 
ꠔꠦꠃ ꠁꠍꠣꠄ ꠙꠥꠠꠤꠞ ꠀꠔꠅ ꠗꠞꠤꠀ ꠒꠣꠇ ꠖꠤꠟꠣ, “ꠝꠣꠁ ꠉ, ꠃꠑꠅ।” 
ꠟꠉꠦ ꠟꠉꠦꠃ ꠙꠥꠠꠤꠞ ꠎꠣꠘ ꠚꠤꠞꠔ ꠀꠁꠟ। ꠔꠣꠁ ꠃꠑꠤꠀ ꠛꠁꠉꠦꠟ। ꠁꠍꠣꠄ ꠇꠁꠟꠣ, ꠙꠥꠠꠤꠞꠦ ꠇꠥꠘ꠆ꠔꠣ ꠈꠣꠁꠛꠣꠞ ꠖꠤꠔꠣ। 
ꠙꠥꠠꠤꠞ ꠝꠣ-ꠛꠣꠚ ꠄꠇ꠆ꠇꠦꠞꠦ ꠔꠣꠁꠎ꠆ꠎꠥꠛ ꠛꠘꠤꠉꠦꠟꠣ। ꠛꠣꠖꠦ ꠁꠍꠣꠄ ꠇꠁꠟꠣ, “ꠢꠥꠘꠅ, ꠁꠔꠣ ꠇꠦꠃꠞꠞꠦ ꠢꠥꠘꠣꠁꠅ ꠘꠣ।” 
