ꠖꠥꠍꠞꠣ-ꠛꠄꠀꠘꠤ.
32.
ꠅ ꠀꠍꠝꠣꠘ, ꠇꠣꠘ ꠙꠣꠔꠤꠀ ꠢꠥꠘꠅ ꠀꠝꠤ ꠎꠦꠔꠣ ꠉꠣꠁ, ꠅ ꠎꠝꠤꠘ, ꠔꠥꠝꠤꠅ ꠢꠥꠘꠅ ꠀꠝꠤ ꠎꠣ ꠛꠣꠔꠣꠁ। 
ꠀꠝꠣꠞ ꠔꠣꠟꠤꠝ ꠟꠣꠝꠃꠇ ꠝꠦꠊꠞ ꠚꠥꠐꠣꠞ ꠟꠣꠈꠣꠘ, ꠈꠥꠀꠞ ꠝꠔꠘ ꠙꠠꠃꠇ ꠀꠝꠣꠞ ꠝꠥꠈꠞ ꠛꠄꠀꠘ। ꠈꠦꠍꠝꠣ ꠊꠣꠡꠞ ꠃꠙꠞꠦ ꠚꠥꠐꠣ ꠚꠥꠐꠣ ꠝꠦꠊ ꠅꠁꠀ ꠙꠠꠃꠇ, ꠘꠄꠀ ꠌꠦꠞꠣ ꠉꠣꠍꠞ ꠃꠙꠞꠦ ꠡꠣꠘ꠆ꠔꠤꠞ ꠝꠦꠊ ꠅꠁꠀ ꠟꠣꠝꠃꠇ। 
ꠀꠝꠤ ꠔ ꠄꠟꠣꠘ ꠇꠞꠝꠥ ꠀꠝꠣꠞ ꠝꠣꠛꠥꠖꠞ ꠘꠣꠝ, ꠔꠥꠝꠞꠣꠅ ꠉꠣꠁꠅ ꠀꠟ꠆ꠟꠣꠞ ꠝꠢꠤꠝꠣ ꠉꠣꠘ। 
ꠔꠣꠁꠘꠃ ꠔ ꠀꠡꠞꠄ ꠐꠤꠟ꠆ꠟꠣ, ꠘꠤꠈꠥꠔ ꠔꠣꠘ ꠇꠣꠝ, ꠢꠇ-ꠢꠣꠍꠣ ꠔꠣꠘ ꠙꠕ ꠡꠑꠤꠇ ꠔꠣꠝꠣꠝ। ꠍꠟ-ꠌꠔꠥꠞꠤ ꠘꠣꠁ ꠔꠣꠘ, ꠢꠇ-ꠢꠣꠟꠣꠟ ꠀꠍꠦ ꠡꠞ꠆ꠛꠖꠣ, ꠢꠇ ꠁꠘꠍꠣꠚ ꠙꠞꠦꠎꠉꠣꠞꠤ ꠀꠍꠦ ꠡꠔꠔꠣ। 
ꠔꠣ-ꠅ ꠔꠣꠘ ꠈꠛꠤꠍ ꠛꠘ꠆ꠖꠣꠄ ꠇꠞꠍꠦ ꠛꠦꠁꠝꠣꠘꠤ, ꠖꠤꠟꠞ ꠈꠣꠞꠣꠙꠤꠄ ꠔꠣꠞꠣ ꠛꠘꠍꠦ ꠇꠟꠋꠇꠤꠘꠤ। 
ꠢꠣꠄꠞꠦ ꠀꠝ꠆ꠝꠇ ꠘꠣꠖꠣꠘ, ꠢꠣꠄꠞꠦ ꠛꠦꠀꠈꠟ, ꠅꠃꠘꠤ ꠔꠥꠝꠞꠣ ꠛꠖꠟꠣ ꠖꠤꠟꠣꠄ, ꠝꠣꠛꠥꠖꠞ ꠖꠣꠘꠞ? ꠔꠣꠁꠘꠦꠃ ꠔꠥꠝꠞꠣꠞ ꠙꠄꠖꠣ ꠇꠞꠞꠣ ꠙꠞꠅꠀꠞ ꠖꠤꠉꠣꠞ ꠘꠤ? ꠛꠅꠀꠁꠟ ꠇꠞꠟꠣ ꠔꠥꠝꠞꠣꠞ ꠁꠍꠞꠣꠁꠟ ꠎꠣꠔꠤ। 
ꠁꠀꠖ ꠇꠞꠅ ꠔꠥꠝꠞꠣ ꠢꠃ ꠀꠉꠞ ꠀꠝꠟꠞ ꠝꠣꠔ, ꠝꠘꠅ ꠞꠣꠈꠅ ꠇꠤꠔꠣ ꠅꠁꠍꠤꠟ ꠙꠥꠞꠣꠘ ꠎꠝꠣꠘꠣꠔ। ꠛꠣꠚ-ꠖꠣꠖꠣꠞꠦ ꠎꠤꠇꠣꠞ ꠇꠞꠤ ꠁꠔꠤꠢꠣꠡ ꠢꠥꠘꠅ, ꠛꠥꠠꠣ-ꠛꠥꠠꠤꠞ ꠝꠥꠈ ꠕꠣꠇꠤ ꠢꠇꠟꠔꠣ ꠎꠣꠘꠅ। 
ꠀꠟ꠆ꠟꠣꠔꠣꠟꠣꠄ ꠖꠤꠟꠣ ꠎꠦꠛꠟꠣ ꠎꠝꠤꠘ ꠛꠣꠐꠤꠀ, ꠘꠣꠘꠣꠘ ꠎꠣꠔꠤꠞꠦ ꠖꠤꠟꠣ ꠜꠣꠉ-ꠛꠣꠐꠥꠞꠣ ꠇꠞꠤꠀ। ꠛꠘꠤ ꠁꠍꠞꠣꠁꠟꠞ ꠙꠞꠤꠝꠣꠘ ꠔ ꠎꠣꠘꠣ ꠀꠍꠤꠟ ꠔꠣꠘ, ꠄꠞꠣꠞ ꠅꠋꠡ ꠀꠟꠉꠣꠁ ꠕꠁꠀ ꠛꠣꠇꠤ ꠇꠞꠟꠣ ꠖꠣꠘ। 
ꠝꠣꠛꠥꠖꠞ ꠈꠣꠍ ꠡꠝ꠆ꠙꠔ꠆ꠔꠤ ꠔ ꠔꠣꠘ ꠘꠤꠎꠞ ꠙ꠆ꠞꠎꠣ, ꠁꠀꠇꠥꠛ ꠛꠋꠡ ꠁꠍꠞꠣꠁꠟ ꠎꠣꠔꠤ ꠀꠙꠘ ꠍꠣꠝꠣꠘꠣ। 
ꠔꠣꠞꠣꠞꠦ ꠔꠣꠁꠘ ꠔꠥꠇꠣꠁ ꠙꠣꠁꠟꠣ ꠝꠞꠥꠜꠥꠝꠤꠞ ꠖꠦꠡꠅ, ꠘꠤꠞꠣꠁ-ꠘꠤꠞ꠆ꠎꠘ ꠖꠦꠡ ꠀꠞ ꠛꠣꠊ-ꠡꠤꠋꠢꠞ ꠉꠞ꠆ꠎꠘꠅ। ꠇꠥꠖꠞꠔꠤ ꠒꠣꠈꠘꠣꠖꠤ ꠊꠥꠞꠤꠀ ꠎꠔꠘ ꠇꠞꠤꠟꠣ, ꠌꠈꠥꠞ ꠝꠘꠤꠞ ꠟꠣꠈꠣꠘꠃ ꠔꠣꠞꠣꠞꠦ ꠛꠣꠌꠣꠁꠟꠣ। 
ꠌꠤꠟꠦ ꠎꠦꠟꠣ ꠘꠤꠎꠞ ꠛꠣꠖꠣꠞ ꠛꠣꠁꠌ꠆ꠌꠣꠞꠦ ꠘꠣꠌꠣꠄ, ꠀꠡ꠆ꠔꠦ ꠀꠡ꠆ꠔꠦ ꠃꠠꠤ ꠃꠠꠤ ꠒꠣꠈꠘꠣꠞꠦ ꠟꠣꠠꠣꠄ, ꠒꠣꠈꠘꠣ ꠝꠦꠟꠤꠀ ꠛꠣꠁꠌ꠆ꠌꠣꠁꠘꠞꠦ ꠃꠙꠞꠦ ꠔꠥꠟꠦ, ꠔꠥꠟꠤꠀ ꠢꠣꠞꠤ ꠃꠠꠣꠟ ꠖꠤꠀ ꠟꠁꠀ ꠟꠁꠀ ꠊꠥꠞꠦ, 
ꠝꠣꠛꠥꠖꠦ ꠄꠇꠟꠣ ꠅꠃꠟꠣ ꠇꠞꠤ ꠔꠣꠞꠣꠞꠦ ꠘꠤꠟꠣ, ꠇꠥꠘꠥꠎꠣꠔꠞ ꠖꠦꠛ-ꠖꠦꠛꠤ ꠔꠣꠘ ꠟꠉꠦ ꠀꠍꠤꠟ ꠘꠣ। 
ꠙꠣꠠꠦ ꠙꠣꠠꠦ ꠃꠠꠣꠁ ꠃꠠꠣꠁ ꠘꠤꠟꠣ ꠔꠣꠞꠣꠞꠦ, ꠙꠣꠠꠤꠀ ꠖꠦꠡꠞ ꠖꠈꠟ ꠖꠤꠟꠣ ꠛꠘꠤ ꠁꠍꠞꠣꠁꠟꠞꠦ। ꠈꠦꠔꠞ ꠜꠣꠟꠣ ꠚꠡꠟ ꠖꠤꠟꠣ ꠈꠣꠁꠛꠣꠞ ꠟꠣꠉꠤ, ꠙꠣꠠꠤꠀ ꠌꠣꠇꠞ ꠝꠃ ꠈꠣꠛꠣꠁꠟꠣ ꠚꠣꠐꠣ-ꠌꠤꠙꠣ ꠕꠣꠇꠤ। ꠈꠣꠛꠣꠁꠟꠣ ꠝꠣꠟꠤꠇꠦ ꠎꠄꠔꠥꠘꠞ ꠔꠦꠟ, ꠟꠥꠀꠞ ꠟꠣꠈꠣꠘ ꠡꠇ꠆ꠔ ꠝꠣꠐꠤꠔ ꠔꠦꠟ ꠚꠟꠤ ꠉꠦꠟ। 
ꠈꠣꠛꠣꠁꠟꠣ ꠔꠣꠞꠣꠞꠦ ꠔꠣꠁꠘ ꠉꠞꠥꠞ ꠖꠥꠗꠞ ꠖꠁ, ꠍꠣꠉꠟ-ꠝꠦꠠꠣꠞ ꠖꠥꠗꠅ ꠈꠣꠁꠟꠣ ꠎꠣꠘꠤꠅ ꠘꠤꠌ꠆ꠌꠄ। ꠝꠥꠐꠣ-ꠔꠣꠎꠣ ꠝꠦꠠꠣꠞ ꠉꠥꠡ꠆ꠔ ꠈꠣꠁꠟꠣ ꠝꠎꠣ ꠇꠞꠤ, ꠛꠣꠡꠘ ꠖꠦꠡꠞ ꠉꠞꠥ-ꠈꠡꠤ ꠈꠣꠁꠟꠣ ꠞꠥꠐꠤꠖꠤ। ꠔꠣꠎꠣ-ꠙꠥꠡ꠆ꠐ ꠉꠝꠞ ꠞꠥꠐꠤ ꠀꠋꠉꠥꠞꠞ ꠡꠞꠛꠔ, ꠒꠦꠝꠖꠤ ꠃꠑꠣ ꠀꠋꠉꠥꠞ ꠅꠁꠟ ꠀꠟ꠆ꠟꠣꠞ ꠘꠤꠀꠝꠔ। 
ꠛꠣꠖꠦ ꠔꠣꠞꠣ ꠟꠣꠕ ꠝꠣꠞꠤꠟꠣ ꠙꠦꠐꠟꠣ ꠛꠘꠤꠀ, ꠛꠘꠤ ꠁꠍꠞꠣꠁꠟꠦ ꠟꠣꠕ ꠝꠣꠞꠟꠣ ꠔꠣꠞꠣꠞ ꠙꠣꠅ ꠖꠤꠀ। ꠈꠣꠁꠀ ꠈꠣꠁꠀ ꠙꠦꠐ ꠚꠥꠟꠣꠁꠀ ꠝꠣꠞꠟ ꠅꠈꠘ ꠟꠣꠕ, ꠚꠣꠃꠞꠤꠟꠤꠟ ꠢꠃ ꠀꠟ꠆ꠟꠣꠞꠦ ꠎꠦꠁꠘ ꠖꠤꠟꠣ ꠜꠣꠔ। ꠙꠄꠖꠣ ꠇꠞꠞꠣ ꠀꠟ꠆ꠟꠣꠞ ꠟꠉ ꠔꠣꠞꠣ ꠍꠣꠠꠤ ꠖꠤꠟ, ꠀꠡꠞꠄ ꠐꠤꠟ꠆ꠟꠣ ꠀꠟ꠆ꠟꠣꠞꠦ ꠔꠣꠞꠣ ꠢꠥꠞꠥ ꠝꠘꠅ ꠇꠞꠟ। 
ꠖꠦꠛ-ꠖꠦꠛꠤꠞ ꠙꠥꠎꠣ ꠇꠞꠤꠀ ꠎꠣꠟꠣꠁꠟ ꠀꠉꠥꠁꠘ, ꠄꠇ ꠀꠟ꠆ꠟꠣ ꠍꠣꠠꠤꠀ ꠔꠣꠞꠣ ꠜꠎꠤꠟ ꠢꠉꠥꠁꠘ। ꠉꠥꠍꠣꠞ ꠀꠉꠥꠁꠘ ꠎꠣꠟꠣꠁꠟ ꠔꠣꠘ ꠀꠞꠡꠞ ꠝꠣꠎꠦ, ꠝꠥꠞ꠆ꠔꠤ ꠙꠥꠎꠣ ꠊꠤꠘ ꠇꠞꠂꠘ ꠝꠢꠣꠘ ꠀꠟ꠆ꠟꠣ ꠙꠣꠇꠦ। 
ꠜꠥꠔꠞ ꠘꠣꠝꠦ ꠛꠟꠤ ꠖꠤꠟ ꠔꠣꠘꠞꠦ ꠍꠣꠠꠤꠀ, ꠜꠥꠔ ꠔ ꠇꠥꠘꠥ ꠀꠟ꠆ꠟꠣ ꠘꠣꠄ ꠔꠣ-ꠅ ꠙꠣꠁꠟ ꠙꠥꠎꠣ। ꠘꠄꠀ ꠘꠄꠀ ꠖꠦꠛꠔꠣ ꠎꠦꠔꠣ ꠇꠄꠖꠤꠘ ꠕꠣꠇꠤ ꠌꠤꠘꠦ, ꠛꠣꠚ-ꠖꠣꠖꠣꠞ ꠅꠌꠤꠘ ꠖꠦꠛꠔꠣ ꠅꠈꠘ ꠔꠣꠞꠣ ꠜꠎꠦ। 
ꠎꠘꠝ ꠖꠣꠔꠣ ꠛꠣꠚꠞ ꠟꠣꠈꠣꠘ ꠎꠦꠁꠘ ꠀꠡꠞꠄ ꠐꠤꠟ꠆ꠟꠣ, ꠔꠣꠘꠞꠦ ꠔꠥꠝꠞꠣ ꠚꠣꠃꠞꠤꠀ ꠢꠣꠞꠤ ꠇꠞꠟꠣꠄ ꠅꠛꠢꠦꠟꠣ। 
ꠀꠅꠟꠣꠖꠞ ꠅꠃ ꠢꠣꠟꠔ ꠖꠦꠈꠤꠀ ꠝꠥꠈ ꠚꠤꠞꠣꠁꠟ꠆ꠟꠣ ꠝꠣꠛꠥꠖꠦ, ꠞꠣꠉꠦ-ꠉꠥꠍꠣꠄ ꠀꠉꠥꠁꠘ ꠅꠁꠟꠣ ꠔꠣꠞꠣꠞꠃ ꠛꠖ ꠀꠝꠟꠦ। 
ꠉꠥꠍꠣ ꠇꠞꠤ ꠝꠣꠛꠥꠖꠦ ꠇꠁꠟꠣ ꠝꠥꠈ ꠚꠤꠞꠣꠁꠟꠣꠝ ꠀꠝꠤ, ꠔꠣꠞꠣꠞ ꠢꠦꠡ ꠖꠡꠣ ꠇꠤꠔꠣ ꠀꠝꠤ ꠘꠤꠌ꠆ꠌꠤꠔ ꠎꠣꠘꠤ। ꠖꠦꠈꠝꠥ ꠌꠣꠁꠀ ꠔꠣꠞꠣꠞ ꠢꠇꠟ ꠛꠦꠁꠝꠣꠘꠤꠞ ꠡꠣꠎꠣ, ꠛꠦ-ꠙꠕꠤ ꠛꠦꠁꠝꠣꠘ ꠎꠣꠔꠦ ꠛꠥꠎꠛꠣ ꠘꠤꠎꠞ ꠖꠡꠣ। 
ꠎꠦꠐꠣ ꠀꠟ꠆ꠟꠣ ꠘꠣꠁ ꠁꠟꠣ ꠖꠦꠛꠔꠣꠞ ꠙꠥꠎꠣ ꠇꠞꠤꠀ, ꠀꠝꠣꠞ ꠜꠤꠔꠞꠦ ꠖꠤꠍꠦ ꠔꠣꠞꠣ ꠉꠥꠍꠣ ꠔꠥꠟꠤꠀ। ꠎꠦꠐꠣ ꠎꠣꠔꠤ ꠘꠣꠁ ꠁꠟꠣ ꠎꠣꠔꠤ ꠖꠤꠀ ꠁꠋꠡꠣ ꠇꠞꠣꠁꠝꠥ, ꠀꠝ꠆ꠝꠇ ꠎꠣꠔꠤ ꠖꠤꠀ ꠔꠣꠞꠣꠞ ꠉꠥꠍꠣ ꠔꠥꠟꠣꠁꠝꠥ। 
ꠀꠝꠣꠞ ꠉꠥꠍꠣꠞ ꠀꠉꠥꠁꠘ ꠅꠈꠘ ꠖꠣꠃ ꠖꠣꠃ ꠇꠞꠤ ꠎꠟꠦꠞ, ꠝꠣꠐꠤꠞ ꠔꠟꠞ ꠙꠣꠔꠣꠟꠞꠦꠅ ꠎꠣꠟꠣꠁꠀ ꠍꠣꠞꠈꠣꠞ ꠇꠞꠦꠞ। ꠢꠣꠞꠣ ꠎꠉꠔ ꠀꠞ ꠚꠄ-ꠚꠡꠟ ꠎꠣꠟꠣꠁ ꠇꠞꠛ ꠍꠣꠟꠤ, ꠙꠣꠠꠞ ꠔꠟꠣꠔ ꠀꠉꠥꠁꠘ ꠎꠟꠛ, ꠎꠟꠛ ꠗꠥꠁꠟ ꠛꠣꠟꠤ। 
ꠟꠣꠈꠅ ꠟꠣꠈꠅ ꠛꠤꠙꠖ ꠖꠤꠝꠥ ꠢꠇꠟꠔꠣꠞ ꠃꠙꠞ, ꠀꠝꠣꠞ ꠔꠣꠝꠣꠝ ꠔꠤꠞ ꠝꠣꠞꠝꠥ ꠙꠦꠐꠞ ꠜꠥꠇꠦ ꠇꠞꠝꠥ ꠇꠣꠔꠞ। 
ꠃꠙꠣꠡꠤ ꠘꠤꠖꠣꠘꠦ ꠔꠣꠞꠣ ꠢꠥꠇꠣꠁ ꠢꠥꠇꠣꠁ ꠝꠞꠛꠣ, ꠉꠎꠛꠤ ꠛꠦꠝꠣꠞꠞ ꠟꠉꠦ ꠖꠥꠈ-ꠔꠇꠟꠤꠚ ꠙꠣꠁꠛꠣ। ꠖꠣꠔ ꠀꠟꠣ ꠎꠋꠟꠤ ꠙꠡꠥ ꠙꠣꠑꠣꠁꠝꠥ ꠀꠝꠤ, ꠛꠤꠡꠣꠇ꠆ꠔ ꠡꠛ ꠢꠣꠚꠞ ꠙꠣꠟꠦ ꠖꠤꠛꠣ ꠇꠣꠝꠠꠣꠘꠤ। 
ꠛꠣꠞꠦ ꠉꠦꠟꠦ ꠝꠞꠛꠣ ꠔꠣꠞꠣ ꠔꠟꠥꠀꠞꠞ ꠔꠟꠦ, ꠊꠞꠅ ꠞꠁꠟꠦ ꠝꠞꠛꠣ ꠢꠇꠟ ꠎꠣꠘꠞ ꠒꠞ-ꠈꠚꠦ। ꠎꠥꠀꠘ ꠙꠥꠀ ꠎꠥꠀꠘ ꠙꠥꠠꠤꠘ ꠖꠥꠗꠞ ꠢꠥꠞꠥꠔ꠆ꠔꠣ, ꠛꠤꠘꠣꠡꠤ ꠉꠎꠛꠦ ꠝꠞꠛꠣ ꠖꠣꠠꠤ ꠌꠥꠟ ꠙꠣꠇꠘꠣ। 
ꠇꠁꠍꠟꠣꠝ ꠀꠝꠤ ꠃꠠꠣꠁ ꠝꠣꠞꠝꠥ ꠛꠘꠤ ꠁꠍꠞꠣꠁꠟꠞꠦ, ꠁꠔꠣꠞ ꠘꠣꠝ ꠚꠥꠍꠤꠟꠣꠁꠝꠥ ꠝꠣꠘꠡꠞ ꠝꠘ ꠕꠘꠦ। 
ꠅꠁꠟꠦ ꠀꠝꠣꠞ ꠎꠣꠘꠣ ꠀꠍꠦ ꠖꠥꠡꠝꠘꠞ ꠜꠣꠛ-ꠡꠣꠛ, ꠛꠦꠐꠣꠉꠤꠞꠤ ꠇꠞꠛꠣ ꠔꠣꠞꠣ ꠅꠁꠛ ꠔꠣꠞꠣꠞ ꠟꠣꠜ। ꠘꠣ ꠛꠥꠎꠤꠀ ꠇꠁꠛ ꠔꠣꠞꠣ ꠎꠤꠔꠍꠦ ꠘꠤꠎꠞ ꠛꠟꠦ, ꠝꠣꠛꠥꠖ ꠁꠔꠣ ꠇꠥꠘ꠆ꠔꠣꠔ ꠘꠣꠄ ꠎꠤꠔꠍꠤ ꠇꠟꠦ-ꠛꠟꠦ। 
ꠛꠤꠌꠣꠞ-ꠛꠤꠛꠦꠇ ꠈꠥꠀꠁꠀ ꠅꠈꠘ ꠘꠣꠝꠦ ꠁꠍꠞꠣꠁꠟ ꠎꠣꠔꠤ, ꠀꠈꠟ-ꠛꠥꠖ꠆ꠖꠤ ꠀꠞꠣꠁꠀ ꠔꠣꠞꠣ ꠅꠁꠍꠦ ꠛꠦ-ꠙꠕꠤ। 
ꠀꠈꠟ ꠕꠣꠇꠟꠦ ꠛꠥꠎꠔ ꠔꠣꠞꠣꠞ ꠘꠤꠎꠞ ꠖꠥꠞ꠆ꠖꠡꠣ, ꠛꠤꠛꠦꠇ ꠈꠣꠐꠣꠁ ꠎꠣꠘ ꠛꠣꠌꠣꠁꠀ ꠞꠁꠔ ꠢꠣꠝꠦꠡꠣ। 
ꠄꠇ ꠖꠥꠡꠝꠘꠦ ꠀꠁꠀ ꠇꠤꠟꠣ ꠀꠎꠣꠞ ꠎꠘ ꠈꠦꠖꠣꠄ, ꠖꠥꠁ ꠍꠤꠙꠣꠁꠞꠦ ꠖꠦꠈꠤꠀ ꠇꠦꠘꠦ ꠖꠡ ꠀꠎꠣꠞ ꠖꠃꠠꠣꠄ। ꠘꠤꠎꠞ ꠀꠡꠞꠄ ꠐꠤꠟ꠆ꠟꠣ ꠎꠥꠖꠤ ꠔꠣꠞꠣꠞꠦ ꠘꠣ ꠛꠦꠌꠤꠔꠣ, ꠡ꠆ꠛꠄꠅꠋ ꠝꠣꠛꠥꠖꠦ ꠎꠥꠖꠤ ꠍꠣꠠꠤꠀ ꠘꠣ ꠖꠤꠔꠣ। 
ꠖꠥꠡꠝꠘꠞ ꠀꠡꠞꠄ ꠐꠤꠟ꠆ꠟꠣ ꠅꠔ ꠝꠎꠛꠥꠔ ꠘꠣꠄ, ꠔꠣꠞꠣꠃ ꠁꠈꠣꠘ ꠡ꠆ꠛꠤꠇꠣꠞ ꠇꠞꠤ ꠢꠇꠟꠞꠦ ꠢꠥꠘꠣꠄ। ꠀꠝꠞꠣꠞ ꠀꠡꠞꠄ ꠐꠤꠟ꠆ꠟꠣ ꠔ ꠛꠃꠔ ꠛꠠ ꠛꠟꠛꠣꠘ, ꠔꠣꠞꠣꠞ ꠝꠥꠈꠦ ꠉꠣꠁꠀ ꠁꠔꠣ ꠎꠙꠦ ꠔꠣꠘ ꠡꠥꠘꠣꠝ। 
ꠝꠣꠛꠥꠖꠦ ꠛꠣꠔꠣꠁꠞꠣ ꠅꠈꠘ ꠔꠣꠞꠣꠞ ꠈꠦꠔꠞ ꠇꠕꠣ, ꠍꠣꠖꠥꠝ ꠐꠣꠃꠘ ꠕꠣꠇꠤ ꠀꠁꠍꠦ ꠁꠔꠣꠞ ꠀꠋꠉꠥꠞꠞ ꠟꠔꠣ, ꠀꠝꠥꠞꠣ ꠡꠢꠞ ꠕꠣꠇꠤ ꠁꠔꠣꠄ ꠀꠋꠉꠥꠞ ꠚꠟ ꠙꠣꠁꠍꠦ, ꠛꠤꠡ ꠀꠞ ꠔꠤꠔ꠆ꠔꠣꠄ ꠁ ꠚꠟꠞ ꠍꠠꠤ ꠙꠥꠞꠣꠙꠥꠞ ꠅꠁꠍꠦ। 
ꠀꠋꠉꠥꠞꠞ ꠡꠞꠛꠔ ꠎꠦꠟꠣ ꠘꠣꠉ-ꠘꠣꠉꠤꠘꠤꠞ ꠛꠤꠡ, ꠀꠟꠖ ꠢꠣꠚꠞ ꠛꠤꠡꠅ ꠅꠟꠣ ꠝꠣꠞꠣꠔ꠆ꠔꠇ ꠎꠤꠘꠤꠡ। 
ꠀꠝꠣꠞ ꠉꠦꠍꠦ ꠁꠔꠣ ꠉꠎꠛ ꠔꠥꠝꠞꠣꠞ ꠟꠣꠉꠤ ꠈꠣꠠꠣ, ꠀꠝꠣꠞ ꠜꠣꠘ꠆ꠒꠣꠞꠅ ꠕꠅꠀ ꠡꠛ ꠡꠤꠟ-ꠌꠣꠙ꠆ꠙꠠ ꠝꠣꠞꠣ। 
ꠘꠣꠚꠞꠝꠣꠘꠤꠞ ꠡꠣꠎꠣ ꠖꠦꠅꠀ ꠀꠝꠣꠞꠃ ꠇꠣꠝ, ꠀꠝꠟ ꠝꠣꠚꠤꠇ ꠛꠖꠟꠣ ꠖꠤꠝꠥ ꠔꠣꠝꠣꠝ ꠁꠘꠍꠣꠘ। ꠡꠝꠄ ꠅꠁꠟꠦ ꠙꠤꠍꠟꠤꠎꠤꠛ ꠖꠥꠡꠝꠘꠞ ꠙꠣꠅ, ꠝꠍꠤꠛꠔꠞ ꠖꠤꠘ ꠔꠣꠞꠣꠞ ꠘꠎꠖꠤꠇ ꠎꠣꠘꠤꠟꠣꠅ। ꠑꠤꠇ ꠇꠞꠤ ꠕꠅꠀ ꠀꠍꠦ ꠔꠣꠞꠣꠞ ꠇꠣꠝꠞ ꠛꠖꠟꠣ, ꠎꠟꠖꠤ ꠇꠞꠤ ꠙꠣꠁꠛꠣ ꠘꠤꠎꠞ ꠀꠝꠟ-ꠘꠣꠝꠣ ꠎꠦꠟꠣ। 
ꠝꠣꠛꠥꠖꠦ ꠖꠦꠈꠛꠣ ꠎꠦꠛꠟꠣ ꠛꠟ-ꠡꠇ꠆ꠔꠤ ꠘꠣꠁ, ꠔꠣꠘ ꠛꠘ꠆ꠖꠣꠞ ꠛꠟ-ꠔꠣꠇ꠆ꠇꠔ ꠉꠦꠍꠦꠉꠤ ꠚꠥꠠꠣꠁ। ꠉꠥꠟꠣꠝ ꠇꠤꠛꠣ ꠀꠎꠣꠖ ꠛꠘ꠆ꠖꠣ ꠢꠇꠟꠃ ꠝꠣꠎꠥꠞ, ꠖꠦꠈꠤꠀ ꠔꠣꠁꠘ ꠙꠇ꠆ꠇ ꠟꠁꠛꠣ ꠀꠙꠘ ꠉꠥꠟꠣꠝꠞ। ꠝꠣꠄꠀ-ꠖꠄꠀ ꠇꠞꠛꠣ ꠀꠟ꠆ꠟꠣꠄ ꠔꠣꠘ ꠉꠥꠟꠣꠝꠞꠦ, ꠝꠣꠎꠥꠞ ꠕꠣꠇꠤ ꠡꠛꠟ ꠇꠞꠛꠣ ꠖꠄꠀ-ꠞꠢꠝꠦ। 
ꠇꠁꠛꠣ ꠔꠣꠁꠘ ꠢꠃ ꠡꠝꠄ ꠇꠥꠀꠁ ꠉꠦꠟꠣ ꠢꠤꠔꠣ, ꠅꠔꠖꠤꠘ ꠜꠎꠤꠍꠟꠣ ꠔꠣꠞꠣ ꠎꠦꠔꠣ ꠖꠦꠛꠔꠣ। ꠜꠣꠉꠤꠀ ꠉꠦꠟꠉꠤ ꠇꠥꠀꠁ ꠔꠣꠞꠣꠞ ꠀꠡꠞꠄ ꠙꠣꠠ, ꠔꠣꠞꠣꠞ ꠢꠇꠟ ꠖꠦꠛ-ꠖꠦꠛꠤ ꠅꠡꠣꠠꠞ ꠅꠡꠣꠠ। 
ꠇꠁ ꠉꠦꠟꠣ ꠢꠃ ꠖꠦꠛ-ꠖꠦꠛꠤ ꠎꠦꠔꠣꠄ ꠈꠣꠁꠍꠟꠣ ꠌꠞ꠆ꠛꠤ, ꠌꠞ꠆ꠛꠤ ꠀꠟꠣ ꠛꠟꠤꠞ ꠉꠥꠡ꠆ꠔ ꠈꠣꠁꠍꠤꠟ ꠛꠦꠡ ꠇꠞꠤ। ꠎꠦꠔꠣ ꠖꠦꠛꠔꠣꠁꠘ ꠈꠣꠁꠍꠤꠟ ꠍꠖꠉꠣꠞ ꠡꠞꠛꠔ, ꠅꠈꠘ ꠔꠣꠞꠣ ꠛꠣꠌꠣꠃꠇ ꠀꠁꠀ ꠔꠣꠞꠣꠞ ꠃꠝ꠆ꠝꠔ। ꠡꠣꠁꠎ꠆ꠎ ꠇꠞꠃꠇ ꠘꠣ ꠀꠁꠀ ꠔꠥꠝꠞꠣꠞ ꠢꠃ ꠑꠣꠇꠥꠞ, ꠀꠡꠞꠄ ꠖꠦꠄ ꠘꠣ ꠇꠦꠘꠦ ꠘꠣꠚꠞꠝꠣꠘ ꠛꠖꠈꠥꠞ। 
ꠌꠤꠘ꠆ꠔꠣ-ꠜꠣꠛꠘꠣ ꠇꠞꠤꠀ ꠖꠦꠈꠅ ꠢꠃ ꠔꠣꠁꠘꠃ ꠀꠝꠤ, ꠀꠝꠤ ꠍꠣꠠꠣ ꠝꠣꠛꠥꠖ ꠘꠣꠁ ꠁꠈꠣꠘ ꠎꠣꠘꠍ ꠘꠤ। ꠀꠝꠤꠃ ꠝꠣꠞꠤꠟꠣꠁ ꠀꠝꠤꠃ ꠛꠣꠌꠣꠁ, ꠀꠝꠤꠃ ꠔ ꠎꠈꠝ ꠇꠞꠤ ꠀꠝꠤ ꠖꠦꠁ ꠜꠣꠟꠣꠁ। ꠀꠝꠣ ꠕꠣꠇꠤ ꠛꠣꠌꠣꠁꠟꠤꠔ ꠡꠣꠁꠖ꠆ꠖ ꠀꠍꠦ ꠇꠣꠞ, ꠢꠣꠄꠀꠔ ꠝꠃꠔꠞ ꠝꠣꠟꠤꠇ ꠀꠝꠤ ꠀꠟ꠆ꠟꠣꠢꠥ ꠀꠇꠛꠣꠞ। 
ꠀꠞꠡꠞ ꠛꠣꠄ ꠀꠔ ꠔꠥꠟꠤꠀ ꠇꠍꠝ ꠈꠣꠁꠀ ꠇꠁ, ꠌꠤꠞꠇꠣꠟꠤꠘ ꠎꠤꠘ꠆ꠖꠣ ꠀꠝꠤ ꠎꠣꠘꠤꠅ ꠘꠤꠌ꠆ꠌꠄ। 
ꠖꠣꠞ ꠎꠦꠛꠟꠣ ꠖꠤꠝꠥ ꠀꠝꠣꠞ ꠌꠇꠌꠇꠣ ꠔꠟꠥꠀꠞ, ꠇꠣꠁꠝ ꠇꠞꠣꠔ ꠟꠣꠉꠝꠥ ꠎꠦꠛꠟꠣ ꠀꠝꠣꠞ ꠞꠣꠄ-ꠛꠤꠌꠣꠞ। ꠢꠃ ꠡꠝꠄ ꠡꠣꠎꠣ ꠖꠤꠝꠥ ꠀꠝꠣꠞ ꠢꠇꠟ ꠖꠥꠡꠝꠘꠞꠦ, ꠀꠝꠣꠞꠦ ꠊꠤꠘ꠆ꠘꠣꠘꠤꠞ ꠛꠖꠟꠣ ꠖꠤꠝꠥ ꠔꠣꠞꠣꠞꠦ। 
ꠔꠤꠞ-ꠗꠘꠥꠇꠦ ꠟꠃ ꠈꠣꠁꠀ ꠇꠞꠛ ꠝꠣꠔꠟꠣꠝꠤ, ꠀꠝꠣꠞ ꠔꠟꠥꠀꠞꠦꠅ ꠔ ꠟꠃ ꠈꠣꠁꠛ ꠎꠣꠘꠤ। ꠝꠥꠞ꠆ꠖꠣ ꠀꠞ ꠛꠘ꠆ꠖꠤ ꠅꠇꠟꠞ ꠟꠃ ꠢꠦ ꠈꠣꠁꠛ, ꠖꠥꠡꠝꠘꠞ ꠉꠥꠡ꠆ꠔ ꠈꠣꠁꠀ ꠙꠦꠐ ꠚꠥꠟꠣꠁꠛ। ꠟꠣꠝ꠆ꠛꠣ-ꠌꠥꠟꠤ ꠍꠤꠙꠣꠁꠞ ꠇꠟ꠆ꠟꠣ ꠈꠣꠁꠛꠞꠦ ꠝꠥꠈꠦ, ꠔꠣꠞꠣꠞ ꠇꠟ꠆ꠟꠣ ꠌꠤꠛꠣꠁ ꠈꠣꠁꠛ ꠀꠝꠣꠞ ꠗꠘꠥꠇꠦ। 
ꠝꠣꠄꠀꠞ ꠙ꠆ꠞꠎꠣꠞ ꠟꠉꠦ ꠅꠁꠀ ꠀꠍꠝꠣꠘ ꠈꠥꠡꠤ ꠅꠅ, ꠛꠦꠢꠦꠡ꠆ꠔꠞ ꠢꠇꠟ ꠚꠤꠞꠤꠡ꠆ꠔꠣꠄ ꠔꠣꠘꠦ ꠍꠁꠎꠖꠣ ꠖꠦꠅ। ꠎꠉꠔꠞ ꠔꠣꠝꠣꠝ ꠎꠣꠔꠤꠄ ꠉꠣꠅ ꠉꠥꠘꠉꠣꠘ, ꠀꠟ꠆ꠟꠣꠞ ꠢꠇꠟ ꠛꠘ꠆ꠖꠣꠞ ꠟꠉꠦ ꠟꠅ ꠔꠣꠘ ꠝꠢꠣ ꠘꠣꠝ। ꠔꠣꠘ ꠉꠥꠟꠣꠝꠞ ꠟꠃꠞ ꠛꠖꠟꠣ ꠅꠈꠘ ꠟꠁꠛꠣ ꠔꠣꠁꠘ, ꠖꠥꠡꠝꠘꠞꠦ ꠡꠣꠎꠣ ꠖꠤꠀ ꠍꠣꠚ ꠇꠞꠛꠣ ꠎꠝꠤꠈꠣꠘ। ꠔꠣꠘ ꠛꠘ꠆ꠖꠣꠄ ꠇꠦꠘꠣꠘ ꠖꠦꠡꠅ ꠙꠣꠁꠟꠤꠛꠣ ꠞꠦꠢꠣꠁ, ꠉꠥꠘꠣꠞ ꠇꠚꠞꠣ ꠖꠤꠀ ꠖꠤꠛꠣ ꠔꠣꠞ ꠛꠖꠟꠣꠁ। 
ꠝꠥꠍꠣ ꠘꠛꠤ ꠀꠞ ꠔꠣꠘ ꠈꠣꠖꠤꠝ ꠘꠥꠘꠞ ꠙꠥꠀ ꠁꠃꠍꠣ ꠉꠤꠀ ꠢꠇꠟ ꠝꠣꠘꠡꠞ ꠉꠦꠍꠦ ꠅꠃ ꠉꠎꠟꠞ ꠡꠛ ꠇꠕꠣ ꠎꠣꠘꠣꠁꠟꠣ। 
ꠝꠥꠍꠣꠄ ꠢꠇꠟ ꠛꠘꠤ ꠁꠍꠞꠣꠁꠟꠞ ꠉꠦꠍꠦ ꠉꠤꠀ ꠁꠔꠣ ꠢꠇꠟꠔꠣ ꠇꠁꠀ ꠢꠣꠞꠤ, 
ꠇꠁꠟꠣ, “ꠀꠝꠤ ꠅꠃ ꠎꠔ ꠢꠥꠡꠤꠀꠞꠤꠞ ꠇꠕꠣ ꠔꠥꠝꠞꠣꠞꠦ ꠎꠣꠘꠣꠁꠍꠤ, ꠁꠔꠣ ꠔꠥꠝꠞꠣꠞ ꠖꠤꠟꠅ ꠉꠣꠕꠤꠀ ꠞꠣꠈꠤꠅ, ꠁꠔꠣ ꠔ ꠔꠥꠝꠞꠣꠞ ꠛꠤꠞꠥꠖ꠆ꠖꠦ ꠡꠣꠇ꠆ꠇꠤ ꠛꠘꠤꠀ ꠞꠁꠛ। ꠀꠞ ꠔꠥꠝꠞꠣꠞ ꠀꠅꠟꠣꠖ ꠅꠇꠟꠞꠦ ꠢꠥꠇꠥꠝ ꠖꠤꠅ, ꠅꠃ ꠡꠞꠤꠅꠔꠞ ꠢꠇꠟ ꠢꠥꠇꠥꠝ-ꠀꠢꠇꠣꠝ ꠈꠤꠀꠟꠤ ꠅꠁꠀ ꠀꠝꠟ ꠇꠞꠔꠣ। 
ꠁꠔꠣ ꠔ ꠀꠎꠦ-ꠛꠣꠎꠦ ꠇꠥꠘꠥ ꠝꠣꠔ-ꠇꠕꠣ ꠘꠣꠄ, ꠁꠔꠣ ꠅꠁꠟ ꠔꠥꠝꠞꠣꠞ ꠎꠤꠘ꠆ꠖꠦꠉꠤ! ꠎꠞ꠆ꠖꠣꠘ ꠉꠣꠋ ꠙꠣꠞ ꠅꠁꠀ ꠢꠣꠞꠤ ꠔꠥꠝꠞꠣ ꠎꠦ ꠖꠦꠡꠞ ꠖꠈꠟꠖꠣꠞꠤ ꠙꠣꠁꠞꠣꠄ, ꠅꠔꠣ ꠀꠝꠟ ꠇꠞꠟꠦ ꠢꠘꠅ ꠔꠥꠝꠞꠣ ꠟꠣꠝ꠆ꠛꠣ ꠢꠣꠄꠀꠔꠤ ꠙꠣꠁꠛꠣꠄ।” 
ꠢꠃ ꠖꠤꠘꠃ ꠝꠣꠛꠥꠖꠦ ꠝꠥꠍꠣ ꠘꠛꠤꠞꠦ ꠇꠁꠟꠣ, 
“ꠔꠥꠝꠤ ꠉꠤꠀ ꠅꠃ ꠀꠛꠣꠞꠤꠝ ꠙꠣꠠꠅ ꠃꠑꠅ, ꠁꠐꠣ ꠔ ꠝꠥꠀꠛ ꠖꠦꠡꠞ ꠎꠤꠞꠤꠢꠅ ꠐꠣꠃꠘꠞ ꠍꠣꠝꠘꠦ ꠀꠍꠦ। ꠢꠘꠅ ꠃꠑꠤꠀ ꠘꠛꠅ ꠘꠣꠝꠞ ꠢꠃ ꠃꠌꠣ ꠐꠤꠟ꠆ꠟꠣꠞ ꠃꠙꠞꠦ ꠎꠣꠅ, ꠀꠞ ꠛꠘꠤ ꠁꠍꠞꠣꠁꠟꠞꠦ ꠀꠝꠤ ꠎꠦ ꠖꠦꠡꠞ ꠝꠣꠟꠤꠇꠣꠘꠣ ꠖꠤꠞꠣꠝ, ꠅꠃ ꠇꠦꠘꠣꠘ ꠖꠦꠡ ꠄꠇꠛꠣꠞ ꠖꠦꠈꠤꠟꠣꠅ। 
ꠔꠥꠝꠣꠞ ꠜꠣꠁ ꠢꠣꠞꠥꠘ ꠎꠦꠟꠣ ꠢꠥꠞ ꠙꠣꠠꠞ ꠃꠙꠞꠦ ꠃꠑꠤꠀ ꠢꠣꠞꠟꠦ ꠃꠚꠣꠔ ꠅꠁꠍꠤꠟ, ꠛꠣꠖꠦ ꠔꠣꠞ ꠛꠣꠚ-ꠖꠣꠖꠣꠞ ꠇꠣꠔꠣꠞꠅ ꠉꠤꠀ ꠀꠎꠤꠍꠤꠟ, ꠅꠃ ꠘꠛꠅ ꠙꠣꠠꠅ ꠃꠑꠣꠞ ꠛꠣꠖꠦ ꠅꠃꠟꠣ ꠔꠥꠝꠣꠞꠅ ꠃꠚꠣꠔ ꠅꠁꠛ, ꠀꠞ ꠔꠥꠝꠣꠞ ꠛꠣꠚ-ꠖꠣꠖꠣꠞ ꠉꠦꠍꠦ ꠉꠤꠀ ꠅꠃꠟꠣꠈꠣꠘ ꠔꠥꠝꠤꠅ ꠀꠎꠤꠛꠣꠄ। 
ꠝꠘꠅ ꠀꠍꠦ ꠘꠤ, ꠢꠇꠟ ꠛꠘꠤ ꠁꠍꠞꠣꠁꠟꠞ ꠍꠣꠝꠘꠦ ꠔꠥꠝꠞꠣ ꠖꠥꠁꠅ ꠜꠣꠁꠄ ꠀꠝꠣꠞꠦ ꠙꠣꠇ-ꠙꠛꠤꠔ꠆ꠞ ꠇꠁꠀ ꠝꠣꠁꠘ꠆ꠘ ꠇꠞꠍ ꠘꠣ, ꠢꠃ ꠎꠤꠘ ꠝꠞꠥꠜꠥꠝꠤꠞ ꠇꠣꠖꠦꠡ ꠄꠟꠣꠇꠣꠞ ꠝꠦꠞꠤꠛꠣ ꠘꠣꠝꠞ ꠎꠣꠉꠣꠔ ꠙꠣꠘꠤꠞ ꠉꠦꠍꠦ ꠔꠥꠝꠞꠣ ꠀꠝꠣꠞ ꠘꠣꠝꠦ ꠎꠣꠟꠤꠀꠔꠤ ꠇꠞꠍꠟꠣꠄ। 
ꠢꠘꠅ ꠃꠑꠤꠀ ꠢꠣꠞꠟꠦ ꠔꠥꠝꠣꠞ ꠌꠈꠥꠞ ꠍꠣꠝꠘꠦ ꠢꠃ ꠖꠦꠡ ꠖꠦꠈꠛꠣꠄ, ꠎꠦ ꠖꠦꠡꠈꠣꠘ ꠀꠝꠤ ꠛꠘꠤ ꠁꠍꠞꠣꠁꠟꠞꠦ ꠖꠣꠘ ꠇꠞꠞꠣꠝ, ꠔꠥꠝꠤ ꠈꠣꠟꠤ ꠌꠃꠈꠖꠤ ꠖꠦꠈꠛꠣꠄ, ꠅꠁꠟꠦ ꠢꠤ ꠖꠦꠡꠅ ꠢꠣꠝꠣꠁꠛꠣꠞ ꠡꠥꠎꠥꠉ ꠔꠥꠝꠣꠞ ꠅꠁꠔ ꠘꠣꠄ।” 
